Nolhivaranfaru fenuge nizaamuge massakai minister fahtavaidhehvaifi\nއެންވަރަޔަމަންޓް މިނިސްޓަރު ނޮޅިވަރަންފަރުގެ ފެނުގެ ނިޒާމު މިއަދު ފައްޓަވައިދެއްވަނީ--ފޮޓޯ: މިނިސްޓްރީ\nނޮޅިވަރަންފަރުގެ ފެނުގެ ނިޒާމުގެ އަމަލީ މަސައްކަތް ފައްޓަވައިދެއްވައިފި\nހދ. ނޮޅިވަރަންފަރުގައި ފެނުގެ ނިޒާމު ގާއިމްކުރުމުގެ އަމަލީ މަސައްކަތް މިއަދު ފަށައިފި އެވެ. ގްރީން ކްލައިމެޓް ފަންޑުގެ (ޖީސީއެފް) ހިލޭ އެހީގައި ފެށި މި މަޝްރޫއުގެ އަމަލީ މަސައްކަތް އިފްތިތާހު ކޮށްދެއްވީ އެންވަޔަރަމެންޓް މިނިސްޓަރު ޑރ. ހުސެއިން ރަޝީދު ހަސަން އެވެ.\nމި މަސައްކަތް ކުރަން ހަވާލުކޮށްފައި ވަނީ ކެނޭޑިއަން ކްރިސްޓަލައިން ވޯޓާ އިންޑިއާ ލިމިޓެޑާ އެވެ. މި މަޝްރޫއު އެ ކުންފުންޏާ ހަވާލުުކުރީ މިދިޔަ ނޮވެމްބަރު މަހު ކަމަށް އެންވަޔަރަމެންޓް މިނިސްޓްރީން ބުންޏެވެ. މި އަހަރުގެ ނޮވެމްބަރު މަހުގެ ކުރިން ނިންމަން ކަނޑައަޅާފައިވާ މި މަޝްރޫއަށް 31,846,106.82ރ. ގެ ބަޖެޓެއް ކަނޑައަޅާފައި ވެ އެވެ.\nމި މަޝްރޫއުގެ ދަށުން މުޅި ރަށުގައި ފެން ހޮޅި އެޅުމުގެ އިތުރުން ގޭބިސީތަކަށާއި އެހެން އިމާރާތްތަކަށް ފެން މީޓަރު ގުޅައިދޭނެ އެވެ. އަދި ފެން ރައްކާކުރާނެ ޓޭންކާއި ފެން ސާފުކުރާނެ ޕްލާންޓަކާއި އެ ތަން ހިންގަން ބޭނުންވާނެ ލެބޯޓަރީ އާއި އިދާރީ މަސައްކަތްތަކަށް ބޭނުންވާނެ އޮފީސް ވެސް އެ ކުންފުނިން އެ ރަށުގައި އަޅާނެ އެވެ.\nހދ. ނޮޅިވަރަންފަރު ކަރަންޓުގެ މައްސަލައިގެ އިތުރުން އެ ރަށުގެ ކުންޏާއި، ނަރުދަމާގެ މައްސަލައަށް އަވަސް ހައްލެއް ހޯއްދަވާދެއްވާނެކަމަށް މިރަސްމިއްޔާތުގައި ވާހަކަފުޅު ދައްކަވަމުން މިނިސްޓަރު ވިދާޅުވި އެވެ.\nގްރީން ކްލައިމެޓް ފަންޑުން 31 މިލިއަން ރުފިޔާއަށްވުރެ ގިނަ ރުފިޔާ ޚަރަދުކޮށްގެން ކުރިއަށްގެންދާ މި ޕްރޮޖެކްޓަކީ ކެނޭޑިއަން ކްރިސްޓަލައިން ވޯޓަރ އިންޑިއާ ލިމިޓެޑުން ކުރިއަށްގެންދާ ޕްރޮޖެކްޓެކެވެ. އެގޮތުން މި ޕްރޮޖެކްޓްގެ ދަށުން 350 ކިއުބިކް މީޓަރުގެ ފެންރައްކާ ކުރެވޭނެ ނިޒާމެއް ޤާއިމުކުރާއިރު، މި ޕްރޮޖެކްޓް މިއަހަރުގެ ނޮވެމްބަރު މަހުގެ ނިޔަލަށް ނިންމުމަށްވަނީ ކޮންޓްރެކްޓް ކޮށްފަ އެވެ.


Bodu thin club ah dhimaavee kon massala eh? | Mihaaru\nވިކްޓަރީގެ އަލީ ޝަރީފް (ވ) އާއި ވެލެންސިއާގެ އަކްރަމް ބޯޅައަށް މަސައްކަތްކުރަނީ. -- ފޮޓޯ: ނިޝާން އަލީ/ މިހާރު\n22 އޮކްޓޯބަރ 2016 - 08:444comments\nމީގެ އަހަރުތަކެއް ކުރިއަށް ޖެހިލާއިރު ކޮންމެ މުބާރާތެއްގެ ގަދަ ތިނެއްގައި ނުވަތަ ގަދަ ހަތަރެއްގައި ނިއު ރޭޑިއަންޓް، ވިކްޓަރީ އަދި ވެލެންސިއާ އޮވެ އެވެ. އޭގެ ފަހުން ވެސް އަބަދުވެސް މީގެ ތެރެއިން އެއް ޓީމެއް ނުވަތަ ދެ ޓީމެއް ދިވެހި ފުޓްބޯޅައިގެ އެންމެ ކުރީގައި އޮވެ އެވެ. މި ފަހަރު މަންޒަރު ތަފާތެވެ. އުރީދޫ ދިވެހި ޕްރިމިއާ ލީގު ނިމުން ގާތްވިއިރު ތިން ޓީމު ވެސް ވިސްނަން ޖެހުނީ ރެލިގޭޝަނުން ސަލާމަތްވާނެ ގޮތަކާ މެދު އެވެ. އޭގެ ތެރެއިން ވިކްޓަރީ ރެލިގޭޝަނުގައި ކުޅެން ޖެހުނުއިރު ނިއު އާއި ވެލެންސިއާ ސަލާމަޔްވީ ވެސް ކިރިޔާ އެވެ. މައްސަލައަކީ ކޮބާ ހެއްޔެވެ؟\nމި އަހަރުގެ ސީޒަނަށް ވެލެންސިއާ ނުކުތީ ވަރަށް ވަރުގަދަ ސްކޮޑަކާ އެކު އެވެ. މިދިޔަ ހައެއްކަ އަހަރު އާދައިގެ ގޮތަކަށް ފެނުނު ވެލެންސިއާ އިން ސީޒަނާ ކުރިމަތިލީ މުހައްމަދު އާރިފް (ބަކާ) އާއި ހަސަން އަދުހަމް (ސަޑޭ) އާއި މުހައްމަދު ޝިފާން (ކުޑައްޓޭ) އާއި އަކްރަމް އަބްދުލްގަނީ އަދި ގޯލްކީޕަރު މުހައްމަދު ފައިސަލް ފަދަ މަޝްހޫރު ތަރިންނާ އެކު އެވެ. މިދިޔަ އަހަރު އޮމާން ލީގުގެ އެންމެ މޮޅު ކުޅުންތެރިއާގެ މަގާމް ހޯދި ސްޕެއިނުގެ އެންހެލް މުނޯޒް ވެސް ގެނެސް ވެލެންސިއާ އޮތީ ލީގު ޗެމްޕިއަންކަމަށް ވާދަކުރެވޭ ފެންވަރުގަ އެވެ. ފުރަތަމަ ބުރުގައި ރަނގަޅު ނަތީޖާއެއް ހޯދި ނަމަވެސް ދެ ވަނަ ބުރުގައި ނަތީޖާ ދަށްވެ ތިން ވަނަ ބުރުގައި އެންމެ ފަހުން ކުޅުނު ފަސް މެޗުން ވެސް ވަނީ ބަލިވެފަ އެވެ.\nވެލެންސިއާގައި އެންމެ ބޮޑަށް ދިމާވީ މުސާރަ މައްސަލަ އެވެ. މުސާރަ ނުދެވި ގިނަ ދުވަސްތަކެއް ވުމުން ކުޅުންތެރިން ދެ ފަހަރެއްގެ މަތިން ޕްރެކްޓިހަށް ނުކުތުން ވެސް ހުއްޓާލި އެވެ. ބައެއް ދުވަސް ދުވަހު ޓީމު ހަމަނުވެ ޕްރެކްޓިސް ކުރަން ދަތިވާ ހިސާބަށް ވެސް ދިޔަ އެވެ.\n"ރާއްޖޭގެ ގިނަ ކްލަބްތަކަށް ޖުމްލަކޮށް ދިމާވާ މައްސަލައެއް މުސާރަ ނުދެވުމަކީ. އެކަމަކު އެހެން ކްލަބްތަކުން އެކަން ވީ އެންމެ އަވަހަކަށް ހައްލުކުރި. ވެލެންސިއާގައި އެ މައްސަލަ ހައްލުނުވެ ގިނަ ދުވަސްވުމުން ކުޅުންތެރިންގެ މޯޓިވޭޝަން ދަށްވެ، ކުޅޭ ހިތް ކެނޑުނު،" ޓީމުގެ އޮފިޝަލަކު ބުންޏެވެ.\nވެލެންސިއާގެ ކޯޗު ކުޑަހީނާ. --ފޮޓޯ: ނިޝާން އަލީ/ މިހާރު\nވެލެންސިއާގެ ކޯޗުގެ މައްސަލައަކީ ވެސް ގިނަ ބަޔަކު ފާހަގަކުރާ ކަމެކެވެ. އިސްމާއިލް އާސިފް (ކުޑަހީނާ) އަށް އެކަށީގެންވާ ވަގުތު ދެވިއްޖެ ކަމަށާއި ކްލަބުން އަޖުމަ ބެލުމުގެ ގޮތުން ނަމަވެސް ތަޖުރިބާކާރު ބިދޭސީ ކޯޗަކު ގެންނަން ސަޕޯޓަރުން ފަހަކަށް އައިސް އަންނަނީ އެދެމުންނެވެ. ވެލެންސިއާގައި އޮތްވަރުގެ ސްކޮޑަކާ ތަޖުރިބާކާރު ބިދޭސީ ކޯޗެއް ހަވާލުކުރި ނަމަ ނަތީޖާ ނެރޭނެ ކަމަށް އެ ކްލަބުގެ ގިނަ ސަޕޯޓަރުން ގަބޫލުކުރެ އެވެ.\nކުޑަހީނާ އަކީ މޮޅު ޓްރޭނަރެކެވެ. އެކަމަކު ނަތީޖާ ނެރުމުގައި ވެލެންސިއާގެ ކުރީގެ ކެޕްޓަނަށް މިހާތަނަށް މާބޮޑު ކާމިޔާބެއް ހޯދިފައެއް ނުވެ އެވެ. ހުދު، ހީނާ ވެސް ވަނީ އޭނާ ކްލަބް ހިންގުމުގައި ވެސް އުޅޭތީއާ އެކު ބިދޭސީ ކޯޗެއް ގެންނަން އެދޭނެ ކަމަށް ސީޒަނުގެ ކުރީކޮޅު ބުނެފަ އެވެ.\n"ވެލެންސިއާ އިން ކުޅުންތެރިން ގަތުމަށް ވަރަށް ބޮޑު އިންވެސްޓެއް ކުރި. އެކަމަކު އެއާ ގުޅިގެން ދެން ކުރަން ޖެހޭ މަސައްކަތް އޮތީ ނުކުރެވިފައި. ސަސްޓެއިން ކުރެވޭނެ ގޮތަކަށް ނޫން ވިސްނާފައި އޮތީ. އެއީ ވެލެންސިއާ އަށް ދިމާވި ވަރަށް ބޮޑު މައްސަލައެއް. މަޝްހޫރު ގިނަ ކުޅުންތެރިން ގެނެސް މުސާރަ ނުދެވޭ ހާލަތަކަށް ދިއުމުން ޓީމުގެ ތެރޭގައި މައްސަލަ އުފެދޭނެ،" ވެލެންސިއާގެ އެތެރޭގެ މައުލޫމާތު އެނގޭ މީހަކު ކިޔައިދިނެވެ.\nއާ މެނޭޖްމަންޓެއް ހަވާލުވެ ވިކްޓަރީ ސްޕޯޓްސް ކްލަބުން ސީޒަނާ ކުރިމަތިލީ އެ ޓީމުގެ ކުރީގެ މިޑްފީލްޑަރު މުހައްމަދު ނަޒީހާ ޓީމު ހަވާލުކޮށްގެންނެވެ. އެކަމަކު ނަތީޖާ ނުނެރެވުމުން ކްލަބުން ވަނީ އޭނާ ދޫކޮށްލައިފަ އެވެ. ފަހުން ޓީމު ހަވާލުކުރީ ވެލެންސިއާގެ ކުރީގެ ކޯޗު ހަންގޭރީގެ ލާސްލޯ ކިސްއާ އެވެ. ފުރަތަމަ މެޗުން ވެސް އެނގުން ވެގެން ދިޔަ އެވެ.\nވިކްޓަރީގެ ޖެނެރަލް ސެކްރެޓަރީ އަލީ ފާއިޒް (ފަޔާ) ވިދާޅުވީ ވިކްޓަރީ އަށް ދިމާވި މައްސަލައަކީ ސީޒަނުގެ ކުރީކޮޅު ޖުމްލަކޮށް މުޅި ޓީމުގެ ކޮމިޓްމަންޓް ދަށްވުމާއި ގެނައި ބިދޭސީ ބައެއް ކުޅުންތެރިންގެ ފަރާތުން ބޭނުންވާ ވަރުގެ ކުޅުމެއް ނުފެނުން ކަމަށެވެ.\n"އަޅުގަނޑުމެން ނަޒީހު ދޫކޮށްލީ ވެސް ނަތީޖާ ނުނެރެވޭތީ. އަނެއްކާ ސީޒަނުގެ ކުރީކޮޅު ކުޅުންތެރިންގެ ކޮމިޓްމަންޓް ވެސް ޖުމްލަކޮށް ދަށް. އޭގެ ފަހުން އަޅުގަނޑުމެން ކޯޗު ބަދަލުކުރީ. އަދި ފަހުން ކުޅުންތެރިންގެ ކޮމިޓްމަންޓް ވަރަށް ބޮޑުތަން ރަނގަޅުވެގެން ދިޔަ. އެކަމަކު އެ ހިސާބުން އޮތީ ވަރަށް ބޮޑު ގެޕެއް އަތުލަން ޖެހިފައި. އެއީ ވިކްޓަރީ އަށް ދިމާވީ މައްސަލައަކީ. ޓޯޓަލް ކޮމްބައިންޑް އެފޯޓް ފެނުނީ ދަށްކޮށް ސީޒަނުގެ ކުރީކޮޅު،" ވިކްޓަރީއަށް މުސާރައިގެ މައްސަލަ ދިމާނުވާކަން ފާހަގަކުރައްވަމުން ފަޔާ ވިދާޅުވި އެވެ.\nނިއުގެ ކުޅުންތެރިއެއްގެ އަތުން ބޯޅަ ހޯދަން ވިކްޓަރީގެ ގޮޑްފްރޭ (ކ) މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nފަޔާ ވިދާޅުވީ ބޮޑެތި ޓީމުތަކުގައި ގިނަ ސަޕޯޓަރުން ތިބެފައި މުއްސަނދި ތާރީހެއް އޮތުމުން، އެ ޓީމުތަކުގެ ފޯމް ދަށްވުމަކީ ސަޕޯޓަރުން ފުޓްބޯޅަ މަތިން ފޫހިވާން ދިމާވާ އެއް ސަބަބު ކަމަށެވެ. އޭނާ ވިދާޅުވީ މާޒިޔާ އާއި ޓީސީގައި ގައުމީ ޓީމުގެ ގިނަ ކުޅުންތެރިން ތިބި އިރު، އެ ފެންވަރުގެ އިތުރު ކުޅުންތެރިންތަކެއް ލީގުގެ އަށް ޓީމަށް ހަމަވާވަރަށް ނެތް ކަމަށެވެ. އެހެންވުމުން އެހެން ޓީމުތަކުން އެތަން ފޫބައްދަން ގެންނަނީ ބިދޭސީ ކުޅުންތެރިން ކަމަށާއި އެގޮތަށް ގެންނަ ކުޅުންތެރިންގެ ފަރާތުން އެދެވޭ ކުޅުމެއް ފެންނަ ޓީމުތަކުގެ ނަތީޖާ ރަނގަޅު ކަމަށެވެ.\n"ބިދޭސީ ހަތަރު ކުޅުންތެރިން އެބަ ކުޅެވޭ. އެއީ ފުރަތަމަ 11 އަށް ބަލާއިރު ވަރަށް ބޮޑު ނިސްބަތެއް. އެ ހަތަރު ކުޅުންތެރިން ރަނގަޅަށް ކުޅެންޏާ އެ ޓީމުގެ ނަތީޖާ އަށް ވަރަށް ބޮޑަށް އަސަރުކުރޭ. ވިކްޓަރީން ގެނައި ކުޅުންތެރިންގެ ތެރެއިން ބައެއް ކުޅުންތެރިންގެ ކުޅުން ވަރަށް ދަށް. އެއީ ދިމާވި މައްސަލައެއްް،" އޭނާ ވިދާޅުވި އެވެ.\nމިދިޔަ ހަތަރު އަހަރު ލީގުގެ ޗެމްޕިއަންކަން ހޯދި ނިއު ރޭޑިއަންޓުން މި ފަހަރު ނުކުތީ އާދައިގެ ސްކޮޑަކާ އެކު އެވެ. ނިއު އަށް ވެސް ސީޒަނުގެ ކުރީކޮޅު މުސާރައިގެ މައްސަލަ ދިމާވެ ޕްރެކްޓިސް ނުކުރެވޭ ހިސާބަށް އެއް ފަހަރު ދިޔަ އެވެ. އެ ޓީމުގެ އޮފިޝަލަކު ބުނީ އަސްލު މައްސަލައަކީ ކުޅުންތެރިންގެ ސިލެކްޝަން ގޯސްވުން ކަމަށެވެ.\n"ޓީމުގެ ބަޖެޓާއި ލިބެން ހުރި ކުޅުންތެރިންނަށް ބަލާއިރު ބުނެވޭނީ ސިލެކްޝަން ވަރަށް ދަށްކޮށޭ ދިޔައީ. ގެނައި ބައެއް ކުޅުންތެރިންނަކީ ހުނަރުވެރި ކުޅުންތެރިން އެކަމަކު އެ ކުޅުންތެރިންގެ ފަރާތުން ޓީމަށް ބޭނުން ނުހިފި އެބަދޭ. ޕްރެކްޓިހަށް ނައުމާއި ޕްރެކްޓިހުގައި އަދި މެޗުގައި ދޭން ވާ ކޮމިޓްމަންޓާއި ސަމާލުކަން ނުދެވެ. ކުޅުންތެރިން ގެންނައިރު ބަލަންވާ ވަރަށް ނުބެލުމުން ދިމާވުި ކަމެއް މިއީ،" އޭނާ ބުންޏެވެ.\nވެލެންސިއާގެ އަދުހަމް (ކ) އަތުން ބޯޅަ ހޯދަން ނިއުގެ ނުހާދު ޓެކްލްކުރަނީ. --ފޮޓޯ: ނިޝާން އަލީ/ މިހާރު\nސީޒަން ފެށިއިރު ނިއުގައި ރަނގަޅު ފެންވަރުގެ ފޯވާޑަކު ނެތުމުން އެ ޓީމުން ޖޫން ޓްރާންސްފާގައި އެންމެ ބޮޑަށް މަސައްކަތްކުރީ ބިދޭސީ ފޯވާޑެއް ގެނައުމަށެވެ. ކޯޗު ޔޮރްދާން ސްޓޮއިކޯފް ބުނީ ފެންވަރު ރަނގަޅު ފޯވާޑެއް ހޯދި ނަމަވެސް މެނޭޖްމަންޓުން އެ ކުޅުންތެރިއާ ނުގެނައީ އަގުބޮޑުވުމުން ކަމަށެވެ. އެކަމާ އޭނާ ހިތްހަމަ ވެސް ނުޖެހުނެވެ. ފަހު ވަގުތު ނިއު އިން ގެނައީ ކޮސޯވޯގެ ފޯވާޑެއް ކަމަށްވާ އަޑީސް ސަލީހީ އެވެ. އޭނާގެ ފަރާތުން ޓީމަށް އެއްވެސް ބޭނުމެއް ނުހިފުނެވެ. ފަހުން އައިސް ފުރަތަމަ އެގާރައިން ވެސް ފުރުސަތު ނުލިބެ އެވެ.\nކޯޗުގެ މައްސަލަ އަކީ ވެސް ނިއު އަށް ކުރިމަތިވި ބޮލުގެ ރިހުމެކެވެ. ނިއުގެ ކޯޗަކަށް ހަމަޖެއްސި ސްޓޮއިކޯފަކީ މީގެ 11 އަހަރު ކުރިން ނިއު އަށް އޭއެފްސީ ކަޕުގެ ތިން ވަނަ ހޯދައިދިން ކޯޗެވެ. އެކަމަކު މިހާރު އޭނާގެ ކިބައިގައި އެ ފެންވަރެއް ނެތެވެ. އޭނާގެ ކޯޗުކަމުގެ ދަށުން މިދިޔަ ސީޒަނުގައި ނުކުތް މަހިބަދޫ ރެލިގޭޓްވި އިރު އެ ކްލަބުން ވަނީ ސީޒަން ނުނިމެނީސް އޭނާ ވަކިކޮށްފަ އެވެ.\n"ސްޓޮއިކޯފަކީ ތަޖުރިބާކާރު މޮޅު ކޯޗެއް. އެކަމަކު މިހާރު އޭނާ ފެއިލްވެއްޖެ. އެކަން އެނގިގެން ދިޔަ މިދިޔަ އަހަރުގެ ނަތީޖާ އިން. އެކަމަކު ނިއު އިން އަނެއްކާ ވެސް އޭނާ ގެނައީ. އެއީ ފުރަތަމަ ވެސް ފަހަތަށް އެޅި ފިޔަވަޅެއް،" ނިއުގެ އޮފިޝަލް ބުންޏެވެ.\nސްޓޮއިކޯފް އެއްވެސް ވަރަކަށް ޕްރެކްޓިހަށް ތައްޔާރުނުވާތީ އާއި އޭނާގެ ބައެއް އަމަލުުތަކާ މެދު ކުޅުންތެރިން ވެސް ވަނީ ހިތްހަމަނުޖެހުން ފާޅުކޮށްފަ އެވެ. މީގެ އިތުރުން ނިއުގައި ލީޑަރެއް ނެތުމަކީ ވެސް ފާހަގަކުރެވުނު މައްސަލައެކެވެ. ޒުވާން ގިނަ ކުޅުންތެރިންތަކެއް ތިބިއިރު އެ ކުޅުންތެރިން މޯޓިވޭޓްކޮށް ޓީމުގެ ރޫހު ރަނގަޅުކުރާނެ ކުޅުންތެރިންތަކެއް ނެތެވެ.\n"އިމްރާން މުހައްމަދު ފަދަ ލީޑަރެއް ނެތްތަން ނިއު އިން މި ފަހަރު ދެއްކި،" އޮފިޝަލް ބުންޏެވެ.\nރާއްޖޭގެ އެންމެ ގިނަ ދުވަސްވީ، އެންމެ ސަޕޯޓަރުން ގިނަ އަދި އެންމެ މުއްސަނދި ތާރީހެއް އޮތް ތިން ކްލަބް ފަހަތަށް އަޅާ ކޮންމެ ފިޔަވަޅަކީ ދިވެހި ފުޓްބޯޅައަށް ލިބޭނެ އުނިކަމެކެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް ވެލެންސިއާ ވިކްޓަރީ ސްޕޯޓްސް ކްލަބް ފުޓްބޯޅަ އުރީދޫ ދިވެހި ޕްރިމިއާ ލީގު


ގުޅިފައިވާ އިއްތިހާދުން ގއ. ވިލިނގިލީގައި ބޭއްވި ޖަލްސާ\nގުޅިފައިވާ އިއްތިހާދުން ގއ. ވިލިނގިލީގައި ބޭއްވި ޖަލްސާގެ ތެރެއިން. މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާާހިމް މުހައްމަދު ސޯލިހުގެ އިތުރުން އިއްތިހާދުގެ ގިނަ އިސްވެރިން ވަނީ ބައިވެރިވެވަޑައިގެންފައި.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގެ ތެރެއިން. މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާާހިމް މުހައްމަދު ސޯލިހުގެ އިތުރުން އިއްތިހާދުގެ ގިނަ އިސްވެރިން ވަނީ ބައިވެރިވެވަޑައިގެންފައި.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި ކޫއްޑޫގެ ކުރީގެ ރީޖަނަލް މެނޭޖަރ މަސައޫދު އަހްމަދު ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި އެމްޑީޕީ ތިނަދޫ ދެކުނު ދާއިރާގެ ރައީސާ ޒިފްލީނާ ހަސަން ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި ވިލިނގިލި ދާއިރާގެ މަޖިލިސް މެމްބަރު ސައުދު ހުސައިން ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި ޖުމްހޫރީ ޕާޓީގެ ކައުންސިލް މެމްބަރު އައިޝަތު ނަހުލާ ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި ގުޅިފައިވާ އިއްތިހާދުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި މައުމޫން ރީފޯމް މޫވްމަންޓްގެ މެމްބަރު ތަޒްމީލް އަބްދުލް ސަމަދު ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި އަދާލަތު ޕާޓީގެ ނައިބު ރައީސް އަލީ ޒާހިރު ވާހަކަފުޅު ދައްކަވަނީ.\nސެޕްޓެމްބަރު 2، 2018 : ގުޅިފައިވާ އިއްތިހާދުން ގއ ވިލިނގިލީގައި ބޭއްވި ޖަލްސާގައި މަޑުއްވަރީ ދާއިރާގެ މެމްބަރު މުހައްމަދު އަމީތު ވާހަކަފުޅު ދައްކަވަނީ.\nއިންތިހާބީ ރައީސް އިބްރާހީމް މުހައްމަދު ސޯލިހު ރާއްޖެ ޓީވީއަށް ޒިޔާރަތް ކުރެއްވުން\nއިންތިޚާބުގެ ކާމިޔާބީ ފާހަގަކުރުމަށް މައްޗަންގޯޅީގައި ކުރިއަށްގެންދިޔަ ހަރަކާތް\nއިންތިހާބު ބާތިލް ކުރުމަށްއެދި ސުޕްރީމް ކޯޓަށް ހުށަހެޅި މައްސަލައިގެ ފުރަތަމަ އަޑުއެހުން\nއެޗްއާރ އެވޯޑްސް 2018\nބިން ހޯދުމަށް ފޯމް ހުށަހެޅުމަށް ކިޔޫ ހެދުން\nމަޖިލީހުގެ4މެމްބަރުންގެ މައްސަލަ ސުޕްރީމް ކޯޓުން ނިންމުން


Kolam olhuvaalun: konme atholhakah hulhumaaleeh noon, hurihaa rahyithun hulhumaaleah !\nކޮލަމް އޮޅުވާލުން: ކޮންމެ އަތޮޅަކަށް ހުޅުމާލެއެއް ނޫން، ހުރިހާ ރައްޔިތުން ހުޅުމާލެއަށް !\nރައީސް އަބްދުﷲ ޔާމީން ވެރިކަމަށް ވަޑައިގަތުމަށްޓަކައި އެންމެ ބޮޑަށް ދެއްކި އެއް ވާހަކައަކީ ރާއްޖޭގެ ކޮންމެ އަތޮޅަކުން އެއް ރަށް ހުޅުމާލެ ފެންވަރަށް ތަރައްގީކޮށް ކޮންމެ އަތޮޅަކުންވެސް އެކަށީގެންވާ މުހިންމު ހިދުމަތްތަކެއް އެރަށެއްގައި ގާއިމުކުރެވިގެންދާނެ ކަމަށެވެ.\nނަމަވެސް ރައީސް ޔާމީންގެ ވެރިކަމުގެ ދައުރު ނިމެން އަހަރަކަށްވުރެ ކުޑަތަންވެފައިވާއިރުވެސް ވޯޓް ހޯދުމަށްޓަކައި ރައީސް ޔާމީން ރައްޔިތުންނަށް ވިއްކި “ކޮންމެ އަތޮޅަކަށް ހުޅުމާލެއެއްގެ” ވައުދުވީ ހިސާބެއްވެސް ނޭނގެ އެވެ. ވެރިކަން ލިބުނު ހިސާބުން މިއަދާއި ހަމައަށް އައިއިރުވެސް އެވައުދުވީ ތަނެއްވެސް އެނގޭނެހެނެއް ހިއެއްނުވެ އެވެ. ދައުލަތުގެ މިނިސްޓަރެއްވެސް އަދި ސަރުކާރުގެ އިސް ބޭފުޅެއްގެ ފަރާތުންވެސް މިވާހަކަ ދައްކާލާ އަޑެއް ނީވެ އެވެ. ދެއިރު ދެ ދަޅައަށް ޓީވީއަށް އަރައި ތިބެގެން ދައްކަނީ ހުޅުމާލެ ތަރައްގީކުރާ ވާހަކަ އެވެ. ރަށްރަށުގައި އަޅަން ފަށާފައިހުރި ރޯހައުސްތަކުގެ މަޝްރޫއުތައް ފައިސާ ނެތިގެން ހުއްޓި ކުރިއަށް ނުގޮސްފައިވާއިރު ހުޅުމާލެއިން ފެންނަމުންދަނީ މުޅިން އެހެން މަންޒަރެކެވެ.\nހަމައެކަނި ކުޅުދުއްފުއްޓަށް ބަލާލި ކަމުގައި ވީނަމަވެސް ފެންނަނީ އެ މަންޒަރެވެ. ކުޅުދުއްފުށީގައި ކުރީގެ ސަރުކާރުން އަޅަންފެށި ރޯހައުސްތައް ހުރީ ހުރި ގޮތަށެވެ. އޭރު ނިންމާފައި ހުރި ގެތަކަށް މީހުންނަށް ވަދެވޭނެ ދުވަހެއް އަދި ނޭގެއެވެ. ހަމަ އެގޮތަށް ހުޅުމާލެއިން ބޮޑު ބިމެއް ހިއްކައި އި ސަރަހައްދުގެ މަގުތައް އެހެރަދަނީ ނިންމަމުންނެވެ. ކުޅުދުއްފުށީގައި ހިއްކި ބިން ތަރައްޤީކުރުން އެއްކިބާގައި ބާއްވާފައި އެތަން ހިމާޔަތް ކުރުމުގެ މަސައްކަތެއް ވެސް ކޮށްފައެއް ނުވެއެވެ. މިހެން ގޮސް އެތައް ކަމެއް ހުރީ ހުއްޓިފައެވެ. ކުޅުދުއްފުށި ސިޓީއަކަށް ބަދަލުކޮށް ވާޒީފާގެ ފުރުޞަތުތައް އެތައް ގުނައަކަށް އިތުރު ވެއްޖެ ހެއްޔެވެ؟ ރަށުން ގޯތި ދޫނުކުރާއިރު އެންމެ ފްލެޓެއް ވެސް ކުޅުދުއްފުށީގެ ބިމުގައި އަޅާލި ހެއްޔެވެ؟\nމުޅި ރާއްޖެއަށް ލިބޭހާ އާމްދަނީއަކުން ހުޅުމާލޭގައި ބިޔަ ޕްރޮޖެކްޓްތައް ހިންގާ މަންޒަރު ކޮންމެ ގަޑިއަކު އެއްފަހަރު ދައުލަތުގެ ޓީވީން ދައްކައެވެ. މުޅިންވެސް ފެންނަނީ ރާސްޓަސް ކިޔާފަ އަރައި ބޮޑެތި އިމާރާތްތަކާއި ކުރީގެ ސަރުކާރުތަކުން އަތޮޅުތެރޭގައި އަޅަން ނިންމާފައިވާ ހައުސިންގ މަޝްރޫއުތައް ހުޅުމާލެއަށް އަނބުރާލައި ހަމައެކަނި ހުޅުމާލެ ތަރައްގީކުރާ މަންޒަރެވެ. މުޅި ރާއްޖެއަށް ލިބޭހާ އަމްދަނީއަކުން ހުޅުމާލެ އެކަނި މި ތަރައްގީކުރާނީ ކީއްވެ ބާ އޭ ހިތަށް އަރަ އެވެ. ހަމަ ޔަގީންވެސް އިންތިހާބު ދުވަސްވަރު ވޯޓް ހޯދާކަށް ރައީސް ޔާމީނެއް ހުޅުމާލެއަކަށް ވަޑައެއްނުގަންނަވަ އެވެ. އަދި ކިއެއްތަ ހުޅުމާލޭގެ ރައްޔިތުންނަށް ވައުދެއްވެސް އެމަނިކުފާނު ވެވަޑައިގެންފައިވާކަމަށް ނުވެ އެެވެ.\nއަނެއްކާވެސް އިންތިހާބު މިވަނީ ބޯމަތިވެފައި އެވެ. ސަރުކާރުގެ މަތީ ފެންވަރުގެ އެކި ޓީމުތައް ދަނީ ރަށްރަށަށް ޒިޔާރަތްކުރަމުންނެވެ. ރައީސް ޔާމީންނަށް ކެމްޕެއިން ކުރުމަށް ނިކަން ފޯރީގައި ތައްޔާރުވަމުންނެވެ. ރައީސް ޔާމީންގެ ސަރުކާރުން ވޯޓް ހޯދުމަށް ރަށަކަށް އަތުވެއްޖެނަމަ އެ ރަށެއްގެ ރައްޔިތުންވެސް ނިކަން މިކަމާ ސުވާލުކޮށްލަބަލާށެވެ. ތިމަންނާމެންގެ އަތޮޅަށްވީ ހުޅުމާލެ ކޮބާތޯ އެވެ.


ގިނަ ބައަކަށް މުޞީބާތްތައް ކުރިމަތިވަމުން މިދަނީ މާކުރިން މީހަކަށް ހިތާ ސިކުނޑި ހަނދިޔާކުރެވޭތީ! ހުރިހާ ސިއްރެއް ހާމަކުރެވޭތީ!: މުފްތީ މެންކް\nލޯބިވެރިންނާއި މައްސަލަތައް ޖެހުމަކީ ހުރިހާ ޒަމާނެއްގައިވެސް ހިނަގަމުން އަންނަ ކަމެކެވެ. ނަމަވެސް މިހާރު އެކަންތައް މިވަނީ އިންތިހާއަށް ބޮޑުވެފައެވެ. މިއަދުގެ ޒުވާނުންނަށް ބެލިނަމަވެސް ބޮޑެތި މީހުންނަށް ބެލިނަމަވެސް ގިނަ ބައަކު މިވަނީ ލޯބީގެ ކޮންމެވެސް މައްސަލައެއްގެ ތެރޭގައެވެ. ގިނަ ބައެއްގެ އެންމެ ބޮޑު ކަންބޮޑުވުމަކަށްވެފައި އޮންނަނީ ލޯބީގެ ކޮންމެވެސް މައްސަލައެކެވެ.\nމިކަން މިގޮތަށް ދިމާވަމުން މިދަނީ މާކުރިން ކޮންމެވެސް މީހަކަށް ހިތާއި ސިކުނޑިވެސް ދެވޭތީއެވެ. އިންސާނާގެ އެންމެ މުހިންމު ދެ ގުނަވަނަކީ ހިތާއި ސިކުނޑިއެވެ. އެދެގުނަވަން މާކުރިން މީހަކަށް ހަދިޔާކުރެވިއްޖެނަމަ ވާނެ ގޮތް ގިނަ ބއަކު މިދަނީ ތަޖުރިބާކުރަމުންނެވެ.\nމިކަންތައް ޢާންމުވެފައިވާވަރަކީ އުމުރުން 15، 16 އަހަރުވާއިރު މިއޮންނަނީ ހިތާއި ސިކުނޑި ހަދިޔާކުރެވިފައެވެ. އަދި ޙަޔާތުގެ ހުރިހާ ސިއްރުތަކެއްވެސް ކިޔައިދެވިފައެވެ. ނަތީޖާއަކަށްވަމުން މިދަނީ ލޯބިވުމުގެ ތެރެއިން މީހާ އަޅުވެތިވުމެވެ. ބްލެކްމޭލްވެސްވެފައި ހުންނަން ޖެހުމެވެ.\nވީމާ އަންހެނުންވެސް އަދި ފިރިހެނުންވެސް މިކަމަށް ހޭލުންތެރިވާށެވެ. އެއްވެސް މީހަކަށް ހިތާއި ސިކުނޑި ހަދިޔާނުކުރާށެވެ. ޙަޔާތުގައި ކުރިމަތިވެފައިވާ ހުރިހާ ކަންކަން ކިޔައިނުދޭށެވެ. ސިއްރުތައް ސިއްރުގެ ގޮތުގައި ހިފަހައްޓާށެވެ! ކައިވެނީގެކުރިންވެސް އަދި ކައިވެނީގެ ފަހުންވެސްމެއެވެ.\nލޯބިވުމަކީ އެއްވެސް ގަރަންޓީއެއް އޮންނަކަމެއް ނޫނެވެ. އިސާހިތަކު އެބަ ކަންކަން ބަދަލުބެގެންދެއެވެ. ލޯބިވެރިން ދުޝްމިނުންނަށް ބަދަލުވެގެންދެއެވެ. ލޯބީގެ ތެރެއިން ޙާޞިލުކުރަންބޭމނުންވާ ކަންކަން ޙާޞިލުކުރެވުމުން އެބަބާކީކޮށްލައެވެ. ޙާޞިލުނުކުރެވުމުން އެބަ ނަގައި އެއްލައިލައެވެ. މިކަންކަން މިހެންވަމުންދާކަން ނުއެނގޭ ހަމައެކަކުވެސް ނުހުންނާނެއެވެ. ހިތާމައަކީ އެނގޭއިރުވެސް ސަމާލުކަން ނުދެވޭކަމެވެ.\nމީހުންގެ ފިކުރަށް މިހައި ބޮޑެތި ބަދަލުތަކެއް އައިސްފައިވާއިރު އިތުބާރުކުރަންވާނީ ވަކި މިންވަރަކަށެވެ. ކިތަންމެވަރަކަށް ލޯބިވިނަމަވެސް ތިމާގެ އަމިއްލަ ބާރު ނުހިނގާނެ ވަރަށް ކަންކަން މުށުން ދޫކޮށްލައިގެންނުވާނެއެވެ. އެހެން މީހެއްގެ އަޅަކަށްވާންޖެހިދާނެ އެއްވެސް ކަމެއް ކޮށްގެން ނުވާނެއެވެ.\nހިތާއި ސިކުނޑީގެ މައްޗަށް އަމިއްލަ ބާރު ނުހިންގޭނެ ވަރަށް ހިތާއި ސިކުނޑީގެ ކަންކަން ހަމައެކަކާއިވެސް ޙަވާލުކޮށްގެން ނުވާނެއެވެ. އެގޮތަށް އެކަންކުރެވިއްްޖެނަމ ފަހުން އުފުލަންޖެހިދާނެ ހިތާމަ މާބޮޑުވެދާނެކަމަށް އަބަދުވެސް ސަމާލުވެގެން ހުންނާށެވެ! ކިރިޔާވެސް ސަލާމަތްކަމެއް ލިބޭނީ އެއިރުންނެވެ.


Roadha mahuge furathama dhihaige Hisaabu nambaruthah\nމީހަކު ސައިކަލްއެއްގެ އެއް ފަރާތް ކުރަނީ: ސައިކަލް ގެއްލުމުގެ 22 މައްސަލަ ފުލުހުންނަށް ރިޕޯޓް ކޮށްފައިވޭ -- މުހައްމަދު އަފްރާހް | އަވަސް\nރޯދަ މަހަކީ ކޮންމެ އަހަރަކު ވެސް ކުށުގެ އަދަދު މަތިވާ ދުވަސް ވަރެކެވެ. މައިގަނޑު ސަބަބަކީ ފަތިހުން ފެށިގެން ރަށު ތެރޭގައި މީހުން މަދުވުމެވެ. މުޅި ރަށް ނިދާފައި އޮތުމެވެ. މިހެންވެ، ވައްކަމާއި ފޭރުން ފަދަ ކުއްތަށް ކޮންމެ އަހަރަކު ވެސް ރޯދަ މަހު އިތުރު ވެގެން ދެ އެވެ. މި އަހަރުގެ ރޯދަ މަހުގެ ފުރަތަތަ 10 އެއް ދިޔައިރު އެންމެ ފާހަގަ ކުރެވޭ އެއް ކަމަކީ ސައިކަލް ވަގަށް ނެގުން އާދަޔާ ހިލާފަށް އިތުރުވެފައި ވުމެވެ.\nސައިކަލް ވަގަށް ނެގުމުގެ 22 މައްސަލަ\nކްރައިމް ސީންއެއް ކައިރީގައި ފުލުހުންގެ ކޯޑަން ލައިން ދަމާފައި\nރޯދަ މަހު ފުރަތަމަ 10 އަކަށްފަހު ފުލުހުން އާއްމުކުރި ހިސާބުތަކަށް ބަލާއިރު މަސްތުވާތަކެއްޗާއެކު 13 މީހަކު ހައްޔަރު ކުރިއެވެ. އަދި ވަގަށް ނަގައިގެން 22 ސައިކަލެއް ހޯދަން އާއްމުންގެ އެހީއަށް އެދުނެވެ. ތިން މީހަކު ހޯދަން އާއްމުންގެ އެހީއަށް އެދިފައިވާއިރު މާރާމާރީ އާއި ގުޅުން ހުރި ދެ މައްސަލައެއް ފުލުހަށް ހުށަހެޅި އެވެ.\nމަސްތުއަވާތަކެތި ހުރި 14 ޕެކެޓް ފުލުހުން ނެގި އިރު ހުޅުމާލެއިން 60 ފުޅި ބަނގުރާ އަތުލި އެވެ. މީގެ އިތުރުން މާރާމާރީ ހިންގުމުގެ މައްސަލައަކާއި މީހަކު ރަހީނު ކުރުމުގެ މައްސަލައަކާއި، ފޭރުމުގެ މައްސަލަ ފުލުހަށް ހުށަހެޅި އެވެ.\nޓްރެފިކް ގަވައިދާ ހިލާފުވުން 1600 އަށްވުރެ ގިނަ\nފުލުހުން ޓެކްސީއެއް ޗެކްކުރަނީ\nރޯދަ މަހު ބުރު ޖެހުމާއި ބާރަށް ދުއްވުމުގެ ރެކޯޑެއް އޮވެ އެވެ. އަދި ޓްރެފިކުގެ މައްސަލަަތައް ވެސް ރޯދަ މަހު އިތުރު ވެގެން ދެ އެވެ. ޓްރެފިކް ގަވާއިދާ ހިލާފުވި ކަމުގެ 1698 މައްސަލައަކަށް ފުލުހުން ވަނީ ފުރަތަމަ 10 ދުވަހުގެ ތެރޭގައި އެޓެންޑުވެފަ އެވެ. އެގޮތުން 776 ސައިކަލެއް ގަވާއިދާއި ހިލާފަށް ޕާކުކޮށްފައި ހުރުމުން ސްޓިކާ ޖެހި އެވެ. އަދި 417 އެއްގަމު އުޅަނދެއް މަޑު ކުރުވައި ފާސް ކުރި އިރު ލައިސަންސް ނެތި ދުއްވި 57 މައްސަލައެއް ފާހަގަވި އެވެ. ލައިސަންސް ނެތް އެ ފަރާތްތަކަށް ވަނީ ފިޔަވަޅު އަޅައިފަ އެވެ.\nފުރަތަމަ 10 ދުވަހުގައި 18 އަހަރު ނުވާ ދެ ކުއްޖަކު ސައިކަލް ދުއްވަނިކޮށް ފުލުހުން އެ ކުދީން ހުއްޓުވި އެވެ. އަދި ކަނޑައެޅިފައިވާ ސްޕީޑް ލިމިޓަށް ވުރެ ބާރަށް ދުއްވި 14 މީހަކަށް ފިޔަވަޅު އެޅި އެވެ.\nމާލޭގެ ޓްރެފިކް ބެލެހެއްޓުމުގައި ފުލުހުން ހަރަކާތްތެރިވަނީ -- ފޮޓޯ: އަވަސް އާކައިވް\nއެކްސިޑެންޓުތަކަށް ބަލާއިރު 56 އެކްސިޑެންޓް ހިނގައި 11 މީހަކަށް ވަނީ އަނިޔާވެފައި ވެ އެވެ. އަދި އެކްސިޑެންޓްތަކާއި ގުޅިގެން 16 މީހެއްގެ ލައިސަންސް ހިފެހެއްޓި އެވެ. އެކްސިޑެންޓް ތަކަށް މަގުފަހިވާ ގޮތަށް ސައިކަލު ދުއްވައިގެން 49 ފަރާތަކަށް ފިޔަވަޅު އެޅި އެވެ. އޭގެ ތެރޭގައި ސައިކަލު ދުއްވަމުން ދުންފަތުގެ އިސްތިއުމާލު ކުރި ފަސް މީހަކާއި ދުއްވަމުން ފޯން ބޭނުންކުރި 31 މީހަކު ހިމެނެ އެވެ.\nދެން ފިޔަވަޅު އަޅައިފައިވަނީ ގަވާއިދާ ހިލާފަށް ލޭން ބަދަލުކުރި ނުވަ ފަރާތަކަށާއި ކަފިހިހުރަހަށް މަޑުނުކޮށް ދިޔަ ހަތަރު މީހަކަށެވެ. ރޯދަ މަހުގެ ފުރަތަމަ ދުވަހު ހިނގި އެކްސިޑެންޓެއްގައި މީހަކު މަރުވެފައި ވެއެވެ. ހުޅުމާލޭގައި ދުއްވާފައި ދިޔަ ބަހެއްގެ ދަށުވެ މަރުވީ ޔޫކްރެއިންގެ ޓޫރިސްޓެކެވެ.\nމާލޭގައި ކުރިން ހިނގި އެކްސިޑެންޓެއް\nހެލްމެޓާ ގުޅުން ހުރި 18 މައްސަލައެއްގައި ފިޔަވަޅު އަޅަން ޖެހުނެވެ. މުދާ އުފުލުމުގައި ގަވާއިދާ ހިލާފުވި 14 ފަރާތަކަށް އަދި ގަވާއިދާ ހިލާފަށް ނަމްބަރު ޕްލޭޓް ހަރުކޮށްގެން ދުއްވި ފަސް ފަރާތަކަށް ވެސް ފިޔަވަޅު އެޅި އެވެ.\nހެލިކޮޕްޓަރުގައި ފަސް މީހަކު މާލެއަށް\nބަލި މީހުން އުފުލަން ރާއްޖޭގައި އިންޑިއާ ސިފައިން ބޭނުންކުރާ ހެލިކެޕްޓަރު\nސިފައިން އާއްމުކޮށްފައިވާ މައުލޫމާތުތަކަށް ބަލާއިރު އަލިފާނުގެ ހާދިސާއެއް ހިނގާފައި ވެ އެވެ. އަދި ކަނޑު މަގުން ރާއްޖެ އެތެރެ ކުރަން އުޅުނު މަސްތުވާތެކެތި އަތުލައިގަތުމަށް ފުލުހުންނާއެކު ބޮޑު އޮޕަރޭޝަނެއް ހިންގި އެވެ. އަތޮޅުތަކުގެތެރެ އިން އިތުރު ފަރުވާއަށް ބޭނުންވާ ފަސް މީހަކު ހެލިކޮޕްޓަރުގައި މާލެ ގެނަ އެވެ.\nކަރަންޓުގެ މައްސަލަ ހައްލު ކުރުމުގެ ގޮތުން ފެނަކަ ކުންފުނިން ހިންނަވަރަށް ގެންދިޔަ ޖަނަރޭޓަރު\nރޯދަ މަހުގެ ފުރަތަމަ ދިހައިގެ ތެރޭ މާލޭ ސަރަހައްދުން ތިން ފަހަރަކު ކަރަންޓް ކެނޑުނެވެ. ކަރަންޓުގެ ހިދުމަތް ދެމުންދޭ ފެނަކައިން ވަނީ އަތޮޅުތަކުގެ ތެރޭގައި ދިމާވާ ކަރަންޓުގެ ކެނޑުމުގެ މައްސަލަ ހައްލު ކުރުމުގެ ގޮތުން 14 ރަށަކަށް ޖަނަރޭޓް ގެން ގޮސް އިންސްޓޯލް ކުރުމުގެ މަސައްކަތް ކޮށްފަ އެވެ.


ޝެލީން6– Esfiya\nދެމީހުން އެކަކު އަނެކަކަށް ގެއްލިފައި ތިއްބާ ގޭގެ ދޮރުހުޅުވާލިއަޑުއިވިފައި ސިހުނެވެ. ދެމީހުންނަށް ހަމަވިސްނުން އައިސް ލޯހުޅުވާލިއިރު އެމީހަކު ހުރީ އަހަރެމެންގެ ކުރިމަތީގައެވެ.\n” ޔޫ!” އަލަމްއާ ދުރަށްޖެހިލަމުން ހައިރާންވެފައި އަހަރެންނަށް ޔޫނާއަށް ގޮވާލެވުނެވެ. އަހަރެމެންފެނި އިރުކޮޅަކު ހުއްޓުން އަރާފައި ހުރުމަށްފަހު ، ކުއްލިއަކަށް ޔޫނާ ދުވެފައި ބޭރަށް ނުކުތެވެ. ހީވީ ބިރެއްފެނިގެން ދިޔަހެންނެވެ. ޔޫނާ ދިޔަގޮތުން އަހަރެންގެ ހިތުގައި ބިރުވެރިކަން އުފެދި ހާސްވާ ގޮތްވެއްޖެއެވެ. އޭނާ އެދިޔައީ ފެނުނު މަންޒަރުން ހިތްހަމަ ނުޖެހިގެންކަންވެސް އަހަރެންނަށް އެނގުނެވެ. ޔޫނާއަށް އަހަރެމެން އެގޮތަށް ތިއްބާ ފެނުމުން އަހަރެން ވަރަށް ލަދުގަތެވެ. އަލަމްވެސް އިނީ ހާސްވެފައިކަން އޭނާގެ މޫނުމަތިން އަހަރެންނަށް ދޭހަވިއެވެ. ޔޫނާގެ ފަރާތުން އެހެންމީހަކަށް އެނގިދާނެތީ ކަންބޮޑުވެގެން ގޮސް އަހަރެންނަށް ރޮވެންވެސް ފަށައިފިއެވެ.\n” ޝެލީ ޕްލީޒް ނުރޮއެބަލަ!….އަދިނުވެޔޭ ހާސްވާކަށް….ޔޫނާއަކީ ޝެލީގެ ބެސްޓް ފުރެންޑެއްނު…އޭނަ ނުބުނާނެ އެއްވެސް މީހަކުގާތުގައެއް….މަށަށްހަމަ ޔަގީން..” އަލަމް އަހަރެންގެ ހިތްހަމަ ޖައްސައިދޭން މަސައްކަތް ކުރިއެވެ.\n” އަހަރެން މިވަގުތު ގޮސްލާނަން…..މިހާރު މާމަވެސް އަންނަން އުޅޭނެ…..ދެން އެކަމާ ނުވިސްނާ! އަހަރެން ޔޫނާއާ ވާހަކަ ދައްކާނަން…..އޯކޭ!” އަލަމް އަހަރެންގެ ކޮލަށް ދޮނެއްދިނުމަށްފަހު ނުކުމެގެން ދިޔައެވެ. އަހަރެންނަށް ވިސްނެނީ ޔޫނާއާމެދުގައެވެ. އަލަމް ދިޔަތާ ކުޑައިރުކޮޅެއްފަހުން ޔޫނާ އައެވެ. ޔޫނާ ފެނުމުން އަހަރެން ލަދުގަތެވެ. ބުނާނެ އެއްޗެއް ނޭނގިގެން އިސްއުފުލާ ބަލާލަންވެސް ނުކެރިފައި އަހަރެން އިނީމެވެ.\n” ޝެލީ! އަހަރެން ހީކުރީ ޝެލީއަކީ ވަރަށް ވިސްނޭ ކުއްޖެއްކަމަށް……އަދި އަލަމްއަކީވެސް އެހާ ވިޔާނުދާ ކުއްޖަކަށް ވާނެކަމަކަށް ހިޔެއް ނުކުރަން…” ޔޫނާ އިނީ ވަރަށް ހިތްހަމަ ނުޖެހިފައެވެ.\n” ޔޫ! ޔޫ ތިހީކުރާހާ ގޯސްމީހެއްނޫން އަލަމްއަކީ…..އަލަމް މިރޭއެކަނި އެގޮތަށް އަހަރެންނާ ގާތްވީވެސް….އަލަމް އަހަރެންދެކެ ވަރަށް ލޯބިވޭ….އަހަރެންވެސް އަލަމްދެކެ ލޯބިވާތީ އަލަމްއާ ގާތްވެވުނީ..” ވަރަށް ސާފުކޮށް ކަންތައްވީގޮތް ޔޫނާއަށް އޮޅުންފިލުވައިދިނީމެވެ.\n” ޝެލީ! ލޯބިވާމީހުން އެގޮތަކަށް ކަންތަކެއް ނުކުރާނެ…..ލޯބިވެޔޭ ކިޔާފަ އެގޮތަށް ޝެލީގެ ފަރާތުން އުފާހޯދަން ޖެހޭތަ….ޝެލީވެސް ނުޖެހޭނެ ލޯބިވިޔަސް އަލަމް ބުނިހާ ގޮތަކަށް ކަންތައް ކޮށްދޭކަށް…..ފުރަތަމަ މަޑުމަޑުން ގާތްވެފަ ކުދިކުދި ކަންތައްތައް ކުރާނީ…..ޝެލީއަށް ނުވެސް އެނގޭނެ އެކުދިކުދި ކަންތައްތަކުން ބޮޑުކަމަކަށް ބަދަލުވެގެން ދާއިރުވެސް…..އަލަމްއަކީ ފިރިހެން ކުއްޖެއް….ކޮންމެކަމެއްކޮށްފަވެސް އަޅާނުލާ ހުރެވިދާނެ….އެކަމު ޝެލީތީ އަންހެންކުއްޖެއް…..ބަދުނާވާއިރުވާނީ އަންހެން ކުއްޖާ އެކަނި….ފިރިހެން ކުއްޖާއާ ދެކޮޅަށް ދެއްކޭނޭ ހެއްކެއްވެސް ނޯންނާނެ…..” މަންމައަކު ފަދައިން ޔޫނާ އަހަރެންނަށް ވިސްނާދިނެވެ. އަހަރެންނަށްވެސް ޔޫނާގެ ވާހަކަތައް ގަބޫލުކުރެވުނެވެ.\n” ދެން ކިހިނެއް އަހަރެން ހަދާނީ…..އަލަމްދެކެ އަހަރެން ލޯބިވޭ….އަހަރެން ކައިވެނިކުރިޔަސް ކުރާނީ ހަމައެކަނި އަލަމްއާ….އަހަރެންނަށް އެނގޭ އަލަމް އަހަރެންނަށް ދެރަގޮތެއް ނަހަދާނެކަން..” އަހަރެން އަލަމް ދިފާއުކުރަން މަސައްކަތްކުރީމެވެ.\n” ބޮޑުވެ ފުރާފުރިހަމަވެގެންނެއްނު ކައިވެންޏެއް ކުރެވޭނީ……ޝެލީއަށް އަދި ކިރިޔާ ސާދައަހަރު ތިވީ…..އަދި ތިއުޅެނީ ރަނގަޅަށް ކިޔަވަން ނުފެށި…..އަށާރަ އަހަރުވީމަ ނޫނީ މީހަކާ ނީދެވޭނެ……ލޯބިވެޔޭ ކިޔާފަ ތިހެން އުޅެނިކޮށް ގޯހެއް ވެއްޖެއްޔާ ކިހިނެއް ހަދާނީ……ކިޔެވުންވެސް ގެއްލި ރަށުތެރެއަށް ބަދުނާމުވެސް ވާނެ…..އެހެންވީމަ އަލަމްގާތު ބުނޭ ޝެލީދެކެ ލޯބިވަންޏާ އެގޮތަށް ގައިގޯޅިވެ ނޫޅޭށޭ!….ލޯބިވާމީހެއް ވިއްޔާ ޝެލީބުނިގޮތަކަށް ރުހިގެން އުޅޭނެ….އެހެންކަމެއް ބޭނުންވެގެން އުޅެންޏާ ޝެލީ ދޫކޮށްލާފަ ދާނެ…..ޝެލީ! މީހަމަ އަހަރެން ޝެލީއަށް ހެޔޮއެދޭތީ ބުނާއެއްޗެއް….އެއްވެސް ފިރިހެނަކު ނަހަމަ ގޮތުގަ ގުޅުމެއް ހިންގަން ފުރުސަތު ނުދޭތި!….” ޔޫނާ އަހަރެންގެ އަތުގައި ހިފާލަމުން ވަރަށް ލޯބިން ނަސޭހަތްދިނެވެ. އަހަރެންނަށް ދައްތައެއްގެ ފަރާތުން ލިބޭނެފަދަ އަޅާލުމާއި އޯގާތެރިކަމެއް ޔޫނާގެ ފަރާތުން ލިބުނެވެ. ޔޫނާ ބުނިގޮތަށް ކަންތައް ކުރުމަށް އަހަރެން އޭނަގާތު ވައުދުވީމެވެ.\nމަޑުމަޑުން އަހަރެން އަލަމްއާ ދުރުހެލިވީމެވެ. އަލަމް ސުވާލުކުރުމުން ޔޫނާބުނި ފަދައިން އަލަމްގާތުގައި ބުނީމެވެ. އަލަމް އިރުކޮޅަކު ހިމޭނުން އިނުމަށްފަހު އަހަރެންގެ އަތުގައި ހިފާލިއެވެ.\n” ސޮރީ! އަސްލު ޝެލީގާތަށް އައީމަ ނަފްސު ކޮންޓްރޯލް ކުރަން ހަމަ އުނދަގޫވަނީ…..އެކަމަކު ދެން އެފަދަ ކަމެއް ވިޔަކަ ނުދޭނަން….ޝެލީ ކިޔަވާ ނިމެންދެންވެސް އަހަރެން އިންތިޒާރު ކުރާނަން” އަލަމް އެއްވެސް ދެކޮޅުހެދުމެއްނެތި އަހަރެން ބުނިގޮތާއި ގަބޫލުވުމުން އަހަރެން އިންތިހާއަށް އުފާވިއެވެ. ދެމީހުންގެ މެދުގައި ގުޅުން ރަނގަޅުވެ އުފާވެރިކަން އާލާވިއެވެ. ލޯބިން ބައްދާލުން ފިޔަވައި އިތުރުކަމެއް އަލަމް ނުކުރެއެވެ. އަހަރެންގާތު ހުންނައިރު އޭނާ ހުންނަނީ ވަރަށް ކެތްކޮށްގެންކަން އަހަރެންނަށް އެނގެއެވެ. އަހަރެން ހީކުރިފަދަ ރަނގަޅުމީހަކަށް އަލަމްވީތީ ޔޫނާވެސް ހުރީ ވަރަށް އުފަލުންނެވެ.\nއުފަލާ ހިތްހަމަޖެހުމުގައި ޗުއްޓީގެ ދުވަސްތައް ފާއިތުވަމުން ދެއެވެ. ދުވަސްތަކަކަށްފަހު އަނެއްކާވެސް ފުޓްބޯޅަމެޗެއް ކުޅެން ތައްޔާރުވަނީއެވެ. އަލަމްވެސް ކޮންމެ ދުވަހަކު މެޗްގެ ޕްރެކްޓިސް ކުރަން ދެއެވެ. މިފަހަރުގެ މެޗްކުޅެނީ ނެއްލާދޫ ޒުވާނުންގެ ޖަމުއިއްޔާގެ ޓީމާއެކުގައެވެ. މެޗްކުޅުނު ދުވަހުގެ މެންދުރުފަހު އަހަރެންވެސް ޔޫނާއާއެކު ޓީމުކުދިންނަށް ސައިތައްޔާރު ކުރުމަށް އުޅުނީމެވެ. މެޗްފެށުމުގެ ކުރިން ސައިގެ ކަންތައް ތައްޔާރުކޮށްފައި ހުރިހާ އަންހެންކުދިންވެސް ދިޔައީ މެޗްބަލާށެވެ. އަހަރެންވެސް އަޑުގައި ހުރިބާރެއްލާފައި އަލަމްގެ ޓީމަށް ސަޕޯޓްކުރަމުން ދިޔައީމެވެ. އަހަރެން ފޯރިހިފާލާފައި ރަށުޓީމަށް ސަޕޯޓުކުރަމުން ދާތީ އެހެން އަންހެންކުދީންތައް ހައިރާންވެފައި ތިބިއިރު ޔޫނާއިނީ ފާޑަކަށް ހިނިއައިސްފައެވެ.\nމެޗްގެ ފަހުހާރލް ނިމެން އުޅެނިކޮށް އިދިކޮޅުޓީމު ކުޅުންތެރިއެއްގެ ފައިން އަލަމްގެ ބޮލުގައި ޖެހިފައި އަލަމް ވަގުތުން އަނބުރައިގަނެގެން ވެއްޓުނެވެ. އަލަމް ވެއްޓުނުތަން ފެނުމާއެކު އަލަމްއަށް ބާރަކަށް ގޮވާލާފައި ބޭއިޚުތިޔާރުގައި އަހަރެންނަށް އަލަމްއާ ދިމާއަށް ދުއްވައިގަނެވުނެވެ. ޔޫނާވެސް އަހަރެންގެ ފަހަތުން ދުއްވައިގަތެވެ. ހަމައެއާއެކު އެހެންކުދިންތައްވެސް ކަންބޮޑުވެގެން އަހަރެމެންގެ ފަހަތުން އައެވެ. ކުއްލިއަކަށް ކުޅުން މެދުކަނޑާލިއެވެ. ފަސްޓްއެއިޑް ދޭމީހުން ސްޓްރެޗަރ ހިފައިގެން ދަނޑަށް އެރިއިރު އަހަރެންނަށްވެސް ހުރެވުނީ ދަނޑަށްއަރައި ކުޅުންތެރިންގެ މެދުގައެވެ. އަލަމް އޮތްގޮތް ފެނުމުން އަހަރެންނަށް ބާރަކަށް ރޮއެގަނެވުނެވެ. އަހަރެން ރޯތީ ހުރިހާ ފިރިހެންކުދިން ފާޑަކަށް އަހަރެންނަށް ބަލަމުން ދިޔައެވެ. އަލަމް ސްޓްރެޗާއަށް ލައިގެން ގެންދަންފެށުމުން އަހަރެންނަށްވެސް އެމީހުންގެ ފަހަތުން ދާން ހިނގައިގަނެވުނެވެ. ޔޫނާ އަވަސް އަވަހަށް އަހަރެންގެ އަތުގައި ހިފައިގެން ދަނޑުން ބޭލިއެވެ.\n” ޝެލީ ހަމަޖެހިބަލަ! ތިހާ ފިނޑިވާކަށް ނުވާނެ! އަލަމްއަށް އެއްވެސް ގޮތެއްނުވެޔޭ!….މާބާރަށް ބޫޓުން ޖެހުނީމަ އެނބުރުން އެރީކަމަށްވާނީ…..އިރުކޮޅަކުން ރަނގަޅުވާނެ!…..އެކަމު ޝެލީކުރިކަމަކުން ދެން އެންމެން ދައްކާނީ ޝެލީގެ ވާހަކަ….ބަލާބަލަ މިހާރުވެސް އެންމެން ބަލަނީ އެއޮއް…” ޔޫނާ ހުރީ ކަންބޮޑުވެފައެވެ. އަހަރެން ވަށައިގެން ބަލާލިއިރު ގިނަމީހުންގެ ނަޒަރުވަނީ އަހަރެންނަށް އަމާޒުވެފައެވެ. ނަމަވެސް އަހަރެންނަށް ބެލެނީ އަލަމްއާ ދިމާއެވެ. ދަނޑުގެ އެއްކައިރީގައި ބާއްވައިގެން އަލަމްއަށް ފަސްޓްއެއިޑްދެމުން ދިޔައެވެ. އިރުކޮޅެއްފަހުން އަލަމްގެ މަންމަވެސް ރޮމުން ރޮމުން އަންނަތަން ފެނުނެވެ. އަލަމްގެ މަންމައާއެކު އަހަރެންވެސް އަލަމްގެ ގާތަށް ދިޔައީމެވެ.\n” އަހަރެންގެ ދަރިފުޅަށް ކިހިނެއްތަވީ؟” އަލަމްގެ މަންމަ ރޮމުން ރޮމުން ފަސްޓްއެއިޑް ދޭންހުރި މީހާއާ ސުވާލުކުރިއެވެ.\n” ދައްތާ ނުރޮއެ ހުއްޓާލާ! އަލަމްއަށް މާބޮޑުކަމެއް ނުވެޔޭ….ހަމައެކަނި އަނބުރައިގަތީ….އިރުކޮޅަކުން ރަނގަޅުވެދާނެ…” އެމީހާ އޯގާތެރިކަމާއެކު އަލަމްގެ މަންމައަށް ވިސްނައިދިނެވެ.\nއަލަމް ހޭއެރުމާއެކު ވަށައިގެން ކަޅިހިންގާލިއެވެ. އަދި އަހަރެން އަލަމްގެ ގާތުގައި އިންތަން ފެނުމުން ހިނިތުންވެލިއެވެ. އަހަރެންވެސް ކަރުނަ ފުހެލަމުން ހިނިތުންވެލީމެވެ.\n” ދަރިފުޅާ! މިހާރު ކިހިނެއްތަ؟” އަލަމްގެ ބޮލުގައި ފިރުމާލާފައި ރޮވިފައިވާ އަޑަކުން އަލަމްގެ މަންމައަހާލިއެވެ.\n” މަންމާ އަހަރެން ހަމަ ރަނގަޅޭ….” އަލަމް ތެދުވެ ހަމަޖެހިލަމުން ބުންޏެވެ.\n” އޭތް މޯޑް! ކަލޭމެން މެޗްކުރިޔަށް ގެންދޭ! އަހަރެން ހަމަޔަކަށް އެޅުނީމަ އަރާނަން….ޓީމުގެ ކެޕްޓަކަށް ގޮވާލާފައި އަލަމް ބުންޏެވެ. އަލަމްގެ އެދުމުގެމަތިން އަނެއްކާވެސް ކުޅެންފެށުނެވެ. އަލަމް ތެދުވެ ބެންޗްގައި އިށީނދެ މެޗްކުޅޭ މަންޒަރު ބަލަންފެށިއެވެ. އަލަމްގެ މަންމަވެސް އޭނަގެ ގާތުގައި އިށީނެވެ. އަހަރެންނާއި ޔޫނާ ތަންކޮޅެއް ދުރުގައި ތިބީމެވެ. މެޗަށްވުރެ ބޮޑަށް އަހަރެންނަށް ބެލެނީ އަލަމްއަށެވެ. އަލަމް އަދިވެސް އިނީ ފާޑަކަށެވެ. ހީވަނީ އޭނާ ހަމަޔަކަށް ނޭޅޭހެންނެވެ. ކުއްލިއަކަށް އަލަމްގެ ލޯމެރެންފެށިއެވެ. އަލަމް އަރިއަޅާލުމާއެކު އަހަރެންނަށް ދުވެފައިގޮސް އަލަމްގެ ގައިގާ ހިފެއްޓުނެވެ. އަލަމްގެ މަންމަވެސް ސިހިފައި ރޮއެގަންނަމުން އަލަމްގެ ގައިގާ އޮޅުލައިގަތެވެ. އެންމެންގެ ސަމާލުކަން އަނެއްކާވެސް އަހަރެމެންނަށް ހުއްޓުނެވެ.\nއަލަމްގެ ބައެއް އެކުވެރިން މެޗްދޫކޮށްފައި އަލަމްގެ ގާތަށް އައެވެ. އެންމެންވެސް މިހާރުތިބީ ވަރަށް ކަންބޮޑުވެފައެވެ. ހުރިހާ އެންމެންވެސް ލަފާދިނީ ވީހާވެސް އަވަހަކަށް އަލަމް ގޮވައިގެން ކުޅުދުއްފުއްޓަށް ދިއުމަށެވެ. އަލަމްގެ މަންމަމެން ވީ އެންމެ އަވަހަށް އަލަމް ގޮވައިގެން ކުޅުދުއްފުއްޓަށް ދިޔައެވެ. އަލަމްއަށް ވީގޮތުން ދެރަވެގެން އަހަރެންނަށް އެރޭ ކެވޭގޮތެއްވެސް ނުވިއެވެ. ހަމަ ވިސްނަވިސްނާފައި ރޮވެނީއެވެ.\nއަނެއް ދުވަހުގެ އިރުއެރިއިރު ރަށުތެރޭގައި އެއްއަޑަކަށް އޮތީ އަހަރެންނާއި އަލަމްގެ ވާހަކައެވެ. އަހަރެމެން އެހުރިހާ ދުވަހު ސިއްރުކޮށްގެން އުޅުނުލޯބި އިއްޔެގައި ހަމަ ރަނގަޅަށްވެސް ފަޅާއަރައިފިއެވެ. ރަށުތެރޭގައި އެވާހަކަ ދެކެވޭކަމުގެ ޚަބަރު އަހަރެންނަށް ލިބުނީ ޔޫނާގެ ފަރާތުންނެވެ. އެވާހަކަތައް އިވުމުން ލަދުގަނެ ބިރުވެސް ގަތެވެ. ބިރުގަތީ މަންމަމެން ހިކޮށްފާނެ އެއްޗަކަށެވެ. ނަމަވެސް އަހަރެން ހީކުރިގޮތާއި ޚިލާފަށް މަންމަވެސް އަދި ބައްޕަވެސް އަހަރެންނާ އެއްވެސް ސުވާލެއް ނުކުރެއެވެ. އަހަރެން ކުރިއަށްވުރެވެސް ބޮޑަށް ގޭގައި ބަންދުވެގެން އިންނަން ފެށީމެވެ.\nތިންދުވަސްވާންދެން އެނދުމަތިކޮށްފައި ބޭއްވުމަށްފަހު އަލަމް ދޫކޮށްލިއެވެ. އަލަމް ރަށަށް އައުމާއެކު ރަށުތެރޭގައި ދެކެވޭ ވާހަކަ އޭނައަށްވެސް އަޑުއިވުނެވެ. އަހަރެމެންގެ ލޯބިފަޅާއެރުމުން ލަދުގަތުމުގެ ބަދަލުގައި އަލަމްވީ އުފަލެވެ. ދެފަރާތުގެ މައިންބަފައިންވެސް އަހަރެމެންގެ ގުޅުމާއި ނުހަނު ގަބޫލުކަން އަހަރެންނަށް އެނގުނީ އަހަރެންގެ މަންމައާއި އަލަމްގެ މަންމައާއިމެދު ދެކެވުނު ވާހަކައެއް އަޑުއިވުމުންނެވެ. އެމީހުން ތިބީ އަހަރެންނަށް އަށާރަ އަހަރު ފުރޭއިރަށް ކައިވެނިކުރުވަން ތައްޔާރަށެވެ. އެއަޑު އަހާފައި އަހަރެން ވަރަށް އުފާވިއެވެ. އަލަމްއާއި ޔޫނާވެސް ހަމައެހާ އުފާވިއެވެ. ނަމަވެސް އަހަރެމެން އެކަހެރިކޮށް ބައްދަލުކުރުން މަންމަމެން މަނާކުރިއެވެ. އެހެންކަމުން ދެމީހުން ވާހަކަ ދައްކާހަދަނީވެސް މަންމަމެންނަށް ފެންނަ ހިސާބެއްގައި ތިބެގެންނެވެ.\nއަލަމްގެ މަންމަ އަހަރެންދެކެވާ ލޯބި މިހާރު ދެގުނައަށް އިތުރުވެފައިވާހެން ހީވެއެވެ. އަލަމްގެ ހުރިހާ ރަހުމަތްތެރިންނާއި އޭނަގެ ތިމާގެކުދިންވެސް އަހަރެންނަށް ފަހަރި ކިޔަންފެށިއެވެ. އެންމެންވެސް އަހަރެމެންގެ ގުޅުމަށް މަރުހަބާ ކިއެވެ. މުސްތަގުބަލުގައި ވާންހުރިގޮތެއްނޭނގި އަހަރެންނާއި އަލަމްވެސް އަހަރެމެންގެ މުސްތަގުބަލާމެދު ފޮނިހުވަފެންތަން ދެކެމުން ދިޔައީމެވެ.\nދުވަސްތައް ހަލުވިކަމާއެކު ފާއިތުވަމުންގޮސް ޗުއްޓީވެސް ނިމެން އެއްދުވަހަށް ވެއްޖެއެވެ. އަހަރެން މާލެދާން ދަތުރުހަދަން ޖެހިއްޖެއެވެ. ކިތަންމެ ބޭނުންނުވިޔަސް އަލަމްއާ ވަކިވާ ވަގުތު ޖެހިއްޖެއެވެ.\n” އަހަރެން މާލެގޮސްފަ ދާނަމޭ ބޭބީއާ ބައްދަލުކުރަން….ދެން ދެރަނުވެބަލަ!” އަހަރެންގެ އަތުގައި ފިރުމާލަމުން އަލަމް އަހަރެންނަށް ހިތްވަރުދިނެވެ. އަހަރެން އަލަމްގެ މޫނަށް ބަލާލިއިރު އެމޫނުންވެސް ހިތާމައިގެ އަސަރު އަހަރެންނަށް ފެނުނެވެ.\n” ޝެލީ…މިރޭ ބާރަޖަހާއިރު ބޭރަށް ނުކުމެވިދާނެތަ؟….ހަމައެންމެ ފަހަރަކު އަހަރެންބޭނުން މިނިވަންކަމާއެކު ބައްދަލުކޮށްލަން…..އެއްވެސް ގޯސް ނިޔަތެއްގައެއްނޫން” އަލަމް އާދޭހުގެ ރާގެއްގައި ބުނެލިއެވެ. އަހަރެން އެކަމަށް އެއްބަސްވީ އަލަމްއަށް ކުރާއިތުބާރެއްގެ ސަބަބުންނެވެ.\nބާރަޖެހުމާއެކު އަހަރެން މަޑުމަޑުން ދޮރުހުޅުވާލާފައި ބޭރަށް ނުކުތީމެވެ. އޭރު އަލަމް އޮތީ ގޯތިތެރޭގައި ހުރި ޖޯލިފަތީގައެވެ. ދީފައިވާ ތޫނު ހަނދުވަރުގެ ތެރެއިން އަލަމްގެ އަލިމޫނު ފެންނަނީ ޖާދުވި ގޮތަކަށެވެ. އެބަލާލުމުގައިވަނީ އިޝްޤީގޮތެކެވެ. އަހަރެން ޖެހިލުންވެހުރެ ގޮސް އަލަމްއިން ޖޯއްޔާއި ޖެހިގެންހުރި ޖޯލީގައި އިށީނީމެވެ. އަލަމް އަހަރެންގެ އަތުގައި ހިފާލާފައި ހިނިތުންވެލިއެވެ. އަހަރެންވެސް ހިނިތުންވެލީމެވެ.\n” ވަރަށް ބިރުންތަ ތިއިނީ؟ އަހަރެން ހަމަ އެއްވެސް ގޯސްކަމެއް ނުކުރާނަމޭ….” އަހަރެން އަލަމްއާ ދިމާ ބަލާލިގޮތުން ޖެހިލުންވެފައި އަލަމް ބުންޏެވެ.\n” ހެޕީބާރތްޑޭ ޓޫޔޫ…” ވިދާ ކަރުދާހަކުން ބަންދުކޮށްފައިވާ ޕާރސަލެއްނަގައި އަހަރެންގެ އަތަށްދެމުން އަލަމް އަހަރެންނަށް އުފަންދުވަހުގެ ތަހުނިޔާކިއެވެ. އަހަރެން ވަރަށް އުފާވިއެވެ. އަހަރެންގެ އުފަންދުވަސްމަތިން ޚުދު އަހަރެންވެސް ހަނދާނެއްނެތެވެ.\n” ކަނޑާބަލަ! ހަދިޔާ ކަމުދޭތޯ!” ޕާރސަލްއަށް އިޝާރާތްކުރަމުން އަލަމް ބުންޏެވެ. އަހަރެން ހިނިތުންވެއިނދެ ޕާރސަލް ކަނޑާލީމެވެ. އެވަގުތު އަހަރެންނަށް ލިބުނީ ހައިރާންކަމެކެވެ. އޭގައިއޮތީ ދޮންވެފާވެއި އޮތް ބޮޑުފޭރެކެވެ. އަހަރެން އަލަމްއާދިމާ ބަލާލުމުން ލާނެއްފާޑަކަށް އަލަމް ހޭންފެށިއެވެ.\n” ތީ އެއްކަލަ ދުވަހު ބިންނަން އުޅުނު ފޭރު…..އެހާހާލުން ކުއްޖަކު ފޭރެއް ބިންނައުޅެ ނުބިނދެވި…މީހަކު ފެންވަރަން ހުއްޓާބަލާ….އެންމެފަހުން ވެއްޓި ފަޔަށްތަދުވީމަ އަހަރެން ހިތަށްއެރީ ކޮންމެހެންވެސް ޖެހޭނޭ ތިފޭރު އެކުއްޖާއަށްދޭން…” އަލަމްގެ އެސަކަރާތުން އަހަރެންގެ ގާތަށް ރުޅިއައިސް ލޮލުން ކަރުނަވެސް ހިލިއްޖެއެވެ. އަހަރެން އުއްމީދުކޮށްގެން ހުރީ އަލަމްގެ ފަރާތުން އެކަހަލަ ސަމާސާއަކަށް ނޫނެވެ. މިދަންވަރު އަހަރެން ނެރެގެން އަލަމް އެކަހަލަ ސަކަރާތެއް ޖަހާފާނެ ކަމަކަށް އަހަރެން ހިތަކަށްވެސް ނާރައެވެ. އަހަރެން ފުންމައިގެން ޖޯލިން ތެދުވެ ދާން ހިނގައިގަތީމެވެ. އަލަމް ހުޝިޔާރުކަމާއެކީ އަހަރެންގެ އަތުގައި ހިފައި އަހަރެން ހުއްޓުވިއެވެ.\n” ބޭބީ! އަދި ނުވެއެއްނު ރުޅިއަންނާކަށް….އިށީދެބަލަ!” އަލަމް އަހަރެންގެ އަތުގައިހިފައި ކުރިންވެސް އިންތަނުގައި ބޭންދިއެވެ.\n” އަދި އެބައޮތޭ އެއްހަދިޔާ” އަލަމް އަނެއްކާވެސް ޖޯލިދަށުން ޕާރސަލެއް ނަގައި ދިއްކޮށްލިއެވެ. އަހަރެން ރުޅިއައިސްގެން އޭގައި އަތްވެސް ނުލައި އިނީމެވެ.\n” ބޭބީ މީތި ނުކަނޑާނަންތަ؟…އޯކޭ އަހަރެން ކަނޑަންތަ؟” އަހަރެން އެޕާރސަލްގައި އަތްނުލުމުން އަލަމް އަމިއްލައަށް ޕާރސަލް ކެނޑިއެވެ. އެކަނޑާލުމާއެކީ އޭގައި އޮތްއެތި ހަނދުވަރުގެ އަލީގައި ވިދަންފެށިއެވެ.\n” މީ އަހަރެންގެ ހިތް….މިއަދުންފެށިގެން މީ ބޭބީގެ ހައްޤެއް….މިޔަށް ދެރަގޮތެއް ނުހަދައްޗޭ” އަލަމް އޭތި އަހަރެންނާ ދިމާއަށް ދިއްކޮށްލަމުން ބުންޏެވެ. އަހަރެން ރަނގަޅަށް އަލަމްގެ އަތުގައި އޮތް އެއްޗަށް ބަލާލީމެވެ. އެއީ ބިއްލޫރިން ހަދާފައިވާ ވަރަށްރީތި ހިތެކެވެ. މެދުގައި ރަތްކުލައިން ” އައި ލަވް ޔޫ” ޖަހާފައި އޮތެވެ. އެހިތްފެނިފައި އިސާހިތަކު އަހަރެންގެ ރުޅިގަނޑު ފިލައިގެން ގޮސް މޫނުމައްޗައް އުފާވެރިކަން ވެރިވެއްޖެއެވެ.\n” އިޓްސް ސޯ ބިއުޓިފުލް….ތޭންކިޔޫ” ހެވިފައި އަހަރެން އަލަމްގެ ގައިގާ އޮޅުލައިގަތީމެވެ.\n” ކޮބާދެން އަހަރެންނަށް ވީ ހަދިޔާ؟” އަލަމް މަޖާވެލާފައި ސުވާލުކޮށްލިއެވެ. އަލަމް ބުނި އެއްޗެއްގެ މާނަ ވިސްނި އަހަރެންނަށް އިސްޖަހާލެވުނެވެ.\n” އެއީ އެހެން ބުނި އެއްޗެއްނޫން…..އަހަރެން ބޭނުން ހަދިޔާ ލިބިއްޖެ….އެއީ ތިލޯބި ހިނިތުންވުން….އިތުރު އެއްޗެއް ބޭނުމެއްނޫން…” އަހަރެންނަށް ވީގޮތުން އަލަމް ހިނިތުންވެލާފައި ބުންޏެވެ.\n” ގުޑްނައިޓް ބޭބީ…..އިރާދަކުރެއްވިއްޔާ މާލެގޮސްފަ ބައްދަލުކުރާންނަ….ވެއިޓް ފޮރ މީ އިނގޭ!” އަހަރެން އަތުގައި ހިފާލަމުން އަލަމް އެހެންބުނިއިރު އަލަމްގެ ލޮލުތެރެއަށް ޖަމާވަމުންދިޔަ ކަރުނަތައް ހަނދުވަރުގެ އަލީގައި ވިދަވިދާހުރި މަންޒަރު އަހަރެންނަށް ފެނުނެވެ. އަލަމް ދެރަވެފައިހުރިތަން ފެނުމުން އަހަރެންވެސް ވަރަށް ދެރަވިއެވެ. އަހަރެން ވަރަށް ބާރަށް އަލަމްގެ ގައިގާ ބައްދާލީމެވެ. އަލަމްވެސް އަހަރެންގެ ގައިގާ ބައްދާލިއެވެ.\nއަލަމް އިރުކޮޅަކު އެހެން ހުރުމަށްފަހު އަހަރެންގެ ގައިން ދޫކޮށްލުމަށްފަހު ދާންހިނގައިގަތެވެ. އަހަރެން އަލަމްގެ އަތުގައި ހިފައި އަހަރެންގެ ގާތަށް ދަމާލީމެވެ. އަލަމް ސިހިފައި އަހަރެންގެ މޫނަށް ބަލާލިއެވެ. އަހަރެން އަލަމްގެ ގައިގާ ބައްދާލާފައި އެރީތި ތުންފަތުގައި ވަރަށް ލޯބިން ބޮސްދިނީމެވެ. އަލަމް ހަރަކާތް ހުއްޓިފައި އަހަރެންނާ ދިމާބަލަން ހުއްޓެވެ. އަހަރެން ހީލާފައި ދުވެފައި ގޭތެރެއަށް ވަނީމެވެ. އަލަމްވެސް ހެވިފައި ހުރެގެން އޭނާގެ ގެޔަށް ދިޔައެވެ.\nއަނެއް ދުވަހުގެ ހެނދުނު އިރުއެރުމާއެކު ޔޫނާ ތަފާތު ވައްތަރުގެ ހަދިޔާތައް ހިފައިގެން އަހަރެންގެ ގާތަށް އައެވެ. އަލަމްގެ މަންމަވެސް އެތައް ވައްތަރެއްގެ ހަދިޔާ ދަޅުތަކެއް ހިފައިގެން އައެވެ. މަންމައާއި ބައްޕަވެސް ހަމައެފަދައެވެ. އަވަށްޓެރިންގެ ބައެއްމީހުންވެސް ބައެއްކަހަލަ ހަދިޔާދީހެދިއެވެ.\n” ދެން އަނެއްކާވެސް އަހަރެއްފަހުންދޯ ފެންނާނީ؟….ރަނގަޅަށް ކިޔަވައްޗޭ!” އަލަމްގެ މަންމަ ދެރަވެލާފައި އަހާލިއެވެ. އަހަރެން ހިނިތުންވެލަމުން ބޯޖަހާލި ނަމަވެސް އަހަރެންވެސް ހުރީ ދެރަވެފައެވެ. އަލަމްވެސް ތަންކޮޅެއް ދުރުގައި ބަލަންހުރީ އަސަރުން ފުރިގެންވާ ނަޒަރަކުންނެވެ. މާމަވެސް އަހަރެންގެ ގައިގާ އޮޅުލަ އޮޅުލާފައި ރުއެވެ. އެހުރިހާ އެންމެންގެ ކުރިމަތީ ނުރޮއެވޭތޯ އަހަރެން ކެތްކުރީމެވެ. ނަމަވެސް އެއާރޕޯޓަށް އައުމާއެކީ އަހަރެންނަށް ރޮވެންފެށިއެވެ. އަލަމްއާއި އޭނާގެ އާއިލާގެ ގިނަކުދިންނާއި އަލަމްގެ ބައެއް ރަހުމަތްތެރީންވެސް އަހަރެން ފުރުވަން އައެވެ. ކޮންމެ މީހަކުވެސް ކޮންމެވެސް ހެޔޮނަސޭހަތެއްދީ ހިތްވަރުދީ ހެދިއެވެ. ޔޫނާވެސް އިރުއިރުކޮޅުން ކަރުނަ ފުހެލައެވެ. އެންމެނާ ސަލާމް ކުރުމަށްފަހު ޗެކިންއަށް ވަނީމެވެ.\nMe first yeah\nWow.. mi part hama habeys.. shine u r da best..\nVarah reethi ma first dho\nWowww..vv reethi. ..\nMe kurinves meega in vahakaeh dho. Bt adhives varah kiya hithun mihury. Foohi nuva vahakaeh. Thanks shine. Varah salhi. Pls avahah up kohdhechey\noh mee repeated story eh tha??\nmixoo alah mi kiyanee…\nshine ah hama shukuriyyaa ey buneveynee…☺\nV furihama v reethi …..dhn vex hama bunan othy mihn…\nv rythi vaahaka eh mee\nWow…. Habeys…. ????\nAvaha7part up kodhy…\nThank u ingy konma dhuvahaku up koh dhythyva…. Keep it up ❤\nhaada kurey. kiyaahithun inda minimuny. ekam vvv nice\nAwesome… next part mireay ba\nDhn kiss ehh kohlumaky ehaa Bodu kameh tha yoonaa varu araigen eulhuny.. Relationship ehh ga ulhey iru hug ehh kohlaafa kiss ehh dhinun its notabig deal dhw..\nEyga maana aky konmes nubai kameh kuraane ekey noonehnu..\nDhnnn yoonaa dheke varah foohi vejje…\nAnyways this story is amazing.. I luv it..?❤


Covid 19 jehigen raajje in 52 aharuge meehaku niyaa vejje\nފޭދޫއާއި އާއި މީދޫ ކުޅުނު އެކުވެރިކަމުގެ ...\nރާއްޖެއިން ކޯވިޑް-19އަށް ޕޮޒިޓިވްވި އިތުރު ދިވެއްސަކު ނިޔާވެއްޖެއެވެ. މި ބަލީގައި ނިޔާވެފައިވަނީ 52 އަހަރުގެ އަންހެނެއްކަމަށް އެޗްޕީއޭއިން ވިދާޅުވެއެވެ. މިއީ މި ބަލީގައި ރާއްޖެއިން ނިޔާވި 17 ވަނަ މީހާއެވެ.\nއެޗްޕީއޭއިން ވިދާޅުވީ މި މީހާ ނިޔާވެފައިވަނީ ރޭ 11:20ގައި ކަމަށެވެ. އެ މީހާއަކީ މިއަދު ހަވީރު 16:00ގައި ނޭވާ ލުމުގައި ދަތިތަކެއް ދިމާވެގެން ފަރުވާ ހޯދުމަށް އައިޖީއެމްއެޗަށް ދިޔަ މީހެއް ކަމަށްވެސް އެޗްޕީއޭއިން ވިދާޅުވެއެވެ.\nކޯވިޑް-19ގައި ރޭ ނިޔާވި މީހާއާއެކު، މިހާތަނަށް މި ބަލީގައި ރާއްޖެއިން 11 ދިވެހިންނާއި6ބިދޭސީންވަނީ ނިޔާވެފައެވެ. ކޯވިޑް-19ގައި ރާއްޖެއިން އެންމެ ފުރަތަމަ މީހަކު ނިޔާވެފައިވަނީ އޭޕްރިލް މަހުގެ 29ވަނަ ދުވަހުއެވެ. އެއީ 83 އަހަރުގެ އަންހެނެވެ. މިހާތަނަށް ރާއްޖޭގައި ނިޔާވި މީހުންގެތެރޭގައި ގިނައިން ހިމެނެނީ ޢުމުރުން ދުވަސްވީ މީހުންނެވެ. މީގެތެރޭގައިވެސް އެހެން ބޮޑެތި ބަލިތަކަށް ފަރުވާ ހޯދަމުންދާ މީހުން އިތުރެވެ. އެންމެ ޢުމުރުން ދުވަސްވީ މީހަކަށް ރާއްޖޭގައި ނިޔާވެފައިވަނީ ޢުމުރުން 89 އަހަރުގެ އަންހެނެކެވެ.\nއެޗްޕީއޭގެ ތަފާސްހިސާބުތަކަށް ބަލާއިރު ރާޢްޖެއިން ކޯވިޑް-19އަށް ޕޮޒިޓިވްވާ މީހުން، ޚާއްޞަކޮށް ދިވެހިންގެ އަދަދު ދުވަހެއް ދުވަހަކަށް ދަނީ އިތުރުވަމުންނެވެ. އެގޮތުން އިއްޔެ އެކަނިވެސް ރާއްޖެއިން 156 މީހަކަށް މި ބަލި ޖެހުނުއިރު އޭގެ ތެރޭގައި 134 ދިވެހިން ހިމެނެއެވެ. އަދި ރާޢްޖެއިން މިހާތަނަށް 3949 މީހުންނަށް މި ބަލި ޖެހިފައިވާއިރު އޭގެ ތެރެއިން 1936 މީހުންނަކީ ދިވެހިންނެވެ. މީގެ އިތުރުން މާލޭގެ އިތުރުން ރާއްޖޭގެ 10 ރަށަކުންވެސް ކޯވިޑް-19 ޖެހިފައިވާ މީހުން މިހާރު ވަނީ ފެނިފައެވެ. ރާއްޖެއިން މި ބައްޔަށް ޕޮޒިޓިވްވި 1305 މީހަކަށް މިހާރު ފަރުވާދެމުންދާކަމަށް އެޗްޕީއޭޢިން ވިދާޅުވެއެވެ.\nމިހާރު ރާޢްޖޭގައި ހޮސްޕިޓަލުގައި އެޑްމިޓްކޮށްގެން ފަރުވާ ދެމުންދާ މީހުންގެ އަދަދުވެސް ދަނީ އިތުރުވަމުންނެވެ. އެގޮތުން މިހާރުވެސް 72 މީހަކަށް ހޮސްޕިޓަލުގައި ފަރުވާދެމުންދާކަމަށް އެޗްޕީއޭއިން ވިދާޅުވެއެވެ.\nރާއްޖެއިން ކޯވިޑް-19އަށް ޕޮޒިޓިވްވި 3949 މީހުންގެ ތެރެއިން މިހާތަނަށް 2613 މީހަކު ވަނީ މި ބަލިން ރަނގަޅުވެފައެވެ. ނަމަވެސް މި ބަލީގައި ރާއްޖެއިން މަރުވި މީހުންގެ އަދަދު މިހާރު މިވަނީ 17އަށް އިތުރވެފައެވެ.\nވިލިވަރުގައި އަލިފާން ރޯވެއްޖެ\nކޯވިޑް-19އާ ގުޅިގެން ކަރަންޓްރީން ފެސިޓީއެއްގެ ގޮތުގައި ބޭނުންކުރަމުންދާ ކ.ވިލިވަރުގައި އަލިފާން ރޯވެ އަނދަމުންދާކަމަށް މަޢުލޫމާތު ލިބިއްޖެއެވެ. މަޢުލޫމާތުލިބިފައިވާގޮތުގައި އަލީފާން ...\nކޯވިޑް-19 : އިތުރު4މީހަކު ޕޮޒިޓިވް ވެއްޖެ\nނުރައްކާތެރި ކޮވިޑް-19 އަށް އިތުރު ހަތަރު މީހުން ޕޮޒިޓިވް ވެއްޖެއެވެ. އެޗްޕީއޭ އިން ދާދިދެންމެ ހާމަކޮށްފައިވާގޮތުން ، ރާއްޖެއިން ...


Drug in raajje salaamai kuran jeheynee nikamethi meehaage masahkathun: Umar\nޑްރަގުން ސަލާމަތް ކުރަން ޖެހޭނީ ނިކަމެތި މީހާގެ މަސައްކަތުން: އުމަރު\nކުރީގެ ހޯމް މިނިސްޓަރު އުމަރު ނަސީރު: ޑްރަގުން ސަލާމަތްވާން އޮތީ ނިކަމެތި މީހާގެ މަސައްކަތުން ކަމަށް ވިދާޅުވި -- އަވަސް ފޮޓޯ\nޑްރަގުގެ ވިހަ ޒަހަރުން ގައުމު ސަލާމަތް ކުރަން ޖެހޭނީ އެންމެ ނިކަމެތި މީހާގެ މަސައްކަތުން ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއުމަރު މިހެން ވިދާޅުވީ މަސްތުވާތަކެތި ބޭނުން ކުރާ އާބާދީ ދުވަހެއް ދުވަހަކަށް އިތުރުވަމުން ދާތީ ރައްޔިތުންގެ މަޖިލީހުގައި ކަމާގުޅޭ އިދާރާތަކުން ކަންބޮޑުވުން ފާޅު ކުރުމާއި ގުޅިގެން ކުރެއްވި ފޭސްބުކް ޕޯސްޓެއްގައެވެ. އުމަރަކީ މަސްތުވާތަކެތިން މުޖްތަމައު ސަލާމަތް ކުރުމަށް ހަރުކަށި --ހަރުދަނާ-- އުސޫލުތަކެއް ގާއިމުކުރުމަށް އަބަދުވެސް ވަކާލާތު ކުރައްވާ ބޭފުޅެކެވެ.\nއުމަރު ވިދާޅުވީ މަސްތުވާތަކެތީގެ ހާލަތު ބަދަލު ކުރުމަށް ސިޔާސީ ވެރިން ވިސްނަން ޖެހޭ ސަބަބެއް ނެތް ކަމަށެވެ. އުމަރު ވިދާޅުވި ގޮތުގައި އެފަދަ ބޭފުޅުން ދިރިއުޅުއްވާ ގެކޮޅުތައް ހުރީ ބުރިބުރިއަށް ނަންގަވާ ގޭޓްގައި ތަޅުއަޅުވާ ކެމެރާ ހަރުކޮށްފައެވެ.\n"ގިނަ މީހުންގެ ދަރިން ތިބީ ބޭރު ގައުމުތަކުގައި. އާއިލާތައް ތިބީ ބޭރު ގައުމުތަކުގައި. ގިނަ ބޭފުޅުން ވަނީ ބޭރު ގައުމުތަކުން ގެދޮރު ބައްލަވައިގެންފައި. އެ މީހުންގެ ދަރިޔަކު މި ޒަހަރު [ޑްރަގްގެ ވަބާ] ގައި ޖެހިއްޖެނަމަ ބަހައްޓާނީ ބޭރު ގައުމެއްގައި،"\nއުމަރު ވިދާޅުވީ ޑްރަގުގެ ވިހަ ޒަހަރުން ގައުމު ސަލާމަތް ކުރަން ޖެހޭނީ އެންމެ ނިކަމެތި މީހާގެ މަސައްކަތުންނެވެ.\nމަސްތުވާ އެއްޗެތީގެ ހާލަތު ބަދަލުކުރުމަށް ސިޔާސީ ވެރިން ވިސްނަންޖެހޭ ސަބަބެއް ނެތް. އެ މީހުންގެ ގެތައް ހުރީ ބުރިބުރިއަށް ނަގާ، ގޭޓްގައި ތަޅުލާ ކެމެރާ ހަރުކޮށްފައި. ގިނަ މީހުންގެ ދަރިން ތިބީ ބޭރު ގައުމުތަކުގައި. އާއިލާތައް ތިބީ ބޭރު ގައުމުތަކުގައި. ގިނަ ބޭފުޅުން ވަނީ ބޭރު ގައުމުތަކުން ގެދޮރު ބައްލަވައިގެންފައި. އެ މީހުންގެ ދަރިޔަކު މި ޒަހަރު [ޑްރަގްގެ ވަބާ] ގައި ޖެހިއްޖެނަމަ ބަހައްޓާނީ ބޭރު ގައުމެއްގައި. މި ޒަހަރުން މި ގައުމު ސަލާމަތް ކުރަން ޖެހޭނީ އެންމެ ނިކަމެތި މީހާގެ މަސައްކަތުން\nތަފާސް ހިސާބުތައް ދައްކާގޮތުން ރާއްޖޭގައި ބާރުގަދަ މަސްތުވާތަކެތި ބޭނުން ކުރާ މީހުންގެ އަދަދު ދަނީ ކަންބޮޑުވާން ޖެހޭ މިންވަރަށް މައްޗަށެވެ. އެ ތަކެތި ރާއްޖެ އެތެރެވާ މިންވަރު ވަނީ ބޮޑު ތަނުން އިތުރުވެފައެވެ. މިދިޔަ ފަސް އަހަރު 5،660 މީހެއްގެ މައްސަލަ ކޯޓަށް ވަނީ ފޮނުވާފައެވެ.\nމަސްތުވާތަކެތީގެ މައްސަލަތަކުގައި ޖަލުގައި ތިބި ގައިދީންގެ ތެރެއިން 167 ގައިދީންނަކީ އުމުރު ދުވަހުގެ ޖަލު ހުކުމް ތަންފީޒުކުރަމުން މީހުންނެވެ. ޖަލުގައި ތިބި 556 ގައިދީންނަކީ ސީދާ ޑްރަގްގެ މައްސަލައިގައި ޖަލުގައި ހުކުމް ތަންފީޒު ކުރަމުންދާ މީހުންނެވެ. އެއީ ޖަލުގެ އާބާދީގެ 60 ޕަސެންޓް ގައިދީންނެވެ.\nމީގެ ތެރޭގައި ގިނައީ 35 އަހަރުން ދަށުގެ ޒުވާނުންނެވެ. އަދި ޖަލުގައި ހުކުމް ނުކޮށް ބަންދުކޮށްފައިވާ މީހުންގެ ތެރެއިން ވެސް ގިނަ މީހުންނަކީ ޑްރަގެ މައްސަލަތަކުގައި ތުހުމަތުކުރެވޭ މީހުންނެވެ. ޖަލުގައި ތިބި ޖުމްލަ ގައިދީންގެ ތެރެއިން 86 ޕަސެންޓް މީހުންނަކީ ކޮންމެވެސް ގޮތަކުން މަސްތުވާތަކެތި ބޭނުންކޮށްފައިވާ މީހުންނެވެ.\nއުމަރު ނަސީރު މަސްތުވާތަކެތި ޕޮލިޓިކްސް\n"ގޭންގުތަކުގެ ފަހަތުގައި ސިޔާސީ ނިޔަތް އޮވޭ"\nގިޞާސް ހިފަންކެރޭ ސަރުކާރެއް އުފައްދާނަން: އުމަރު


Ithaafushi: Hulhuvithaa ahareh, ekamaku dhuniye in ves faahagakohlevey resort akah | Mihaaru\nއިތާފުށި ރިސޯޓު: ދުނިޔޭގެ އެންމެ މަގުބޫލު ރިސޯޓުގެ ލިސްޓުގައި ރާއްޖޭން ހިމެނުނީ އިތާފުށި އެކަނި--\nއިތާފުށި: ހުޅުވިތާ އަހަރެއް، ދުނިޔޭގެ ފާހަގަކޮށްލެވޭ ރިސޯޓަކަށް\n09 ޖުލައި 2020 - 12:023comments\nދުނިޔޭގެ މަގުބޫލު މަންޒިލްތަކާ ގުޅޭ ހަބަރުތައް ގެންނަ "ޓްރެވަލް އެންޑް ލެޒާ" މަޖައްލާއިން ކޮންމެ އަހަރަކު ނެރޭ މި ލިސްޓުގައި ދުނިޔޭގެ އެންމެ މަގުބޫލު 100 ހޮޓަލާއި ރިސޯޓު ހިމެނެ އެވެ. އެކަމަކު މި އަހަރު މި ލިސްޓުގައި ރާއްޖޭން ހިމެނުނީ، ހުޅުވިތާ އަދި އަހަރެއްހާ ދުވަސް ވީ، އިތާފުށި އެކަންޏެވެ.\nއެ މަޖައްލާގެ ކިޔުންތެރިންގެ ސާވޭއިން، އިތާފުއްޓަށް 98.79 މާކްސް ލިބިގެންނެވެ. ވަނަތައް ހޮވުމުުގައިި އެ މަޖައްލާއިން ބަލަނީ ކިޔުންތެރިން ދުނިޔޭގެ އެކި ރިސޯޓުތަކަށް ގޮސް ކުރާ ތަޖުރިބާތަކަށެވެ. މި މަޖައްލާގެ ގިނަ ކިޔުންތެރިންނަކީ މަތީ ފަންތީގެ ޓޫރިސްޓުންނެވެ.\nއިތާފުށީގެ ވިލާއެއް: މުޅި ރިސޯޓް ހަދާފައި ވަނީ ފަޅެއް ހިއްކައިގން\nޓްރެވަލް އެންޑް ލެޒާގެ ކިޔުންތެރިން ބުނާ ގޮތުގައި އިތާފުށި ރިސޯޓަށް ދިއުމުގެ ކުރިން ވެސް އެ ރިސޯޓުގެ މެހެމާންދާރީގެ ފުރިހަމަކަން އިހުސާސް ކުރެވެ އެވެ. އަދި ރިސޯޓަށް ދިއުމުން ޓޫރިސްޓުން ބޭނުންވާ ހުރިހާ ހިދުމަތެއް އެންމެ ފުރިހަމައަށް ލިބޭ ކަމަށް ވެސް ސާވޭގައި ބައިވެރިވި ފަތުރުވެރިން ވަނީ ބުނެފަ އެވެ.\nމާލެ އަތޮޅުގެ ފަޅެއް ހިއްކައިގެން ހަދާފައިވާ އެންމެ މަތީ ފެންވަރުގެ ވަލްޑޯފް އެސްޓޯރިއާ އިތަފުށި ރިސޯޓުގައި 121 ވިލާ ހުރެ އެވެ. މިއީ މޯލްޑިވްސް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ)ގެ ރައީސް މުހައްމަދު އަލީ ޖަނާހު (ޖަނާ) އާއި މެދުއިރުމަތީގެ ވިޔަފާރިވެރިޔަކު ގުޅިގެން ތަރައްގީކުރި ރިސޯޓެކެވެ. މި ރިސޯޓު ހިންގަމުން އަންނަނީ މަޝްހޫރު ހިލްޓަން އިންނެވެ.


"Aquaman 2" In Amber Heard Beyru Kuran 1 Million Meehunge Soyaaeku Petiton Eh - Vaguthu\n'އަކުއާމެން 2' އިން އެމްބާ ހާޑް ބޭރުކުރަން އެއް މިލިއަން މީހުންގެ ސޮޔާއި އެކު ޕެޓިޝަނެއް\n2 މަސް ކުރިން ( ނޮވެމްބަރު 16, 2020 )\n'އަކުއާމެން 2' އިން އެމްބާ ހާޑް ވަކިކުރުމަށް9ލައްކައަށްވުރެ ގިނަ މީހުންގެ ސޮޔާއި އެކު ޕެޓިޝަނެއް ހުށައަޅައިފި އެވެ.\nއަކުއާމެން2ގެ މޭރާގެ ރޯލު ކުޅޭނެ ކަމަށް ހާޑް ބުނުމާއި ގުޅިގެން ގިނަ ބަޔަކު އޭނާ އެ ފިލްމުން ވަކިކުރަން ޕެޓިޝަންގައި ސޮއިކުރަމުން ގެންދަނީ ޖޯނީ ޑެޕް އާއި ޖައްސާލާފައި ހުންނާތީ ކަމަށް މީޑިޔާތަކުގައި ބުނެފައި ވެއެވެ. ޖޯނީ ޑެޕް އާއި ހާޑް އާއި ޖެހުނު މައްސަލައަކާއި ގުޅިގެން 'ފެންޓަސްޓިކް ބީސްޓް 3' އިން ޖޯނީ ޑެޕް ވަކިކުރުމާއި ގުޅިގެން ޖޯނީ ޑެޕްގެ ސަޕޯޓަރުން ދަނީ މީސް މީޑިޔާގައި ކަންބޮޑުވުންވެސް ފާޅުކުރަމުންނެވެ.\nޑެޕް އަކީ ހާޑް ގެ ކުރީގެ ފިރިމީހާއަށް ވާއިރު ހާޑް ޖޯނީ ޑެޕް އާއި ދިމާލަށް އެއްޗިހި ކިޔާ އޯޑިޔޯއެއް ލީކުވެ ޖޯނީ ޑެޕް ކުޅެން ހަމަޖެހިފައިވާ ރޯލުން ވަކިކުރަން ނިންމުމުން އެކަމަކީ އެންމެ އިންސާފުވެރި ގޮތް ކަމަށް ނުދެކޭ އެތައް މީހުންނެއް އެބަ ތިއްބެއެވެ. އަދި ޖޯނީ ޑެޕް ވަކި ކުރުމުން އެ ފިޔަވަޅު ހާޑް އަށް ވެސް އަޅަން މިލިއަނެއްހާ މީހުން ބޭނުންވާކަން މިހާރު ވަނީ ޔަގީންކުރެވިފަ އެވެ.\nހާޑް އަކީ ޑެޕް އަށް އަނިޔާ ކުރާ މީހެއްގެ ގޮތުގައި ވެސް ބެލެވިފައިވާއިރު އޭނާ ވަނީ ޖޯނީ ޑެޕްގެ މޫނުގައި ދެފަހަރެއްގެ މަތީން ވަކި އަޅައި ރާފުޅިއަކުން ޖަހައި ޖޯނީ ޑެޕްގެ އިނގިލިވެސް ކަނޑާފަ އެވެ.\nޑެޕް ފެންޓާސްޓިކް ބީސްޓް3ގައި ކުޅޭ ރޯލުން އޭނާ ދުރުކުރުމުން ޖޯނީ ޑެޕް އަށް ލިބުނު ގެއްލުމުގެ ބަދަލުގައި 10 މިލިއަން ޑޮލަރު އެ ފިލްމު ހަދާ ފަރާތުން ދޭން ޖެހޭނެ އެވެ. މުސާރައިގެ ގޮތުގައި މި ޢަދަދަށް އޭނާ ލިބޭނެ ގޮތަށް ކަނޑައަޅާފައި ވަނީ 'ޕްލެއި އޯ ޕޭއި ސްޓިޕިއުލޭޝަން' ގެ އުސޫލުންނެވެ. މި ފިލްމުގައި ޑެޕް ހިމެނުމަށް 100،000 އަށްވުރެ ގިނަ މީހުންގެ ސޮޔާއި އެކި ޕެޓިޝަނެއްވެސް ވަނީ ހުށައަޅާފައި އެވެ،\nއަކުޔާ މެން2އިން ހާޑް ވަކިކޮށް އެ ފިލްމުގައި އޭނާ ކުޅޭ ރޯލުން ގޭމްސް އޮފް ތްރޯންގެ ތަރި އެމީލިއާ ކްލާކް ކުޅެން ބައެއް ފަރާތްތަކުން ދަނީ އެދެމުންނެވެ. އެފަރާތްތަކުން ބުނަމުން ގެންދަނީ އެމީލިއާ ކްލާކް އަކީ އެ ރޯލު ކުޅެން އެންމެ ކަމުދާ މީހާ ކަމަށެވެ. ހާޑް ގެ މައްޗަށް 2009 ވަނަ އަހަރުވެސް ގެވެށި އަނިޔާގެ ތުހުމަތުތަކެއް ކޮށް އޭނާ ހައްޔަރުވެސް ކޮށްފައި ވެއެވެ. ނަމަވެސް ފަހުން އޭނާ ވަނީ ދޫކޮށްލާފަ އެވެ.


SunOnline: Hiyaa kuli dhekkun eh aharu fas kodhdhinas gellumeh nuvaane: Bondey\nހިޔާ ފްލެޓު ކުލި ދެއްކުން އެއް އަހަރަށް ފަސްކޮށްދިނަސް ސަރުކާރަށް ގެއްލުމެއް ނުވާނެ: ބޮންޑޭ\nމުޙައްމަދު ނާއިލް ހަފީޒް 13 Oct 2021, 22:45\nކުރީގެ ސަރުކާރުގެ ހިޔާ މަޝްރޫގެ ފްލެޓުތަކުގެ ކުލި ދެއްްކުން އެ އަހަރު ދުވަހުގެ މުއްދަތަކަށް ފަސްކޮށްދިން ނަމަވެެސް ސަރުކާރަށް އޭގެ ސަަބަބުން ވާނެ އެއްވެސް ގެއްލުމެއް ނޯންނާނެކަމަށް ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) ވިދާޅުވެއްޖެއެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި ވާހަކަދައްކަވަމުން ބޮންޑޭ ވިދާޅުވީ ކޮވިޑުގެ ހާލަތުގައި މުޅި ދުނިޔެއަށް ކުރިމަތިވި އިގްތިސާދީ އަޑިގަނޑާއެކު ރާއްޖޭގެ ވިޔަފާރިތަކަށް ވެސް އޭގެ ނޭދެވޭ އަސަރުކޮށްފައިވާކަމަށެވެ. އަދި އާންމު ރައްޔިތުންގެ މާލީ ތަނަވަސްކަމަށް ވެސް ނޭދެވޭ އަސަރުކޮށްފައިވާކަމަށެވެ.\n"އަދި ހާއްސަކޮށް ފްލެޓަށް ބަދަލުވެގެންދާ ފަރާތްތަކަށް. މި ކުލި އެއް އަހަރު ދުވަހަށް ލަސްކޮށްދިނަސް ދައުލަތަކަސް ގެއްލުމެއް ނުވާނެ،" ބޮންޑޭ ވިދާޅުވިއެވެ.\nބޮންޑޭ ވިދާޅުވީ ކުލި ދެއްކުން ލަސްކޮށްދިން ކަމުގައިވީ ނަމަވެސް ނުސީދާ ގޮތުން ދައުލަތަށް އެ ފްލެޓްތަކުން އާމްދަނީ ލިބޭނެކަމަށެވެ.\nއެގޮތުން ޓެކްސް ނިޒާމުގެ ތެރެއިން އެއް އަހަރުގެ ތެރޭ 58 މިލިއަން ރުފިޔާ ލިބޭނެކަމަށް އޭނާ ވިދާޅުވިއެވެ. އެއާއެކު އޭނާ ވަނީ ކުލި ލަސްކޮށްދިނުމަށް އެދިވަޑައިގެންފައެވެ.\nމީގެ އިތުރުން ބޮންޑޭ ވިދާޅުވީ ހިޔާ ފްލެޓުތަކުގެ ފިނިޝިން ނިިންމަން ކުރީ ސަރުކާރަށް އޭގެ ލޯނު ލިބިފައިވާކަމަށެވެ. ނަމަވެސް ވައްކަމުގެ ތެރެއިން ފައިސާ ބޭނުންކޮށްފައިވާކަމުގެ ތުހުމަތު އޭނާ ކުރެއްވިއެވެ.\n"480 މިލިއަން ޑޮލަރުގެ ތެރެއިން، ޕީޕީއެމް ސަރުކާރުން އެ ނަގާފައިވާ ފައިސާ އެ ތަހުގގީގުކުރަން ޖެހޭ. ތަށިމުށްޓަަށްވީ ފައިސާ ދޮރުތަކަށްވީ ގޮތް އޮޅުން ފިލުވަންޖެހޭ. ތަށިމުށިތަކާއި މި ދެންނެވި ދޮރުތަކަށް ވީ ފައިސާ ރިޝްވަތުގެ ގޮތުގައި ނެންގެވީ އެ ފަރާތުން. މުޅި ރަށުތެރޭ ތުންތުން މަތިން ދައްކާ،" އޭނާ ވިދާޅުވިއެވެ.


Ukraine aiyy dhashuve Spain ah ladhuvethi bayyeh - One Online\nރޭގެ މެޗުގެ ތެރެއިން --- ފޮޓޯ/ އޭޕީ\nޔުކުރެއިން އަތްދަށުވެ ސްޕެއިންއަށް ލަދުވެތި ބައްޔެއް\nޔޫއެފާ ނޭޝަންސް ލީގުގެ ގްރޫޕް އޭ4ގައި ރޭ ސްޕެއިން ކުޅުނު މެޗުގައި ޔުކުރެއިން އަތްދަށު ވެއްޖެއެވެ.\nސްޕެއިން އިން ޔުކުރެއިންގެ ކިއޭވްގައި އެގައުމާ ދެކޮޅަށް ކުޅުނު މެޗުން ބަލިވީ 1-0ގެ ނަތީޖާއަކުންނެވެ. އެ ނަތީޖާއަކީ ގަބޫލުކުރަންވެސް އުނދަގޫ ނަތީޖާއެއްގެ ގޮތުގައި ގިނަ ބަޔަކު ވަނީ ސިފަކޮށްފައެވެ. މެޗުގައި ސްޕެއިންއިން ވަރުގަދައަށް ކުޅުނު ނަމަވެސް ގޯލެއް ޖެހޭ ގޮތް ވަނީ ނުވެފައެވެ.\nރޭގެ ބައްޔަކީ މިދިޔަ ދެ އަހަރެއްހާ ދުވަސް ތެރޭގައި ސްޕެއިން ބަލިވި ފުރަތަމަ ފަހަރެވެ. މެޗުގައި ލީޑްސްގެ ފޯވަޑް ރޮޑްރީގެ ގިނަ ހަމަލާތަކެއް ފެނުނެވެ. ބޮލުން ޖެހި ބޯޅައެއް ޔުކްރެއިންގެ ގޯލްކީޕަރު ޖިއޯޖީ ބުޝްޗަން މަތަކޮށްފައިވާއިރު، ސްޕެއިންއިން ވަނީ ޖުމްލަ 21 ޝޮޓް ޔުކުރެއިން ގޯލަށް ހަދާފައެވެ.\nއަށްވަރަކަށް މުހިއްމު ސޭވް ޔުކުރެއިންގެ ގޯލްކީޕަރުގެ ފަރާތުން ފެނިފައި ވެއެވެ. އަންދްރޭ ސެވްޗެންކޯގެ ޓީމަށް ސްޕެއިންގެ ގޯލް ހުޅުވާލަން ބޭނުންވީ އެންމެ ފުރުސަތެކެވެ. ބަދަލު ކުޅުންތެރިއެއްގެ ގޮތުގައި މެޗަށް ނުކުތް ވިކްޓާ ސުގަންކޯވްގެ ގޯލާއެކު ދަނޑަށް ވަދެތިބި 15،000 ސަޕޯޓަރުންގެ އަޑު ގުގުމާލިއެވެ.\nސްޕެއިން އެންމެ ފަހުން ބަލިވެފައި ވަނީ 2018 ވަނަ އަހަރު ކްރޮއޭޝިއާ އަތުންނެވެ. އެ މެޗުން ސްޕެއިން ބަލިވީ 3-2ގެ ނަތީޖާއަކުންނެވެ. ރޭގެ މެޗު ކުޅެފައި ވަނީ ސްޕެއިންއިން 2012 ވަނަ އަހަރުގެ ޔޫރޯ ކާމިޔާބުކުރި ސްޓޭޑިއަމްގައެވެ.\nނޭޝަންސް ލީގުގުގެ ގްރޫޕް އޭ4 ގައި ސްޕެއިން އެއްވަނައިގައި އޮތީ ދެވަނައިގައި އޮތް ޖަރުމަނަށްވުރެ ޕޮއިންޓެއް ކުރީގައެވެ. ޔުކުރެއިންއަށްވެސް ޖަރުމަނާ އެއްވަރަށް ޕޮއިންޓް ލިބިފައިވާއިރު، ތިންވަނައިގައި އޮތީ ގޯލް ތަފާތުންނެވެ. ސްޕެއިންއަށް ހަތަރު މެޗުން ލިބިފައި ވަނީ ހަތް ޕޮއިންޓެވެ.\nގުޅޭ ޓެގު ޔޫއެފާ ނޭޝަންސް ލީގު ސްޕެއިން ފުޓްބޯޅަ


Midhiya Mahu Ekani Ves Geveshi Aniyaa Ge 26 Massalla Eh,Kudakudhinnaai Gulhey 101 Massalla Eh | Hathaavees\nމިދިޔަ މަހުވެސް ގެވެށި އަނިޔާގެ 26 މައްސަލައެއް، ކުޑަކުދިންނާއި ގުޅުންހުރި 101 މައްލައެއް\nމާޗު މަހުގެ ތެރޭގައި ވެސް ޖެންޑާ މިނިސްޓްރީއަށް ގެވެށި އަނިޔާގެ 26 މައްސަލައެއް ހުށަހަޅައިފިއެވެ.\nދައުލަތުގެ މީޑިއާ "ޕީއެސްއެމް ނިއުސް"ގެ ޕްރޮގްރާމެއްގައި އެ މިނިސްޓްރީގެ ޑެޕިއުޓީ މިނިސްޓަރު ފާތިމަތު ޔުމްނާ ވަނީ އެ މިނިސްޓްރީއަށް މިދިޔަ މަހާއި އަދި ވޭތުވެދިޔަ ތިން މަސް ތެރޭގައި ހުށަހެޅުނު މައްސަލަތަކުގެ ތަފާސް ހިސާބުތައް ހިއްސާ ކޮށްދެއްވާފައެވެ.\nއެގޮތުން މިދިޔަ މަހުގެ ތެރޭގައި ގެވެށި އަނިޔާގެ 26 މައްސަލައެއް ހުށަހެޅުނުއިރު ކުޑަކުދިންނާއި ގުޅުންހުރި 101 މައްސަލަ އެ މިނިސްޓްރީ އަށް މިދިޔަ މަހު އެކަނިވެސް ވަނީ ހުށަހަޅާފައެވެ.\nފާއިތުވި ދެ މަހަށް ބަލާލާއިރު ޖެނުއަރީ މަހުގެ ތެރޭގައި ގެވެށި އަނިޔާއާ ގުޅުންހުރި 34 މައްސަލައެއް ހުށަހެޅުނުއެވެ. އަދި ފެބްރުއަރީ މަހުގެ 36 މައްސަލައެއް ހުށަހެޅުނުއިރު ޖެނުއަރީ މަހުގެ ތެރޭގައި ކުޑަކުދިންނާއި ގުޅުންހުރި 121 މައްސަލައެއް ހުށަހެޅުނެވެ. އަދި ފެބްރުއަރީ މަހުގެ ތެރޭގައި 169 މައްސަލައެއް ހުށަހެޅިފައިވެއެވެ.\nކޮވިޑް19 އާ ގުޅިގެން މި ދުވަސްވަރަކީ މާލެ ސަރަހައްދު ލޮކްޑައުންކޮށް އެއް ރަށުން އަނެއް ރަށަށް އަރާ ފޭބުން މަނާ ކޮށްފައިވާ ދުވަސް ވަރެކެވެ. ނަމަވެސް އެފަދަ އެއްވެސް މައްސަލަ ޖެންޑާ މިނިސްޓްރީއަށް ހުށަހަޅައިފި ކަމަށްވާ ނަމަ އެ މިނިސްޓްރީން ވަނީ ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އުސޫލުތަކާއި އެއްގޮތްވާ ގޮތުގެ މަތިން މައްސަލަ ހުށަހެޅި ފަރާތާއި ހަމައަށް ޖެންޑާއިން ދާނެ ކަމުގެ ޔަގީންކަން ރައްޔިތުންނަށް ދީފައެވެ.\nކުޑަކުދިންނަށް ޖިންސީ އަނިޔާ ކުރުމާއި އަންހެނުންނަށް ގެވެށި އަނިޔާ ކުރުމަކީ ރާއްޖޭގައި ބޮޑެވެފައިވާ އިޖުތިމާއީ މައްސަލައެކެވެ. މި ދެ ކަމާއި ގުޅިގެން ވެސް ގާނޫނުތައް ހެދިފައިވާއިރު ދާދިފަހުން ކުޑަކުދިންގެ ހައްގުތައް ރައްކާތެރިކުރުމުގެ ގާނޫނެއް ވަނީ ފާސްކޮށް އަމަލު ކުރަން ފަށާފައެވެ.


Size feni idhikolhun kolhuvejje | Bithufangi\nސައިޒުފެނި ކޮޅުވީ ކޮން ކުދިންނެއް؟\n18 ސެޕްޓެމްބަރ 2018 އަކީ ހުރިހާ ގޮތަކުންވެސް ބޮޑު ދުވަހެކެވެ. ދިވެހި ތާރީހުގައި އެޅިގެންދިޔަ އެންމެ ބޮޑު ރަންވޭ ހުޅުވިގެންދިޔައީ 18 ސެޕްޓެމްބަރ 2018 ގައެވެ. ދުނިޔޭގެ އެންމެ ބޮޑު ދަތުރުވެރިން އުފުލާ މަތިންދާބޯއްޓު އެއާރބަސް އޭ-380 ދިވެހި ފަސްގަނޑުގައި ފައިޖައްސައިލީވެސް ހަމަ 18 ސެޕްޓެމްބަރ 2018 ގައެވެ. ނުވިތާކަށް ދިވެހިން އެ ކުޅިވަރަކަށް މަރުދޭ ސަރަހައްދީ އެންމެ ބޮޑު އެންމެ ޝަރަފުވެރި ފުޓުބޯޅަ މުބާރާތުގެ ތައްޓައިގެން ދިވެހި ގައުމީ ފުޓުބޯޅަ ޓީމު މާލެ އައީވެސް ހަމަ 18 ސެޕްޓެމްބަރ 2018 ގައެވެ. މީގެ އިތުރުން ދިވެހި ތާރީހުގައި ބޭއްވި އެންމެ ބޮޑު އެއްވުން ބޭއްވީވެސް ހަމަ 18 ސެޕްޓެމްބަރ 2018 ގައެވެ.\nއެއީ މީގެ 11 ދުވަސް ކުރިޔެވެ. ހަމަ މިމަހުގެ 8 ވަނަ ދުވަހު ހެންވޭރުކޮޅުގައި އިދިކޮޅު ފަސް ލީޑަރުން އެއްވެ މުޅި ރާއްޖެއިން މީހުން ގެނެސް 68000 ސްކޮޔާ ފީޓުގެ ކާނިވާ ސަރަހައްދުގައި 12000 މީހުން އެއްކޮށްގެން ބޭއްވި ޖަލްސާއެއް ބޭއްވިއެވެ. އިދިކޮޅު އެކްޓިވިސްޓުން އެއް މަސްދުވަހު އިސްތިހާރުކޮށް އަޑުގަދަކުރާއިން ގޮވައިގެން މުޅި ރާއްޖެއިން އެއްކުރެވުނީ ހަމަ އެންމެ 12000 ހެވެ. އަނެއްކޮޅުން ޖަލްސާއަށް ގެނައި މީހުން މަގުމަތިކޮށް ކޭން ބުއިމާ ނިދާނެތަނެއް ނުދީ މަގުމަތި ކޮށްލިއެވެ. ރާއްޖޭގެ ހުރިހާ ރަށަކުން އަތްފުނާ އަޅައިގެން އިދިކޮޅު އިއްތިހާދަށް ލިބުނީ އެންމެ 12000 މީހުނެވެ. އެމްޑީޕީގެ އެކްޓިވިސްޓް އަދި ހިސާބުޖަހާ އައްބާސްގެ ލަފަޔާއިއެކު މީހުން ގިނަކަމަށް ދެއްކުމަށް ކޮންމެ ގޮނޑިއެއްގެ ދެމެދުގައި ބައި ފޫޓު އަދި ކޮންމެ ދެބަރި ދެމެދުގައި ދޮޅުފޫޓުން ގޮނޑިޖަހާ ބޭއްވި ޖަލްސާ ނިންމާލީ އިދިކޮޅުން ސައިޒު ދައްކާލީ ކަމަށްބުނެ ވެރިކަންކުރާ ޕީޕީއެމަށް ޗެލެންޖެއް ކޮށްފައެވެ.\nޕީޕީއެމަކީ ޗެލެންޖެއް ކުރަން ހެޔޮވާވަރު ބައެއް ނޫނެވެ. ޕާޓީގެ ޖޯޝާ ފޯރިޔަގައި ހަމަ ކޮންމެ ކަމެއްވެސް ކޮށްފާނެ ބަޔެކެވެ. އިދިކޮޅު އިއްތިހާދުން ކުރި ޗެލެންޖާއިއެކު މީހުން އެއްކުރެވެނީ ކޮން ބަޔަކަށްކަން ދައްކާލަން ޕީޕީއެމް އިން އިއުލާންކުރިއެވެ. އެއާއިއެކު މުޅި ރާއްޖެ ކެކި އުތުރި އަރައިގަތެވެ. 30 ހަކަށް މީހުން ގެންނާން އަންގާލި އަތޮޅުތަކުން 400 މީހުން، 50 މީހުން ގެންނަން ބުނީތީ 500 މީހުން މާލެއަށް ބަނދަރު ކުރިއިރު ދޯނިތަކުގައި ތިއްބެވެ. ޖަލްސާއަށް މީހުން ފާޅުކުރި ތާއީދާއި ދެއްކި ހިތްވަރުން އިދިކޮޅުގެ ހިތް މަރުވެއްޖެއެވެ. އިދިކޮޅުން ޗެލެންޖް ކުރި ފޮޓޯ ޕީޕީއެމުން އެއައްވުރެ ހަތަރުގުނަ މީހުންނާއި އެކު ނަގާ ދައްކާލިއެވެ.\nރާއްޖޭގެ ތާރީހުގައި މިހާތަނަށް ބޭއްވި އެންމެބޮޑު ޖަލްސާ 50000 މީހުންނަށްވުރެ ގިނަ ބަޔަކާއިއެކު މާފަންނު ސްޓޭޑިއަމްގައި ބޭއްވިގެންދިޔައިރު ހަޤީގަތުގައިވެސް ޕީޕީއެމްގެ ސައިޒް އިދިކޮޅަށް ފެނިގެން ހިގައްޖެއެވެ. ޖެހިލުންވެ މޭކަރާގޮތް ވެއްޖެއެވެ. އެއާއިއެކު އިދިކޮޅު މަޖިލިސް މެންބަރުންނާއި އެކްޓިވިސްޓުން ގޮތްހުސްވެއްޖެއެވެ. ރޭގެ ޖަލްސާއި އެކެއްގެ ބައްޓަމަށް އަޅާފައި އިން ސްޓޭޖް އިދިކޮޅު ފަރާތްތަކުން އެޑިޓް ކޮށް އެކެއްގެ ބަދަލުގައި ފިރިހެން ހަށީގެ ސޫރަ ލައިގެން ޓްވީޓް ކުރައްވަމުން ގެންދަވާއިރު ހަޤީގަތުގައިވެސް ރޭގެ ބޮޑު ޖަލްސާގެ ސައިޒުފެނި އިދިކޮޅުން ކޮޅުވެއްޖެއެވެ.\nނޯޓް: ދިވެހިބަހުގެ ރަދީފްގައި ކޮޅުވުން މިބަހުގެ މާނާ ތިރީގައި އެވަނީއެވެ.\nދި ގްރޭޓް "ވީ އައި އޭ"


SunOnline: Lafaakuri varah Aamdhanee nulibunu\nލަފާކުރި ވަރަށް އާމްދަނީ ނުލިބުނު\nމަރުކަޒީ ބޭންކް، އެމްއެމްއޭ އިމާރާތް. -- ފައިލް ފޮޓޯ\nބޭންކްތަކުގެ ފައިދާއިން ނަގާ ޓެކްސް، ބޭންކް ޕްރޮފިޓް ޓެކުހުން ލިބުނު އާމްދަނީ ދަށަށް ދިޔުމާ އެކު ދައުލަތަށް ލިބޭނެ ކަމަށް ލަފާކުރި ވަރަށްވުރެ އާމްދަނީ ދަށަށް ހިނގައްޖެ އެވެ.\nދައުލަތުގެ ޓެކްސް އިދާރާ، މީރާ އިން އާންމުކުރި މިދިޔަ މަހުގެ ތަފާސްހިސާބުތަކުގައިވާ ގޮތުގައި މިދިޔަ މަހު ލިބުނު 1.09 ބިލިއަން ރުފިޔާ އަކީ، އެ މުއްދަތުގައި ލިބޭނެ ކަމަށް މީރާއިން ލަފާކުރި އަދަދަށް ވުރެ 5.5 ޕަސެންޓް ދަށް އަދަދެކެވެ.\nއެކަމުގެ ސަބަބެއްގެ ގޮތުގައި މީރާއިން ބުނީ، ބޭންކް ޕްރޮފިޓް ޓެކްސްގެ އާމްދަނީ ދަށްވުމެވެ. ތަފާސްހިސާބުތައް ދައްކާ ގޮތުން، މިދިޔަ މަހު ބޭންކް ޕްރޮފިޓް ޓެކްހުގެ ގޮތުގައި ލިބިފައި ވަނީ 20.1 މިލިއަން ރުފިޔާ އެވެ. އެއީ މިދިޔަ އަހަރު ބޭންކް ޕްރޮފިޓް ޓެކުހުން ލިބުނު 98.71 މިލިއަން ރުފިޔާއާ އަޅާބަލާއިރު، 79 ޕަސެންޓްގެ ދަށްވުމެކެވެ.\nމީގެ ކުރިން ބޭންކް ޕްރޮފިޓް ޓެކުހަކީ މަހެއްގެ އާމްދަނީގެ 9.4 ޕަސެންޓެވެ. އެހެން ނަމަވެސް، އެ އަދަދު މިދިޔަ މަހު ވަނީ، 1.9 ޕަސެންޓަށް ވެއްޓިފަ އެވެ.\nލަފާކުރި ވަރަށް އާމްދަނީ ނުލިބުނު ނަމަވެސް، މިދިޔަ މަހު ލިބުނު އާމްދަނީ އަކީ އޭގެ ކުރީ އަހަރުގެ އެ މުއްދަތުގައި ލިބުނު އާމްދަނީއަށް ވުރެ 3.4 ޕަސެންޓް އިތުރު އަދަދެކެވެ.\nމީރާއިން ބުނި ގޮތުގައި މިދިޔަ އަހަރަށް ވުރެ އާމްދަނީ އިތުރުވި މައިގަނޑު ސަބަބުތަކަކީ މިދިޔަ އަހަރަށް ވުރެ ޓޫރިސްޓުން އައި މިންވަރު 36.3 ޕަސެންޓް މިއަހަރު އިތުރުވެފައިވުމެވެ. އޭގެ ސަބަބުން ބީޕީޓީ، ޖީއެސްޓީ އަދި ގްރީން ޓެކުހުގެ އާމްދަނީ ވަނީ އިތުރުވެފަ އެވެ.\nމޭ މަހުގެ އާމްދަނީގެ އެންމެ ބޮޑު ބައެއް ހިއްސާ ކުރީ ޖީ.އެސް.ޓީއިން ވަނީ 666.90 މިލިއަން ރުފިޔާ ލިބިފަ އެވެ. ދެން އެންމެ ބޮޑު އާމްދަނީއެއް ލިބިފައިވަނީ ވިޔަފާރީގެ ފައިދާގެ ޓެކްސް، ބީޕީޓީ އިންނެވެ. އެއީ އާމްދަނީގެ 8.8 ޕަސެންޓަށްވާއިރު، އެ ޓެކުހުން 95.40 މިލިއަން ރުފިޔާވަނީ ލިބިފަ އެވެ.\nމީގެ އިތުރުން، ގްރީން ޓެކުހުގެ ގޮތުގައި 77.66 މިލިއަން ރުފިޔާ ލިބުނު އިރު، އެއާޕޯޓު ޑިވަލޮޕްމަންޓް ފީގެ ގޮތުގައި 64.84 މިލިއަން ރުފިޔާ، އެއަރޕޯޓު ސާވިސް ޗާޖްގެ ގޮތުގައި 64.27 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 116.62 މިލިއަން ރުފިޔާ ލިބިފައިވެ އެވެ.\nމިދިޔަ މަހުގެ އާމްދަނީގެ ގޮތުގައި 43 މިލިއަން ޑޮލަރު ވެސް ވަނީ ލިބިފަ އެވެ.\nމިއަހަރުގެ މޭ މަހާ ހަމަޔަށް، އާމްދަނީގެ ގޮތުގައި ވަނީ، 7.33 ބިލިއަން ރުފިޔާ ލިބިފަ އެވެ.\nޓޫރިޒަމް ކުރިއެރިއިރު ކޮންސްޓްރަކްޝަން ދަށަށް


JP adhi Gasim manzarun gellijje?\nޖޭޕީ އަދި ގާސިމް މަންޒަރުން ގެއްލިއްޖެ؟\n-6months ago 1 - އަހުމަދު ހަސަން\nޖުމްހޫރީ ޕާޓީގެ ލީޑަރު ގާސިމް އިބްރާހިމާއި އެ ޕާޓީ މަންޒަރުން ގެއްލުނީތޯއެވެ؟\nޖުމްހޫރީ ޕާޓީގެ ލީޑަރ އަދި މާމިގިލީ ދާއިރާގެ މެންބަރު ޤާސިމް އިބްރާހިމްގެ ވާހަކައަކީ ދިވެހިންނަށް އާ ވާހަކައަކަށް ނުވާނެއެވެ. ޤާސިމް އިބްރާހިމްއާއި ޖުމްހޫރީ ޕާޓީއަކީ ރާއްޖޭގެ ސިޔާސީ މައިދާނުގައި އެކި ވަގުތުތަކުގައި އެކި ދުވަސްވަރު އެކި އަތަަށް ދުއްވާ ޕާޓީއެކެވެ. ޤާސިމްގެ ޖޭޕީ ފުރަތަމަ ދުއްވީ 2008 ވަނަ އަހަރު ރައީސް ނަސީދާ އެކުއެވެ. އެދަތުރުވީ ޖޭޕީއަށް އުދަގުލާއި ހިތްދަތި ދަތުރަކަށެވެ. ދެން ޖޭޕީ ނުކުތީ ވީހާލެއްގައި ވާން ރައީސް ޔާމިންއެކުއެވެ.\nރައީސް ޔާމިނާއި އެކު ނިކުންނެވުންވީ ޤާސިމް ވިދާޅުވާގޮތުން ނަމަ ހަތަރެސް ފައިން ކީރިތިކުރެއްވުން ކަހަލަކަމަކަށެވެ. ކޮންމެއަކަސް ފެއިލްވި އަދި އަތަށްގޮވި ދެކޯލިޝަން ސަރުކާރުގެ ތަޖުރިބާޔާއިއެކު ޖޭޕީ މިހާރު ނުކުމެއޮތީ ރައީސް އިބްރާހިމް މުހައްމަދު ޞާލިހާއި އެކުއެވެ. ރައިސް ޞާލިހުގެ ސަރުކާރަށް ދެއަހަރުވި އިރު ދުނިޔެއާއި ލައްވާލާފައި މިވަނީ މީގެ ކުރިން ދުވަހަކުވެސް ދުނިޔެ ދެކެފައިވާ ނުވާވަރުގެ އުދަނގޫ ދުވަސް ވަރަކާއެވެ.\nރާއްޖޭގެ މަސްރަހު ހުއްޓި، ގައުމުގެ އިގްތިސާދީ ހާލަތު އިނދަޖެހި، ދިވެހިން ބޯވިދުނު އިރުވެސް މިސަރުކާރުގެ އެންމެ ބޮޑު ކޯލިސަން ޕާޓްނަރު ޖޭޕީ އޮތީ ކަހާލިތަށް ހިރުވާވެސް ނުލައެެވެ. ރައްޔިތުން ކޮބާތޯ އެބައުޅޭތޯވެސް ޖޭޕީގެ ލީޑަރަށް ނޭނގުނެވެ. ދެންއުފެދޭ ސުވާލަކީ ޖޭޕީ އަށް ވީ ކިއްތޯއެވެ. ނޫންނަމަ ކޮންމެ އިންތިހާބަކާ ދިމާކޮށް ރައްޔިތުން ނިވާފަތްގަނޑަކަށް ލައިގެން، ގައުމުގެ އާންމު މީހުން ނުނިދަންޏާ ނިދި ނާންނަ ޖޭޕީގެ ލީޑަރުކޮބާތޯއެވެ. ހެޔޮއެދޭ ރައްޔިތު މިހާއަށް ދިމާގެން އުޅޭ ދަތި ހާލު ނޭނގެނީ ބާއެވެ؟\nކޮންމައަކަސް ގައުމުގެ ހާލަތު ދަށަށްދާތާ އެތަކެއް ދުވަހެއްވެއެޖެއެވެ. އެތައް ބައެއްގެ ވަޒިފާ ގެއްލި މެދުފަންތީގެ ވިޔަފާރިތައް ތެދުނުވޭވަރަަށް ވެއްޓިއްޖެއެވެ. ނަމަވެސް ކޯލިޝަން ޕާޓްނަރެއްގެ ގޮތުން ކުރަންޖެހޭ ކަމެއް އަދި ބަހެއްވެސް ބުނެލާތަން ނުފެނެއެވެ. ނަމަވެސް ޖޭޕީގެ ތަރުޖަމާނު އަދި ސްޓޭޓް މިނިސްޓަރ އަލީ ސޯލިހަށް ކުރެވެން އޮތްކަމެއް އެބަކުރެެއެވެ. އެބޭފުޅާއަށް ވެސް ވަނީ ވާވަރެއްތާއެވެ. ޕާޓިގެ ލީޑަރުގެ ފަރާތުން ބަހެއް އަދި ޓްވީޓެއްވެސް އެބޭފުޅާއަށް ނުބުނެވޭނެތާއެވެ.\nޖޭޕީގެ ފަރާތުން ސަރުކާރުގެ މަގާމުތަކަށް އައްޔަން ކުރެއްވި ބޭފުޅުންނަށް ބޮޑެތި ތުހުމަތުތަކެއް:\nރައީސް ސޯލިހުގެ ސަރުކާރު ވެރިކަމަަށް އައީ ރައްޔިތުންއަށް ލައްކަ ގިނަ ހުވަފެންތަކެއް ދައްކާފައެވެ. ރައްޔިތު މީހާއަށް އަމާން އޮމާން އަދި ތިޔާގި ދިރިއުޅުމެކެވެ. ދެފުށް ފެންނަ ސަރުކާރެކެވެ. ދަރަނިވެރިކަން ދޫކޮށް އަރަނި މުޖުތަމައެކެވެ. އަދި ކިޔާލަން ފަސޭހަ އަޑު އަހާލަން ޗާލު ޒީރޯ ޓޮލަރަންސް ޓު ކޮރަޕްޝަންގެ ސްލޯގަން ތަކަކާއެކުއެވެ.\nކުރިން ދެއްކި ވާހަކަތައް މިއަދު އޮބި އަދި ހަނދާނުން ފޮހެވުމުން، ދެއްކިވާހަކަތަކާ ކުރެހި މަންޒަރުތަކުގެ ވާހަކަ ރައްޔިތުން ދައްކަނީއެވެ. ސާފު ހުދު ސަރުކާރަކަށްވާނެ ކަމަށް ބުނި ވެރިންނަށް ގައުމުގެ ބައެއް މީހުން ހުއްޓާނުލާ ގޮވަނީ ވަގަށެވެ. ސިޔާސި ލީޑަރުންގެ ވާހަކަ ބުންޏަސް ކަޅުބެ ބޭރިއަށް ދިންވަރަށް ދެއެވެ އަދި މިހުރިހާކަމެއްގޮސް ނިމެނީ ގާސިމް އިބްރާހިމަށާއި ޖޭޕީއަށެވެ.\nފުރަތަމަ ޖެހުނީ ޖޭޕީގެ ފަރާތުން ޓުއަރިޒަމް މިނިސްޓަރުކަމަށް ފޮނުވި އަލީ ވަހީދުގެ މައްސަލައެވެ. މައްސަލައިގެ ބޮޑުކަމުންނާ މައްސަލައިގެ ޒާތުން ރައިސް ސޯލިހުވެސް ކީރިތިކުރެއްވިއެވެ. އާއެކެވެ، ހައްސާސީ މައްސަލައެކެވެ. އެތަށް ބައިވަރު ދިވެހި އަންހެން މުވައްޒަފަކަށް ޖިންސީ ގޯނާ ކުރިކަމުގެ ތުހުމަތެވެ. ކޮރަޕްޝަންގެ އެތަށް މައްސަލައެކެވެ.\nދެންވެސް ޖެހުނީ ކުޑަމައްސަލައެއްނޫނެވެ. ދިވެހި ގައުމުގެ ރައްޔިތުންނަށް ކޮވިޑް-19 އަށް ފަރުވާ ދިނުމަށް އެމަޖެންސީކޮށް ގެންނަށްޖެހުނު ވެންޓިލޭޓަރ ގެނައުމުގައި ހިނގައިދިޔަ، ޖެޕީގެ ފަރާތުން ހެލްތް މިނިސްޓަރުކަށް އައްޔަނުކުރި އަމީނާއި ގުޅުންހުރި ކޮރަޕްޝަންގެ މައްސަލަތަކެކެވެ. ހެލްތް މިނިސްޓްރީގެ ބޮޑެތި ކޮރަޕްޝަންގެ މައްސަލަތަކެކެވެ.\nދިވެހި ގައުމު އިނދަޖެހި ޓޫރިޒަމް ދައިރާ ހީނަރުވެ، ގައުމަށް ޓޫރިޒަމް މިނިސްޓަރެއްގެ ބޭނުންޖެހުނު އިރު ޖޭޕީގެ އަލީގެ ކަންތައް ފެނުނީ މިދެންނެވި ގޮތަށެވެ. ކޮވިޑް-19 ގެ ބަލިމަޑުކަމުގައި އެތައް ބަޔަކު ޖެހިގެން ދިޔައިރު ޖޭޕީގެ އަމީނަށް ކުރެވުނީ ސިއްސައިގެން ދާވަރުގެ، ޓޮލަރޭޓް ނުކުރެވޭވަރުގެ ތުހުމަތުތަކެކެވެ.\nތުހުމަތުތަކަށް ޖޭޕީން އަދި ގާސިމް އިބްރާހިމް ކީ ޗުއްޕު:\nއަލީ ވަހީދަށް ކުރެވުނީ އާދައިގެ ތުހުމަތުތަކެއް ނޫނެވެ. މުވައްޒަފުންތަކަކަށް ޖިންސީ ފުރައްސާރަ އަދި ގޯނާ ކުރިއިރުވެސް ޖޭޕީން އޮތީ ހަނެވެ. ހުދު ގާސިމްގެ އަނބިކަނބަލުންނަށް ފުރައްސާރަ ކުރިއިރުވެސް ގާސިމް ހުރީ ހަނެވެ. އެންމެފަހުން ގައުމުގެ ވަލީއުލްއަމުރު ދެންހެވޭ އިސްތިއުފާ ދެއްވާށޭ ބުނިއިރުވެސް ޖޭޕީ އޮތީ ހުއްޓިފައެވެ. އަދި ޖޭޕީގެ ކޮމެޓީތައްވެސް އޮތީ ގަބުވެފައެވެ.\nއަލީ ވަހީދުގެ މައްސަލަތަކުން އަރައި ނުގަނެވި އުޅެނިކޮން ދިމާވި އަމީންގެ މައްސަލާގައިވެސް ޖެޕީ އޮތީ ތުން ފިއްތާލައިގެން ކަހާތަން ހިރުވާނުލައެވެ. ސަރުކާރަށް އަމާޒުވި ބޮޑެތި ފާޑުކިޔުންތައް ގޮސް ހުއްޓެނީ ގާސިމަށެވެ. ރައްޔިތުން އަތުންނާއި ފައިން ހޯހޯ އެބަގޮވައެވެ. ރައީސް ސޯލިހަށް ހުއްޓުމެއްނެތި ޕްރެޝަރު އެބަ އާދެއެވެ. ސަބަބަކީ ޖޭޕީއެވެ.\nދެންއުފެދޭ ސުވާލަކީ ޖޭޕީގެ ވަޒީރުންނާއި އެހެނިހެން މަގާމުތަކުގެ މީހުންނަށް ބޮޑެތި ތުހުމަތުތައް ކުރާއިރުވެސް ޖޭޕީ ހަނު އޮތީ ކީއްވެބާއެވެ. ޖޭޕީގެ ލީޑަރު ގާސިމްގެ ބާރު މިނިސްޓަރުންނަށް ނުހިނގަނީބާއެވެ. ޖޭޕީން ކުންފުނިތަކަށްލީ ވެރިން މާ މަތިވީތާއެވެ. ފަހަރުގައި މަތިވީއެވެ. ނޫންނަމަ ޖޭޕީގެ ފަރާތުން ބުނަންޖެހޭ ބަސް ސަރުކާރުން ބުނާކަށް ނުޖެހޭނެއެވެ. ޕާޓީގެ ލީޑަރު ބުނާހާވެސް އެއްޗަކީ ރައީސާއި އަޅުގަނޑާ ނުޖެއްސޭނެއެވެ.\nތެދެކެވެ. ރައީސް ސޯލިހާއި ގާސިމް އިބްރާހިމާއި ނުޖެހި ހިނގައިދާނެއެވެ. ނަމަވެސް ރައްޔިތުންނާއި ސަރުކާާރާއި އެބަޖެހެވެ. މިޖެހޭ މައްސަލަތަކުގައި ޖޭޕީގެ ދައުރު ވަކި ކުޑައެއް ނޫނެވެ.\nޖޭޕީ އެކަނިތޯ ވުޖޫދުން ގެއްލުނީ؟ މިސަރުކާރު އެއްކޮށް މިހާރު އެއޮތީ ވުޖޫދުން ގެއްލިފާ، މިނުރައްކާތެރި އަނިޔާވެރި ވަގު ސަރުކާރުގާ ސަހަލު އެކަކު ވެސް ނެތް.\nއަލްހާނަކީ ސިޔާސީގޮތުން ބޮޑުނުވާ ކުޑަކުއްޖެއް: އަލީ ޞޯލިހް 16months ago\nޖޭޕީ އަދި ގާސިމް މަންޒަރުން ގެއްލިއްޖެ؟ 16months ago\nހިޔާނާތުގެ ފައިސާ މަހުޖަނު ޤާސިމްގެ ޖުމްހޫރީ ޕާޓީއަށްވެސް!07 months ago\nޖޭޕީގެ ސްލޮޓެއްގައި ސިޔާސީ މަގާމަކަށް އައްޔަންވާ ފަރާތެއްގެ އަމަލުތައް މޮނީޓަރ ނުކުރަން: ޖޭޕީ08 months ago\nގާސިމު ރައީސް ނަޝީދަށް: ކޯލިޝަން ހަދަން ސަލާންޖެހި ހަނދާން ނެތުނީތޯ01 year ago\nރައީސުލްޖުމްހޫރިއްޔާ މިރޭ ޤައުމާއި މުޚާޠަބުކުރައްވަނީ06 hours ago\nރައީސް ނަޝީދަށް ފަރުވާދެނީ މަލްޓި ސްޕެޝާލިޓީ މެޑިކަލް ޓީމަކުން: އޭޑީކޭ ހޮސްޕިޓަލް08 hours ago\nރައީސް ޞާލިޙާއިއެކު ނޭޝަނަލް ސެކިއުރިޓީ ކައުންސިލްގެ ބައްދަލުވުމެއް މިރޭ!09 hours ago\nހަމަލާ ދީފައިވަނީ ރައީސް ނަޝީދުގެ ފުރާނަފުޅު ދުއްވާލުމަށް: އެމްޑީޕީ09 hours ago\nމިރޭގެ ހާދިސާއާއި ގުޅިގެން އެމްއެންޑީއެފްގެ އެލަރޓް ސްޓޭޓަސް މަތިކޮށްފި09 hours ago\nރައީސް ނަޝީދަށް ދެވުނު ހަމަލާ ކުށްވެރިކުރަން: ރައީސް ޞާލިހު09 hours ago


ގުރުދާ ބަދަލުކުރުން - ވިކިޕީޑިއާ\nވަރަށް ގިނަ ބަލިތަކުގެ ސަބަބުން ގުރުދާ އަށް މައްސަލަތައް ކުރިމަތި ކުރުވައެވެ. ގުރުދާ އަށް މައްސަލަތަކާއި ކުރިމަތިވެއްޖެ ނަމަ އޭގެ ވަޒީފާތައް އަދާކުރުމަށް ބުރޫ އަރައެވެ. މިގޮތުން އާދަޔާ ޚިލާފަށް ބޮޑަށް ގުރުދާގެ ވަޒީފާތަކަށް ބުރޫ އަރައިފިނަމަ ގުރުދާގެ މަސައްކަތް ހުއްޓުމަކަށް އައިސް، ގުރުދާ ބަދަލު ކުރަން ޖެހެއެވެ. އަދި ގުރުދާ ބަދަލުކުރުމުން ހަށިގަނޑަށް ލެވުނު ނުވަތަ ހަށިގަނޑުގައި އިންދުނު އާގުނަވަނުގެ އެހީގައި ބަލިމީހާ އަށް ދިރިއުޅެވިދާނެ އެވެ.\nތާރީޚް ހެކިދޭގޮތުން އެންމެ ފުރަތަމަ ގުރުދާ ބަދަލު ކޮށްފައިވަނީ ގުރުދާ ގައި ވައިކޮތަޅު ހެދުން ކުރިމަތިވެފައިވާ އުމުރުން 44 އަހަރުގެ ރުތު ޓަކަރ ކިޔާ އެމެރިކާ އަންހެނެއްގެ އެވެ. އެއީ 17 ޖޫން 1950 ގައެވެ. މިއޮޕަރޭޝަން ކުރެވުނީ ޗިކާގޯގެ އިލިނޮއިސް ގެ އެވަރގްރީން ޕާރކް ގައި ހުންނަ މޭރީ ހޮސްޕިޓަލް ގައެވެ.\nގުރުދާ ބަދަލު ކުރަން ޖެހެނީ ގުރުދާ ބަލީގެ ފަހު މަރުހަލާ ނުވަތަ (އިނގިރޭސި ބަހުން: End-stage renal disease) އަށް ބަލިމީހާގެ ޙާލަތު ވާޞިލްވެއްޖެ ނަމައެވެ. މާނައަކީ ގްލޯމެރިޔޫލަރ ފިލްޓްރޭޝަން ރޭޓް ނުވަތަ ގުރުދާ ގްލޯމެރިޔޫލަސް ތަކުން ލޭ ސާފުކުރާ މިންވަރު 20-25 އިންސައްތަ އަށްވުރެ ދަށަށް ހިގައްޖެ ނަމައެވެ. ގުރުދާ ބަލީގެ ފަހު މަރުހަލާ އަށް ބަލިމީހާގެ ޙާލަތު ގެންގޮސްފާނެ ކަންތައްތަކުގެ ތެރޭގައި ހަކުރު ބަލި، އިންފެކްޝަންތައް، ލޭމައްޗަށްދިއުން، އަދި ގްލޯމެރިޔޫލޯ ނެފްރައިޓިސް ފަދަ ބަލިތައް ހިމެނެއެވެ. މީގެ އިތުރުން ގުރުދާ ގައި ވައިކޮތަޅު ހެދުން އަދި މިނޫނަސް އުފެދުމުގައި ގުރުދާ އަށް ޖެހޭ ތަފާތު ބަލިތައް ހިމެނެއެވެ.


Kaaboathakethi gudhan kurun, farudhee zinmma adhaakoh huttan jeheykameh!\nކާބޯތަކެތި ގުދަންކުރުން، ފަރުދީ ޒިންމާއަދާކޮށް ހުއްޓަންޖެހޭކަމެއް!\n- 1 year ago0- ޝަފްރާޒް އހ\nކޮވިޑް-19 ދިވެހިރާއްޖެއިން ފެނުމާއެކު ގިނަ ބަޔަކު މިވަނީ ކާޑުގެ ބާވަތްތައް ހިމެނޭގޮތައް ކާބޯތަކެތި ގޭގައި ގުދަންކުރަންފަށާފައެވެ.\nއެސްޓީއޯގެ މެނެޖިން ޑިރެކްޓަރު ހުސެއިން އަމްރު ވަނީ މީގެ ދެދުވަސްކުރިން ނޫސްވެރިންނާއި ބައްދަލުކުރައްވައި މިހާރުވެސް ކާޑުގެ ބާވަތްތައް ބޭނުންކުރާ ގޮތަށް އެއްވެސް ދަތިކަމެއް ނެތި ކާޑުގެ ބާވަތްތައް ބޭނުންކުރެވޭ ވަރަށް ކާޑުގެ ބާވަތްތައް އެބަހުރި ކަމަށް ވިދާޅުވެފައެވެ.\nއެހެން ނަމަވެސް ދުނިޔޭގެ އެކި ސަރަހައްދުތަކުގައި މިހާރު ފެތުރެމުންދާ ކޮރޯނާ ވައިރަސް ގެ ސަބަބުން ރާއްޖެއިން ކާޑުގެ ބާވަތްތައް ހުސްވެދާނެ ކަމަށް ހީކޮށް އާންމުން ގަނޑުކޮށް ކާޑުގެ ބާވަތްތައް ގަނެ ސްޓޮކް ކުރުމުން އެކަމުގެ ސަބަބުން ދަތިތަކާއި ކުރިމަތިވެދާނެ ކަމަށް އަމްރު ވިދާޅުވި އެވެ.\nއެވާހަކަތައް އޭނާވަނީ މިރޭ ބޭއްވި ކުއްލި ނޫސްވެރިންގެ ބައްދަލުވުމުގައިވެސް ވިދާޅުވެފައެވެ.\nރާއްޖެއިން ކޮވިޑް19 އަށް ޕޮޒިޓިވް ވި ދެމީހަކު ފެނުމާއެކު ކާބޯތަކެތީގެ އެކި ބާވަތްތައް ގަނޑުކޮށް ގަތުމަށް އާންމުން ކިއު ހަދާފައިވާ ފޮޓޯތައް މީސްމީޑިއާގައި ދަނީ ދައުރުވަމުންނެވެ. އެގޮތުން މާލެ މިފްކޯގައި މަސްދަޅު ކޭސްގަތުމަށްވެސް ގިނަ ބަޔަކު އަންނަނީ ކިއު ހަދަމުންނެވެ.\nމީގެ އިތުރުން ރީޓެއިލް ފިހާރަތަކުން މިހާރު ކާޑުގެ ބާވަތްތައް ވިއްކުން ވަނީ ލިމިޓް ކުރެވިފައެވެ.\nކާޑުގެ ބާވަތްތަކުގެ އިތުރުން ފެން ކޭސްތަަކަށްވެސް ވަނީ ކުއްލި ޑިމާންޑެއް އުފެދި ގިނަ ފިހާރަތަކުން މީހަކަށް ފެން ވިއްކާވަރު މަދުކުރެވިފައެވެ.\nއެހެންކަމުން އަޅުގަނޑުމެންގެ މެދުގައި އުފެދިފައިވާ މި ބިރުވެރިކަމަކީ ކޮރޯނާގެ ނުރައްކަލަށްވުރެ ބޮޑު ނުރައްކަލަކަށް ރާއްޖެ ހުށަހެޅިގެންދާނެކަމެކެވެ.\nސަރުކާރުން ދިވެހިން ކާޑަށް ނުޖެހޭނެކަމުގެ ރޭ ބޭއްވުނު ކޮރޯނާ ޓާސްފޯސް ނޫސްވެރިންގެ ބައްދަލުވުމުގައި މިނިސްޓަރ އަލީ ވަހީދު ވަނީ ވިދާޅުވެފައެވެ. ރޯދަ މަހަށްފަހު ވެސް ބޭނުންކުރެވޭނެ ވަރުގެ ސްޓޮކެއް މިވަގުތުވެސް ރާއްޖޭގައި ހުރިކަމުގެ ޔަޤީންކަން އަލީ ވަހީދު ދެއްވިއެވެ.\nމީގެ އިތުރުން ރާއްޖެ ޖިއޮގްރަޕިކަލީ އުފެދިފައިވާގޮތުން ކޮރޯނާ ފެތުރިއްޖެ ހާލަތެއްގައި ވެސް އެކަން އިތުރަށް ނުފެތުރި ކޮންޓްރޯލް ކުރެވޭނެއެވެ. އަދި މިކަން އެމަޖެންސީ ޕްލޭންގައި ވަރަށް ތަފްސީލްކޮށް ލިޔެވިފައިވެއެވެ.\nއެހެންކަމުން ރަށް ކާޑަށް ޖެހި، ސަރުކާރަށް މި ދަންޑިވަޅުގައި އިތުރު ބުރައަކަށް ވުމުގެކުރިން އަޅުގަނޑުމެން ކެތްތެރިކަން އިސްކޮށް ސަރުކާރާއި، ކަމާބެހޭ ފަރާތްތަކުގެ އެންގުމާއި އެއްގޮތަށް ކަންތައްތައް ބެހެއްޓުން މުހިންމެވެ.\nކޮވިޑް-19 އަށް މިއަދު ޕޮޒިޓިވްވީ 81 މީހުން!06 days ago\nކޮވިޑް ބަލީގައި މީހަކު ނިޔާވެއްޖެ02 weeks ago


Dho?! STORY: Handhaanveyhey Kalaa. Ep 24\nދަނީއޭ ބުނެ ލުއި ހިނިތުންވުމެއް ވެރިކޮށްލާފައި އަނަސް ގޮސް ގެއްލޭންދެން އޭނަ ކަޅިޖަހާނުލާ ބަލަން ހުއްޓެވެ.\nހިތް އަވަސްވެ އުފާވެރިހުރިވަރުން މިރްހާއަށް ނާސްތާކުރެވުނީ ކުޑަކޮށެވެ. ތެދުވެ ކޮނޑުގައި އަޅުވައިލި ބޮޑު ކެންވާސް ދަބަސް ހުޅުވާލައިފައި ހަސަންއަށް ގެންދަންވެގެން ގަތް އެއްޗިއްސަށް ނަޒަރެއްދިނެވެ. ނިކުމެ ނިކުމެ ހުއްޓާ އުލާ ދުވަމުން ނިކުތީ އޭނަ ފޯނު ހިފައިގެންނެވެ. އުލާ ފޯނު ދިނުމުން އޭނަ ހެވިލާފައި ޝުކުރުއަދާކުރި އެވެ. ނިކުމެ އަނަސްއާއި ދަރިފުޅު އުޅޭ ގެއަށް ދިޔަ މަގުމަތިން ބަލައިލި ކޮންމެ ދިމާއަކުން އެދުވަހު އޭނައަށް ފެނުނީ މުޅިންވެސް ހިތަށް ފިނިކަން ގެނެސްދިން މަންޒަރެކެވެ.\nސަލާމް ގޮވާލުމުން އަނަސްގެ ބަދަލުގައި ސަލާމް ބަލައިގަތީ އަންހެންކުއްޖެކެވެ. މިރްހާ ކުޑަކޮށް ހައިރާންވި އެވެ. އެވަގުތު ކުރިން އެގެއިން ފެނުނު އަންހެންކުއްޖާ ހަނދާންވި އެވެ. އެއީ އެގޭގައި އުޅޭ ކުއްޖަކަށްވެސް ވެދާނެކަމުގައި ހިތަށް ވިސްނަދީފައި ވަންއިރު އެއަންހެންކުއްޖާ ސޯފާގައި އިނީ ހަސަން އުނގަށްލައިގެންނެވެ. ހަސަންގެ އަތަށް ކުޅޭ އެއްޗެއް ދީގެން ބޮލުގައި ފުނާއަޅުވަނީ އެވެ. އެވަގުތު ހަސަންއަށް މިރްހާ ފެނުމުން ހިނިއަތުވެއްޖެ އެވެ.\n"އާދޭ އިށީންނަން!" ސައިނާ މަސައްކަތް ނިންމާލައިފައި ފުނާ އެތާހުރި ވަށިގަނޑަކަށްލަމުން މިރްހާއަށް ބުނެލި އެވެ.\n" އަނަސް ނެތީތަ؟" މިރްހާ ގޮސް ސޯފާގައި އިނދެގެން ހަސަންއާއި ސައިނާގެ ހަރަކާތްތަކަށް ބަލަބަލާފައި އަނަސްގެ ޚަބަރެއް ނުވެގެން އަހައިލެވުނެވެ. ސައިނާ އެވަގުތު އޭނަގެ މޫނަށް ބަލައިލި އެވެ.\n"އަނަސްވީ މިހާރު މަސައްކަތު ގޮސް.." ދެވަނަ ފަހަރަށް ހަސަންއަށް ސަމާލުކަން އަނބުރާލަމުން އޭނަ ޖަވާބުދިނެވެ.\n"އޯހ.." މިރްހާގެ އަނގައިން ނިކުތެވެ. ސައިނާގެ އެޖަވާބުން އޭނަ ކުޑަކޮށް މާޔޫސްވި އެވެ. މާލޭގައި ގެއާއި ބޭރުތެރޭ ލާން އާދަވެފައި ހުންނަ ހެދުންތަކާއި ތަފާތު ކަކުލާއި ހަމައަށް ނިވާވެފައިވާ ވަޅުފެހިކުލައިގެ އަތްދިގު މެކްސީލައިގެން އޭނަ އައީވެސް އަނަސް ރުހޭފާޑުގެ ހެދުމަކަށް ވާނެތީއެވެ.\nއިރުކޮޅަކުން ސައިނާ ތެދުވެފައި ހަސަން ދިއްކޮށްލި އެވެ. އިޚުތިޔާރެއްނެތި ދިއްކޮށްލެވުނު ދެއަތަށް މިރްހާގެ ނަޒަރު ހުއްޓުމާއެކު ފަނޑު ހަނދާނެއް އައިސް ސިކުނޑީގައި ކޮށްޓާލުމުން ފަސްޖެހޭގޮތްވި އެވެ. އެކަމަކު ދެވަނަ ސިކުންތުގައި އޭނަ އެހިޔާލު ހިތުންނެރެ އެއްލާލައިފައި ކުރިއަށްވުރެ ބޮޑަށް އަތްދިއްކޮށްލައިފި އެވެ. ސައިނާ ހަސަން ދޫކޮށްލުމާއެކު އެތުއްތު ދަރިފުޅުގެ ބަރުއޭނަގެ ދެއަތަށް އިހްސާސްވެފައި މެއަށް ބާރުވެގެން އައެވެ. ވަގުތުން ފެންކަޅިވި އެވެ. ހަސަން ގެނެސް އުނގުގައި ބައިންދާލައިފައި އެމޭގައި ލައްކޮށްލެވުމުން ވަށައިގެންވި ހުރިހާއެއްޗެއް އޭނައަށްޓަކައި ގެއްލުނުކަހަލަ އެވެ.\n"މިހާ ލޯބި އިހްސާސަކާއި ދުރުގައި އޭނަ މިހާދުވަހު ކެތްކުރީ ކިހިނެއް ހެއްޔެވެ؟ މިއުފާވެރިކަން ފަހަތުން ދުވަމުން މިއަށްވުރެ އަވަހަށް ނައީ ކީއްވެ ހެއްޔެވެ؟ އޭނަގެ ހިތް އެ ނަފްސާމެދު ޝަކުވާއިން ފުރުނެވެ. އޭނަގެ ހަށިގަނޑުން އެއްބަޔާއި ނުލާ އޭނަ ދިރިއުޅުނީ ކިހިނަކުން ހެއްޔެވެ؟\n"ދެންމެ ކާންދީފަ ތިހުރީ. އިތުރުކަމެއް ބޭނުންވަންޏާ ގޮވާލާ. އަހަރެން މިދަނީ ހަސަންގެ ހެދުންތައް ދޮވެލަން ." ސައިނާ ވާހަކަދެއްކިއަޑަށް މިރްހާއަށް ހޭވެރިކަންވި އެވެ. އޭނަ ބޯޖަހައިލާފައި ހަސަންގެ މޫނަށް ބަލައިލި އެވެ. ހަސަން ދެފަރާތަށް އެނބުރި އެނބުރިފައި ބަލަނީ އަތުން ވެއްޓިފައި އޮތް މަޑު ބޯޅައަކަށެވެ.\nމިރްހާ ދަރިފުޅަށް ގެނެސްދިން ކުޅޭއެއްޗެހިތައް ހަނދާންވެފައި އަތްފޯރާ ފަށުގައި ހުރި ދަބަސް ހުޅުވައިލި އެވެ. ދަބަސްތެރެއިން ކުދި ކުދި ކާރުތައް ފެނުމުން ހަސަން އެންމެ ގަޔާވީ ރަތްކުލައިގެ ކާރަކަށެވެ. އެކަމަކު ނަގައި ފުރަތަމަވެސް ލީ އަނގައަށެވެ. މިރްހާ ގާތަށް ހިނިއައެވެ.\n"ހޯހޯ މަންމިގެ ދޫންޏާ މީ އަނގައަށްނުލާނެ. މި ކާރު. ދަރިފުޅު ބޭނުންތަ ދުއްވާލަން؟." މިރްހާ ދަރިފުޅާއި ވާހަކަދައްކަމުން ސޯފާތަކުގެ އެއްފަރާތުގައި ވާ ހުސްތަނުގައި ހަސަން ގޮވައިގެން އިށީނދެއްޖެ އެވެ. އޭނަ ކާރު ދުއްވައިލުމުން ހަސަން ފޯރިއަރައިގެން ތެޅިގަތީ ތިރީގައި ނުއިށީނދެވިގެންނެވެ. ބޭންދިހާއިރުން ކާރު ނަގަން ދިޔައީ ބުޅަލެއްހެން ފިރުކިލައިފައެވެ. ހިނގެން ފެށުމަށްފަހުވެސް އެހާ ފަރިތަ ނުވާއިރު ތަންތަނަށް ބާރަށްދާން ގިނަ ކުދިން ފިރުކިލާފައިދެ އެވެ.\nހަސަން ގޮސް ކާރު ނަގާފައި އަނެއްކާވެސް އަނގައަށްލާން އުޅުމުން މިރްހާ އެދަރިފުޅުގެ ނަމުން ގޮވައިލި އެވެ. އެވަގުތު ހަސަން ބަލައިލުމުން ތިރިއަށް އިޝާރާތްކޮށްލާފައި ދުއްވައިލަން އޭނަ ބުނެލި އެވެ. ހަސަން މުށިގަނޑަށް ބަލާލައިފައި ކާރަށް ބަލައިލީ އެކަމާއި ވިސްނަމުން ކަހަލަ އެވެ. އެކަމަކު ދެން އަނެއްކާވެސް ލީ އަނގައަށެވެ. މިރްހާއަށް ތެދުވެގެން އަވަހަށް އެދިމާއަށް ދެވުނެވެ. އޭނަ ކާރު އަތުލުމުން ހަސަން ރޯން ފަށައިފި އެވެ.\nތަކުރާރުކޮށް ސޮރީއޭ ބުނެ ދަރިފުޅު އުރާލައިގެން ރުއްސަން މަސައްކަތްކުރަމުން މިރްހާ ގޯތިތެރެއަށް ނިކުމެލި އެވެ. ދުރުގައިވާ ހިރުނދުގަހެއްގައި އެލުވާފައި ހުރި އުދޯނލި އޭނަގެ ލޮލުގައި އަޅައިގަތުމުން އެދިމާއަށް ދިޔައެވެ. އުނދޯލި ހެއްލަން ފެށުމުން ހަސަން މިރްހާގެ އުނގުގައި އޮށޯވެލައިފި އެވެ. ހެއްލާއިރު އައިސް މޫނުގައި ބީހިލާ ވައިރޯޅިއާއެކު ހަސަން އިރުއިރުކޮޅާ ހީގަނެ އެވެ. މިރްހާ ފުރަތަމަ ހީކުރީ އެހެންނެވެ. ހެއްލާއިރު ބަނޑުހީލި ކަރުވަނީބާއޭ ހިތަށްއެރީ ފަހުންނެވެ.\nއޭނަ އުނދޯލިން ތެދުވެގެން ހަސަންއާ ވާހަކަދައްކަމުން ހަސަންއަށް އެކި އެއްޗެހި ދައްކަމުން ގޯތިތެރޭ އުޅުނީ ފޫހިކަމެއް ނެތިއެވެ. އިރުގަނޑެއް ފަހުން ސައިނާވެސް ވަށިގަނޑަކަށް ހަސަންގެ އަންނައުނުތައް އަޅައިގެން ބޭރުގައި ހިއއްކަން އަޅަން އަތުވެއްޖެ އެވެ. ސައިނާ ހަސަން ބަލާތާ ކިހާ ދުވަހެއްވެއްޖެތޯ މިރްހާ އެހުމުން ލިބުނު ޖަވާބުން ސިހުމެއް ލިބުނެވެ. ސައިނާއަކީ ހަސަންގެ ފުރަތަމަ ނެނީ އެވެ. އަނަސް އެރަށަށް ބަދަލުވީއްސުރެ ހަސަން ބެލުމާއި ހަވާލުވެ ހުރި ފަރާތެވެ.\n"ތެންކިއު. މިހާ ދުވަސްވީއިރުވެސް އެހާ ރަނގަޅަށް އަހަރެންގެ ދަރިފުޅު ބަލައިދިނީމަ..." މިރްހާ ޝުކުރުވެރިލޮލަކުން ސައިނާއަށް ބަލަމުން ވާހަކަދެއްކި އެވެ.\n"ހަސަންއަކީ ވަރަށް ލޯބިކުއްޖެއް. އަހަރެން އޭނަ ބަލަނީ ވަޒީފާއެއްގެ ގޮތުގައި ދެކިގެނެއް ނޫން. އުފަލެއްކަމުގައި ދެކިގެން..." ސައިނާ ދުރުބަލަން ހުރެގެން ޖަވާބުދީފައި ހިނިތުންވެލި އެވެ. ދެން އެނބުރި މިރްހާއަށް ބަލައިލި އެވެ. އެވަގުތު މިރްހާވެސް ހިނިތުންވެލި އެވެ.\nނުވަގަޑި ޖެހުމުން ހަސަންގެ މޭވާ ތަށި ހިފައިގެން ސައިނާ އައިސް ދިނީ މިރްހާ އަތަށެވެ. މިރްހާ އެވަގުތު ސައިނާގެ މޫނަށް ބަލައިލީ ޔަޤީންނުވާ ގޮތަކަށެވެ. އަމިއްލަ ނަފްސަށް ޔަޤީންކަމެއްނެތް މީހަކު ފަދައިންނެވެ.\n"މާބޮޑު ކަމެއް ކުރާކަށް ނުޖެހޭނެ. އޭނަ ހައިޗެއާއަށް ލައިފަ ފަހަރަކު އެތިކޮޅެއް ލެވީމަ ވަރަށް ފަސޭހައިން ކާނެ..." މިރްހާގެ ނުތަނަވަސްކަން ފާހަގަވެގެން ސައިނާ ބުނެލި އެވެ. މިރްހާ އެވަގުތު ބޯޖަހައިލި އެވެ.\nމެންދުރަށް ކައްކަން އަނަސްގެ ބޮޑުދައިތަ ގެއަށް އައެވެ. އޭގެ ކުޑައިރުކޮޅެއް ފަހުން އަނަސްވެސް މެންދުރު ނަމާދަށް ނިންމާލައިފައި އަތުވެއްޖެ އެވެ. ފެންތަށްޓެއް ބޯން ބަދިގެއަށް ވަންއިރު ބޮޑުދައިތައާއި ސައިނާ ވާހަކަދައްކަން ހުރެފައި އޭނަ ފެނުމުން ކުއްލިއަކަށް ހުއްޓައިލި އެވެ. އަނަސް ފެންތަށްޓަކަށް އެދުމުން ސައިނާ އަމިއްލައަކަށް ފެންފުޅި ނަގައިގެން ތަށްޓަކަށް އަޅާފައި ހިފައިގެން އައެވެ. ބޮޑުދައިތަ އެނބުރި އެދެމީހުންނަށް ބަލާލައިފައި ހުވަފެނީ ގޮތަކަށް ހިނިތުންވެލުމަށްފަހު އަނެއްކާ އެނބުރުނެވެ.\n"ކޮބާ ހަސަން؟" އަނަސް އެހިއެވެ.\n"މިރްހާ ވެއްޖެ އޭނަ ނިންދަން ވަދެ.." މިރްހާގެ ނަން ކިޔަން ޖެހުމުން ސައިނާ ހިތްހަމަނުޖެހުނެވެ.\nއަނަސް އިރުކޮޅަކުން ފެންތަށި ހުސްކޮށްލާފައި އަނބުރާދިނުމަށްފަހު އޭނަގެ ކޮޓަރިއާ ދިމާއަށް ހިނގައިގެންފި އެވެ. އޭނަގެ ސިކުނޑީގައި ސުވާލުތައް ވިއެވެ. ހަސަން އާއި މިރްހާގެ ގުޅުން ބަދަހިކުރުމުގެ ބައި ކުރިއަށްދާ ގޮތާއި ބެހޭގގޮތުން ކުރަން ބޭނުންވާ ސުވާލުތަކެވެ. އެކަމަކު އެސުވާލުތައް ކުރަން އެކަށޭނައީ ސައިނާއަށްވުރެ މިރްހާއާ އެވެ. އެހެންވެ ފަސްކޮށްލާފައި ވަނީ ފުރަތަމަ ފެންވަރާށެވެ.\nބަންގިގޮވަން ފަސްވަރަކަށް މިނިޓަށްވެފައި ހުއްޓާ ފެންވަރާ ތައްޔާރުވެލައިގެން ކޮޓަރިން ނިކުތްއިރު ސިޓިންރޫމް އޮތީ ހުހަށެވެ. އަނަސް ގޮސް ދަރިފުޅުގެ ކޮޓަރި ކައިރިއަށް ހުއްޓިފައި ޓަކި ނުދޭންވެގެން މިރްހާގެ ނަމުން މަޑުމަޑުން ގޮވައިލި އެވެ. ޖަވާބެއް ނައުމުން އިރުކޮޅަކު މަޑުކޮށްލާފައި ދޮރު ހުޅުވާލީ ކުޑަކޮށެވެ. އެތެރެ ބަލައިލުމުން އޭނައަށް ފެނުނީ ހަސަންގެ ކުޑަ އެނދުގެ އެއްފަރާތެއްގައި އޭނަ ބައެއްފަހަރު އައިސް އިންނަން ބަހައްޓާފައި ހުންނަ އެނދަކަށް ބަދަލުކުރެވޭ ސޯފާގައއި މިރްހާ އާއި ހަސަން ނިދިފައި އޮތްވަ އެވެ.\nއަނަސް ވަދެ މަޑުމަޑުން ދޮރު ލައްޕާލައިފައި ގޮސް ކައިރިއަށް ހުއްޓުނެވެ. މިރްހާގެ މޭމަތީ ހަސަން ނނިދާލައިފައި އޮތްއިރު އެއީ ފުރަތަމަ ފަހަރު ހެނެއް ހިއެއްނުވެ އެވެ. ހަނދާނުގެ ތެރޭ އެމަންޒަރު ރައްކާކޮށްލައިފައި އޭނަ އެތަނުން ނިކުމެގެން ދިޔައީ ހިތާއި ދެކޮޅަށެވެ.\nމިރްހާއަށް ހޭލެވުނީ ފޯނު ރިންގް ވަނިކޮށެވެ. ލޯ ހުޅުވައިލެވުމުން އޮވެވުނު ތަނަކާއިމެދު ޝައްކުވި އެވެ. އެވަގުތު ހަސަންގެ މޫނު ފެނިފައި ހަނދާންވި އެވެ. އެހަނދެއްފަދަ މޫނުގައި ބޮސްދީފައި ނިކަން ވިސްނައިގެން ނަގައިގެން ގެންގޮސް އެނދުގައި ބާއްވާފައި އޭނަ ފޯނު ނެގި އެވެ. އުލާ ގުޅީ ކާން ނުގޮސްގެންނެވެ. މިރްހާއަށް ގަޑި ބަލައިލެވުނެވެ. ހެނދުނު ނާސްތާކުރި ފަހުން އޭނަ އެހުންނަނީ ބަނޑަށް އެއްޗެއްނުލަ އެވެ. ފެންފޮދެއް ފިޔަވައެވެ.\nނިދާ ހޭލެވުމުން އޭނަ ބޭރަށް ނިކުތީ ފެންފޮދަކުން މޫނު ދޮވެލައިގެން ޓިޝޫއަކުން ހިއްކަމުންނެވެ.\n"މިރްހާ އާދޭ ކާން!" ކާގެ ދޮރުމަތިން ސައިނާ ގޮވާލި އެވެ.\n"އާދެބަލަ! އަނަސް ބުނެފައޭ ދިޔައީ ހަސަން މަންމައަށް ކާންދޭށޭ. އޭނަ އައިސް އެހީމަ އޭނަ އަހަން ބޭނުންނުވާ ޖަވާބެއް ދޭކަށް އަހަރެންވެސް ބޭނުމެއް ނޫން.." މިރްހާ ގުޑިނުލާ ހުރުމުން ސައިނާ އިތުރަށް ބާރުއެޅުމުގެ ގޮތުން ވާހަކަދެއްކި އެވެ. އަނަސްގެ ވާހަކަ ބުނުމުން މިރްހާ ހިނގައިގަތެވެ.\n"ވަރަށް ބޭނުންވޭ ދޯ އަނަސް ހިތްހަމަޖެހޭގޮތަށް ހުރިހާ ކަމެއް ކޮށްދޭން.." މިރްހާ ވަދެ މޭޒުދޮށުގައި އިށީންނަމުން އެސުވާލުކޮށްލީ ކަމެއް ޔަޤީންކޮށްލަންވެގެންނެވެ.\n"ޖޮބްގަ އުޅެވޭނީ ބޮސް ހިތްހަމަޖައްސައިދީގެނެއްނު..." ސައިނާ ފަރުވާތެރިކަމާއެކު ޖަވާބުދިނެވެ.\nއޭނަ ތަށްޓަށް ކާއެއްޗެހި އަޅަން އިންއިރު މިރްހާއަށް ފަރުވާވެ އެމޫނަށް ބަލައިލެވުނެވެ. ސައިނާ ކުރިން ބުނީ އަނަސް ބެލުމަކީ އޭނަގެ ނަޒަރުގައި ޖޮބެއް ނޫންކަމުގަ އެވެ. އެކަމަކު މިފަހަރު އެބުނީ އެހެން ވާހަކައެކެވެ. ފުރަތަމަ ދުވަހހު އެއަންހެންކުއްޖާ ފެނުނީއްސުރެ މިރްހާގެ ހިތުގައި އޭނައާ ގުޅުވައިގެން ހިތަށް އުދަނގޫކުރާފަދަ ހިޔާލެއްވެ އެވެ. އަދި މިއަދު ސައިނާ އެގޭގައި ހޭދަކުރި ދުވަސްތަކުގެ މުއްދަތު ބުނެދިނުމުން އެއުދަނގޫކަން އިތުރުވެފައިވެ އެވެ. އަނަސްގެ ކައިރީގައި އުޅެން ވެއްޖެނަމަ އަމިއްލަ ހިތް އަމިއްލަ އެއްޗެއްގެ ގޮތުގައި ބޭއްވޭނީ އެހިތް މާކުރިން އެހެން މީހަކަށް ދީފައިވާ ނަމައެވެ. އަދި ސައިނާއަކީ ނުލާހިކު ޅަ ކުއްޖެކެވެ. ދިރިއުޅުމުގެ ތަޖުރިބާއެއް ނެތް ޅަކުދިންގެ ހިތް އެންމެ ފަސޭހައިން ލެނބޭނީ ބޭރުފުށުގެ ރީތި ސިފައަށެވެ. އަނަސްގެ ކިބައިގައި ބޭރުފުށުގެ ރީތިކަންވެ އެވެ. ހަމަ އެއާއެކު އޭނަގެ އުޅުމާއި އަޚްލާޤާއި މިޒާޖަކީ ކޮންމެ ހިތެއް އަތުލައިގަތުމުގެ ބާރު ލިބިފައިވާ ސިފަތަކެވެ. އަނަސް އަމިއްލައަށް އެފަދަ ކަމަކަށް މަސައްކަތެއް ނުކުރާނެއެވެ. އެކަމަކު އޭނަގެ މަސައްކަތަކާއި ނުލާ އެތައް ބައެއް އޭނައަށް ހެއްލޭނެއެވެ. މިރްހާގެ ހިތުގައި އުފެދުނު އަނެއް ސުވާލަކީ އަނަސްއާއިމެދު އުފެދުނު ސުވާލެކެވެ. އަނަސްގެ ހިތުގައި މިއަންހެންކުއްޖާއާމެދު އެއްވެސް ހާއްސަކަމެއް ވޭ ހެއްޔެވެ؟\nހަވީރު ފިނިލީފަހުން އަނަސް އެނބުރި އަތުވެއްޖެ އެވެ. މިރްހާ އޭރު އިނީ އޭނަ ގެނަ ފޮތްތަކު ތެރެއިން ފޮޓޯ ހުރި ފޮތެއް ހުޅުވައިގެން އަނަސްއަށް އޭގައިވާ ފޮޓޯތައް ދައްކާށެވެ. އަނަސް ޝައުޤުވެރިވެފައި އޭނަގެ އުނގުގައި އިނދެގެން ކޮންމެ ގަނޑެއް އެއްލާއިރަށް އޭގައި އިނގިލި ޖައްސަ އެވެ. އަނަސް ދޮރާށި ހުޅުވި އަޑަށް ސައިނާ އެދިމާއަށް ދާތަން ފެނުމުން މިރްހާއަށްވެސް ތެދުވެވުނެވެ.\nއޭނަ ހަސަން ގޮވައިގެން ދިޔައިރު އަނަސްއާއި ސައިނާ ކޮންމެވެސް ވާހަކައެއް ދައްކަނީ އެވެ. މިރްހާއަށް ފާހަގަވީ ސައިނާގެ ހަރަކާތްތަކަށް އައިސްފައިވާ ބަދަލެވެ. އަނަސްއާ ވާހަކަދައްކާއިރު އޭނައަށް ގިނައިރު އެމޫނަށް ބަލަން ނުކެރިގެން އިރުއިރުކޮޅާ އިސްޖަހައިލާ ގޮތެވެ. އެދެކޯތާފަތަށް އަރައިފައިވާ ފިޔާތޮށި ކުލަ އެވެ. ރޯމާ ދުވާލުފަދައިން އެދެލޮލުން އަނަސްއަށްޓަކައި ފައުޅުވާން ހުރި ލޯއްބެވެ. އަނަސްއަށް އެކަމުގެ އެއްވެސް ޚަބަރެއް ވެފައި ވޭ ހެއްޔެވެ؟\n"ހަސަން ބަލާބަ ބައްޕަ އެއޮތް އައީ..." މިރްހާއަށް އެދެމީހުން ވާހަކަދައްކާތަން ބަލަން ހުންނާކަށް ކެތެއްނުވި އެވެ.\nއޭނަ ވާހަކަދެއްކި އަޑަށް ސައިނާ އެނބުރި ބަލައިލާފައި އެއްފަރާތް ވެއްޖެ އެވެ. ހަސަން ބައްޕާއޭ ކިޔަމުން ދެއަތް ދިއްކުރަން ފެށުމުން އަނަސް ހިނިތުންވެފައި އައީ މިރްހާ ގާތަށެވެ. އަނަސް އައިސް ދަރިފުޅު ކައިރިއަށް ހުއްޓިފައި ހަޑިވެފައިވާ ދެއަތް ދައްކައިލީ ބަހަނާއެއްގެ ގޮތުގަ އެވެ.\n"ބޭބީ ބައްޕަ އައްޗިވެފަ އެހުރީ..." މިރްހާ އަނގައަށް ގޮތެއް ހަދާލައިފައި ހަސަންއަށް ބުނެދިނެވެ.\nއެވަގުތު ހަސަންވެސް އޭނަ ނަކަލު ކޮށްގެން އެވައްތަރު މޫނަށް ޖައްސާލައިފި އެވެ. މިރްހާ އާއި އަނަސްއަށް ހީގަނެވުނީ އެއްއަޑުންނެވެ. ފަހަތުގައި ހުރި ސައިނާ ހިތްހަމަ ނުޖެހިގެން ތުން އަނބުރާލައިފައި ދޮރާށިން ނިކުތެވެ.\n"ގެނޭ އަނަސް ފެންވަރައިގެން އަންނަންދެން އަހަރެން ތިސޮރު އުރައިފާނަން. މިރްހާ ދެން ދޭ. މިހާރު ވަރުބަލިވެފައެއްނު ހުންނާނީ މުޅިދުވަހު ކުއްޖަކު ބަލަން ޖެހުނީމަ..." އަނަސް ވަދެ ގެއްލުނުފަހުން މިރްހާ ސޯފާގައި އިންދާ ބޮޑުދައިތަ އައިސް ވާހަކަދެއްކި އެވެ. މިރްހާ ސިހުނީ ބޮޑުދައިތަގެ ރާގުގައި ވި ނުރުހުން ފާހަގަވެފަ އެވެ. އޭނައަށް ޖަވާބެއް ނުވެސް ދެވެނީސް އޭނަ އަތުތެރެއިން ހަސަން ނަގައި އުރާލައިގެން ބަދިގެއާ ދިމާއަށް މިސްރާބު ޖަހައިފި އެވެ.\nފާޑަކަށް ހުއްޓިފައި އިން މިރްހާގެ ސިކުނޑި މަސައްކަތް ކުރަން ފެށުމުން ތެދުވެ ދަބަސް ނަގައިގެން އެގެއިން ނިކުތެވެ.\nގެއަށް ގޮސް ބޮޑުދައިތަ ކަންތައްކުރި ގޮތާއި ދޭތެރޭ ފިކުރުކުރަން ޖޯލީގައި އިންދާ އަނަސް ގުޅާތަން ފެނުނެވެ. މިރްހާ އެފޯނަށް ޖަވާބު ދޭނީއެއްކަމެއް ނުވަތަ ނޫންކަމެއް ނުނިންމިގެން އުޅެނިކޮށް ކެނޑުނީ އެވެ. ފޯނު އެތާހުރި ގޮނޑީގައި ބަންޑުން ބާއްވާފައި އޭނަ ޖޯލީގައި އޮށޯވެލި އެވެ. ބޮޑުދައިތަގެ އަޑުގައިވި ނުރުހުމާއި އަމަލުގައި ވި ހަރުކަށި ކަމަކީ އޭނައަށް ހައްޤު ކަންކަމެވެ. އެކަމަކު އެކަން ބަލައިގަންނަން އޭނައަށް މިހާ އުދަނގޫވެގެން މިއުޅެނީ ކީއްވެ ހެއްޔެވެ؟ އެކަމާއިހެދި މިހާ ދެރަ މިވަނީ ކީއްވެ ހެއްޔެވެ؟\nލޮލުން ކަރުނަ ތިއްކެއް ވެއްޓުމުން ފުހެލާފައި އޭނަ ގެއަށް ވަނީ ތެރަޕީ ސެޝަން ވެސް ކައިރިވެއްޖެކަން ހަނދާންވެގެންނެވެ. ނީޒާ އެރޭ ބުރަކޮށް އުޅެން ޖެހޭނެތީ ސެޝަން އޮތީ ހަވީރަށް ބަދަލުކޮށްފަ އެވެ.\nޖެހިގެން އައި ދުވަހު އަނަސް ދުވަން ނިކުމެފައި މޫދަށް އެރި ފަތައިލަން ގަސްތުކޮށްގެން އެދިމާއަށް މިސްރާބު ޖެހި އެވެ. އާންމުކޮށް ރަށުތެރެ ހުސްކޮށް އޮންނަ އެގަޑީގައި މިރްހާ އެއިން ހިސާބަކުން ފެންނާނެ ކަމަށް ކުޑަކޮށްވެސް އުންމީދު ނުކޮށް ހުއްޓާ ފެނުނީ ފާލަން މަތީ ހުއްޓަ އެވެ. މޫދާއި ދިމާއަށް ނަޒަރު ހުއްޓާލައިގެން ހުރިއިރު ފުން ހިޔާލަކަށް ގެއްލިފައިވާ ކަހަލަ އެވެ. ބިންގަނޑު އަލިވެފައި ވީ ނަމަވެސް ޖެހެމުންދިޔަ ވައިގައި ތެތް ފިނިކަމެއްވި އެވެ. މިރްހާ ހިއެއްނުކަރުވާ ބާވައޭ ހިތަށްއެރި އެވެ. އިއްޔެ އޭނަ ނުވެސް ނިކުންނަނީސް އެހާ އަވަހަށް ދިޔައީ ކީއްވެތޯ އަހައިލާނެމޭ ހިތާ އޭނަ އެދިމާއަށް މިސްރާބު ޖެހިއެވެ. ގެއަށް ދިޔަފަހުން ފޯނުކޮށްގެން ބައްދަލުވާގޮތްވަނީ ނުވެފަ އެވެ.\nއޭނަ ތަންކޮޅެއް ދުރުގައި ހުއްޓާ ފާލަން މައްޗަށް އެރި ޒުވާން އަންހެންކުއްޖަކު މިރްހާ ހުރި ހިސާބަށްވުރެ ތަންކޮޅެއް ދުރުގައި ހުރެލާފައި އެނބުރި އަންނަމުން ނޫންކަމަށް ހެދިފައި ޖެހިގަތްގަތީނުން މިރްހާ މޫދަށް ވައްޓާލައިފި އެވެ.\nއަނަސްވެސް ދިޔައީ ސިއްސައިގެންނެވެ. އެއަންހެންކުއްޖާ ހުއްޓިވެސް ނުލާ ދުވަމުން ފާލަމުން ފައިބައިގެން ދިޔައިރު އަނަސްގެ ފިޔަވަޅުތައް ހުރީ އެދިމާއަށެވެ. އެކަމަކު މިރްހާއަކީ މޫދުގައި މަހެއްފަދައިން ފަތާލައިފައި އުޅޭ ކުއްޖެއްކަން އެނގޭތީ އޭނަ ކުޑަކޮށްވެސް ހާހެއް ނުވެއެވެ.\nފާލަމުން ފޭބި ކުއްޖާއަށް އަނަސް ފެނުނީ ދާދި ކައިރިވެފައި ހުއްޓަ އެވެ. އެވަގުތު އޭނަ ހާސްވެގެން ތެޅިގެންފައި އަނެއްކާވެސް އަޅައިއިތިކޮށް ދުއްވައިގެންފި އެވެ. މިރްހާ އަޑިއަށް ދިޔަގޮތަށް މައްޗަށް ނޭރުމުން އަނަސްއަށްވެސް ފާލަމާއި ދިމާއަށް ދުއްވައިގަނެވިއްޖެ އެވެ. އޭނަ ގޮސް މިރްހާ ހުރި ހިސާބުން ހުއްޓިފައި ލޮނުގަނޑު ތެރެއަށް ބަލަން ހުރެގެން އަދިވެސް މިރްހާ ބޯހިއްލައިލަފާނެ ކަމަށް ދެފަހަރަކު އެނަމުން ގޮވާލި އެވެ. ދެން އެދިމާއަށް ފުންމާލައިފި އެވެ.


Afghan sifainnaai Talibanunge hanguraamaiga Kandahar ge 11,000 aailaa refugeennah | Atoll News\nއަފްގާން ސިފައިންނާއި ތޯލިބާނުންގެ ހަނގުރާމައިގަ ކަންދަހާރުގެ 11،000 އާއިލާ ރެފިއުޖީންނަށް\nޝާއިޢުކުރީ: ފާޠިމަތު ފާޒިހާ ޖުލައި 27, 2021, 20:46\nއަފްގާނިސްތާނުގައި އެގައުމުގެ ސަރުކާރާއި ތޯލިބާނުންނާއި ދެމެދު ހިންގަމުންދާ ހަމަނުޖެހުންތަކާއި ގުޅިގެން އެތައް ހާސް ބަޔަކު ރެފިއުޖީންނަށް ވަމުންދާ ކަމަށް ރިޕޯޓުތައް ބުނެފި އެވެ.\nއެންމެ ބޮޑަށް ހަމަނުޖެހުން ހިންގަމުން ދަނީ އަފްގާނިސްތާނަށް މުހިންމު ޕްރޮވިންސެއް ކަމަށްވާ ޕާކިސްތާން ބޯޑަރު ގުޅޭ ކަންދަހާރު ޕްރޮވިންސްގައި އެވެ. ރިޕޯޓުތައް ބުނާގޮތުގައި އެ ޕްރޮވިންސްގައި ހަމަލާތައް ބަދަލު ކުރަމުންދާ ސަރަހައްދުތަކުގައި ދިރިއުޅެމުންދިޔަ 11،000 އަށްވުރެ ގިނަ އާއިލާތައް ވަނީ ދިރިއުޅުނު ގެދޮރު ދޫކޮށް ގޮސްފައި އެވެ.\nއަފްގާން ސަރުކާރުން ވަނީ އެމީހުންނަށް ހާއްސަކޮށް ރެފިއުޖީ ކޭމްޕުތަކެއް ހަދާ ވަގުތީ ބޯހިޔާވަހިކަން ފޯރުކޮށްދީފަ އެވެ. އެ މީހުންނަކީ މިދިޔަ15 ވަރަކަށް ދުވަސް ތެރޭގައި ހަނގުރާމަވެރި ސަރަހައްދުތައް ދޫކޮށް ދިޔަ މީހުންނެވެ.\nއަފްގާން ސަރުކާރުން ދަނީ ރެފިއުޖީ ކޭމްޕުތަކުގައި ތިބި މީހުންނަށް ކާބޯތަކެއްޗާއި ސިއްހީ ފަރުވާ ހިލޭ ފޯރުކޮށްދެމުންނެވެ. މީގެ ތެރެއިން ބައިން އާއިލާތަކުން ވަނީ ރެފިއުޖީ ކޭމްޕާއި ހިސާބަށް އެ އާއިލާތައް ފޯރާފައިވަނީ ދެފަރާތުން ބަދަލު ކުރަމުންދާ ހަމަލާތަކުގެ ސަބަބުން އެ މީހުންނަށް ކާއެއްޗެއް ނުލިބޭތާ ތިން ދުވަސް ފަހުން ކަމަށެވެ.\nއެމެރިކާ ސިފައިން އެގައުމުން ފައިބަން ފެށުމާއި އެކު ތޯލިބާނުން ވަނީ އަފްގާންގެ ބިންތައް އެމީހުންގެ ބާރުގެ ދަށަށް ގެންދަމުންނެވެ. އެގޮތުން މިހާރު 85 ޕަސެންޓަށްވުރެ ބޮޑު ސަރަހައްދެއް ތޯލިބާނުންގެ ބާރުގެ ދަށަށް ގެންގޮސްފައިވާއިރު އެމީހުންގެ މިހާރުގެ އަމާޒު ހުރީ ވެރިރަށް ކާބުލް އާއި ތަރައްގީވެފައިވާ ސިޓީތަކާއި ޕްރޮވިންސްތަކަށެވެ.\nރިޕޯޓުތައް ބުނާގޮތުގައި އެމެރިކާ ސިފައިން އަފްގާނުން ފައިބަން ފެށުމާއި އެކު 10،000 އަށްވުރެ ގިނަ ތޯލިބާން ޖަމާއަތުގެ މީހުން ވަނީ ޕާކިސްތާނު ބޯޑަރު ސަރަހައްދުން އަފްގާނިސްތާނަށް ވަދެ އެގައުމުގެ އަސްކަރިއްޔާ އާއި ދެކޮޅަށް ހަނގުރާމަ ކުރަން ފަށާފައި އެވެ.\nމި ހަނގުރާމައިގަ ބައިވެރިވެ އެމެރިކާ ސިފައިން މިހާރު ވަނީ ތާލިބާނުންނާއި ދެކޮޅަށް ވައިގެން މަގުން ހަމަލާދޭން ފަށާފައި އެވެ.


Furathama ekudhin dhahkaa vaahaka aduahaasheve\nފުރަތަމަ އެކުދިން ދައްކާ ވާހަކަ އަޑުއަހާށެވެ.\n27 މޭ 2017\nމިއީ ފަހަރެއްގައި ގަބޫލުކުރަން އެހާ ފަސޭހަވާހަކައަކަށް ނުވެދާނެއެވެ. އެކަމަކު ތިބާގެ ދަރިފުޅު ތިބާ ދައްކާ ވާހަކަ އަޑުއަހާނެ ގޮތެއް ހަދަން ބޭނުންނަމަ އެންމެ ފުރަތަމަވެސް ކުރަންޖެހޭ އެއްކަމަކީ އޭނާ ދައްކާވާހަކަ އަޑު އެހުމެވެ. ދަރިފުޅު ދައްކާ ވާހަކަ ތިބާ އަޑުއަހާނަމަ އެހެން މީހުން ދައްކާ ވާހަކަ އަޑު އަހާނީ ކިހިނެއްކަން ދަރިފުޅަށް ދަސްވާނެ އެވެ. ގިނަ މައިންބަފައިންނާއި ބެލެނިވެރިންނަށް ފާހަނގަ ކުރެވޭނެ ފަދައިން އެމީހުންބުނާ ކޮންމެ ކަމެއް ކުއްޖާ ނުކުރި ކަމުގައި ވިޔަސް ވަރަށް ގިނަފަހަރަށް ބެލެނިވެރިޔާ ކުރާ ކޮންމެކަމެއް އެކުދިންވެސް ކުރެވޭތޯ ބަލައެވެ. އެހެން މީހުން ކުރާ ކަންތައްތައް ބަލައި އެކަންކަން އެކުދިންނަށް އެފެނުނު ގޮތައް ކުރެވޭތޯ ވަރަށް ގިނަ ފަހަރަށް ކުޑަކުދިން ބަލާނެ އެވެ. ކުޑަކުދިން ނަށް ހިގަންވީ ގޮތާއި ވާހަކަ ދައްކަންވީ ގޮތާއި އަދިވެސް މިފަދަ އެނޫންވެސް ކަންތައްތައް ދަސްވަނީ އެގޮތުގެ މަތީންނެވެ.\nކުޑަކުދިން ބޮޑެތިވަމުން އަންނައިރު އެކުދިން ހުއްޓި ހުންނަ ގޮތާއި ހިނގާފަ ދާގޮތް އެކުދިންގެ މައިންބަފައިން އެކަންކަން ކުރާގޮތާއި ވަރަށް އެއްގޮތްކަން ތިޔަބޭފުޅުންނަށް ފާހަނގަކުރެވޭނެ އެވެ. އެކުދިން ފުރާވަރަށް އަރައިގެން އަންނަ ދުވަސްވަރު ވާހަކަ ދައްކާއިރު ހުންނަ ރާގާއި، އަޑު ގެންގުޅޭގޮތް އަންހެން ކުއްޖެއްނަމަ އެކުއްޖެއްގެ މަންމައާއި އަދި ފިރިހެން ކުއްޖެއްނަމަ އެކުއްޖެއްގެ ބައްޕައާއި ވަރަށް ގިނަފަހަރު އެއްގޮތްކަމެއް ހުންނާނެ އެވެ. ހާއްސަކޮށް ފޯނުން ވާހަކަދައްކާއިރު އެކަން ފާހަގަ ކުރެވޭލެއް ބޮޑުވާނެ އެވެ. މިކަމުގެ އެންމެ ބޮޑު އެއް ސިއްރަކީ މައިންބަފައިން އެކަންތައްތައް ކުރާގޮތް ކުދިން ބަލައި އަޑުއަހައި އަދި ހަމަ ސީދާ އެގޮތް ކޮޕީ ކުރުމެވެ.\nކުޑަކުދިން އެންމެ ގިނައިން ކޮޕީކުރާނީ އެކުދިން އުޅޭ މާހައުލުން އެންމެ ގިނައިން ފެންނަ ބައެއްގެ ފަރާތުން ފެންނަ ކަންތައްތަކެވެ. ޝައްކެއްވެސް ނެތްގޮތުގައި އެބަޔަކަށްވާނީ އެކުދިންގެ މައިން ބަފައިންނެވެ. އެހެން ކަމުން ތިބާގެ ދަރިފުޅު ލައްވާ ތިބާ ކަމެއް ކުރުވަން ބޭނުންނަމަ ފުރަތަމަ އެކަން ތިބާ ކުރާށެވެ. ތިބާގެ ދަރިފުޅު ހަމަހިމޭނުން މަޑުން ބައިންދަން ބޭނުންނަމަ ފުރަތަމަ އެކަން ކުރާމީހަކީ ތިބާ ކަމުގައި ވާށެވެ. ހަމަ އެގޮތައް ތިބާ ދައްކާވާހަކަ އަޑުއަހާ ކުއްޖަކަށް ދަރިފުޅު ހަދަން ބޭނުންނަމަ އެ ދަރިފުޅުގެ ވާހަކަ އަޑު އަހައި އެދަރިފުޅަށް އެކަން ކުރަންވީ ކިހިނެއްކަން އަމަލުން ދައްކައިދޭށެވެ.\nކުޑަކުއްޖަކު އޭނާގެ މަންމަ ނުވަތަ ބައްޕަ ގާތުގައި ވާހަކައެއް ބުނާނީ އެ ކުއްޖަކަށް އެވާހަކަ މަންމަ ނުވަތަ ބައްޕަ ގާތު ބުނުން މުހިންމުވީމަ އެވެ. އެހެންނޫންނަމަ އެވާހަކަ އޭނާ އެމީހުންގެ ގާތު ނުބުނާނެ އެވެ. އެހެންކަމުން އެވާހަކައަށް ދޭންޖެހޭ ސަމާލުކަން ދީގެން ކަނުލާ އަޑުއެހުން ވަރަށް މުހިންމެވެ. ކުއްޖާ ދައްކާވާހަކަ އަޑުއަހަމުން ދަނިކޮށް އެހެންކުއްޖެއްގެ ސަބަބުން ނުވަތަ ގެއަށް ޒިޔާރަތްކުރާ މެހެމާނެއްގެ ސަބަބުން ކުއްޖާ ދައްކާވާހަކަ މެދު ކަނޑާލަން ޖެހިއްޖެނަމަ ކުއްޖާގާތު ކުޑައިރުކޮޅަކަށް މަޑުކޮށްލަން ބުނާށެވެ. އަދި އެގޮތައް މަޑުކޮށްލަން ބުނީ ކުއްޖާ ދައްކާ ވާހަކަ ރަގަޅަށް އަޑުއަހަން ބޭނުންވާތީ ކަމަށްވެސް ބުނާށެވެ. އަދި ކުއްލިއަކަށް ކުރަންޖެހުނު ކަންތައްކޮށް ހަމަ ނިމުމާއެކު ކުރިން ކުއްޖާ ދައްކަމުން އައި ވާހަކަ ކުރިއަށް ގެންދިޔުމަށް ފުރުސަތުދީ ފުރިހަމައަށް އެވާހަކައަށް ސަމާލުކަން ދިނުމަކީ ވަރަށް މުހިންމު ކަމެކެވެ.\nކުއްޖާ ދައްކާވާހަކަ އަޑުއެހުމަކީ ހަމައެކަނި ނަމަކަށް ކުރާކަމަކަށް ނުވުންވެސް އެއީ ވަރަށް މުހިއްމު ކަމެކެވެ. އެކަން އެހެންވިޔަ ނުދިނުމަށްޓަކައި ކުއްޖާ ދައްކާވާހަކަ ޝައުގުވެރިކަމާއެކު ތިބާ އަޑުއަހަން އެބަޖެހެ އެވެ. އަދި އެކަން ތިބާގެ ވާހަކައިންނާއި ހަށިގަނޑުގެ ހަރަކާތުން ކުއްޖާއަށް އަންގައިދޭންޖެހެ އެވެ. މިގޮތުން ކުއްޖާ ވާހަކަ ދައްކަމުންދާއިރު ކުއްޖާއާއި ހަތަރުކަޅި ހަމަކުރުމާއި، ކުއްޖާގެ ކައިރީގައި އިށީނދެގެން އިނުމާއި، ކުއްޖާ ދައްކާވާހަކައަށް ދޭންޖެހޭ ސަމާލުކަން ގެއްލޭފަދަ ކަންކަމުން އެއްކިބާ ވެގެންއިނުން ވަރަށް މުހިއްމެވެ. ތިބާގެ ދަރިފުޅު ދައްކާވާހަކަ ޝައުގުވެރިކަމާއެކު އަޑުއަހާލާނެ ވަގުތު ތިބާއަށް ނުދެވޭހާހިނދަކު ތިބާގެ ވާހަކަތައް އެކުދިން ޝައުގުވެރިކަމާއެކު ކަނުލާ އަޑުއަހާނެކަމަށޮ ހީކުރުމަކީ މޮޔަކަމެކެވެ.\nނޯޓް: މިއީ “ތަރުބަވީ އެހީ” ގެ ނަމުގައި މި ނޫހުގައި މީގެ ހަ އަހަރު ކުރިން ޝާއިއުކޮށްފައިވާ ލިޔުންތަކުގެ ތެރެއިން ލިޔުމެކެވެ. މި ރޯދަމަހުގެ ކޮންމެ ހަފްތާއެއްގެ ހޮނިހިރު، ހޯމަ، އަދި ބުރާސްފަތި ދުވަހު މިފަދަ ލިޔުމެއް ބައެއް ބަދަލުތަކާއެކު ކިޔުންތެރިންނާ ހަމައަށް ގެނެސްދެވޭނެއެވެ. މިއީ ކުދިން ހެޔޮގޮތުގައި ތަރުބިއްޔަތުކުރުމާ ގުޅޭގޮތުން ހޭލުންތެރިކަން އިތުރުކުރުމުގެގޮތުން ޒުވާން މައިންބަފައިންނަށް އަމާޒުކޮށްގެން ގެނެސްދޭ ލިޔުންތަކެކެވެ.


Burj Khalifa dhihlaigen dharifulhu ge jinsu iulaan kohfi | Jazeera\tބުރުޖް ހަލީފާ ދިއްލައިގެން ދަރިފުޅުގެ ޖިންސު އިއުލާންކޮށްފި - Jazeera\nނާޒިމް ހަސަން September 13, 2020 62 views0\nއެތައްހާސް ބައެއްގެ ސަމާލުކަން ހުއްޓުނީ އަނަސް އާއި އަސަލާގެ ދެވަނަ ދަރިފުޅުގެ ޖިންސު އިއުލާން ކުރުމުގެ ގޮތުން ރޭ ދުބާއީގެ ބުރުޖް ހަލީފާ ދިއްލާލުމާއެކުގައެވެ.\nބުރުޖް ޙަލީފާ އަކީ މިވަގުތު ދުނިއޭގައި ހުރި އެންމެ އުސް އިމާރާތެވެ. މި އިމާރާތް މީގެ ކުރިންވެސް އެކި އެކި މުނާސަބާތަކާއި ގުޅުވައިގެން ދިއްލަމުން ދެއެވެ. ޔޫއޭއީ ގެ ނޫހެއް ކަމަށްވާ އަލް ބަޔާން އިން ހާމަކޮށްފައިވާ ގޮތުން މި ދެމަފިރިންގެ ދެވަނަ ދަރިފުޅުގެ ޖިންސު އިއުލާން ކުރުމުގެ ގޮތުން ބުރުޖް ޙަލީފާ ދިއްލާފައި ވަނީ3މިނިޓަށް ކަމަށެވެ. މި ކަމަށް 95،291.25 ޑޮލަރު ޙަރަދުކޮށްފައި ވާ ކަމަށް ވެސް އެ ނޫހުން ހާމަކޮށްފައިވެއެވެ.\nއަނަސް އާއި އަސަލާއަކީ އެ މީހުންގެ އާންމު ދިރިއުޅުމުގެ ކަންކަން އެހެން މީހުނާ ހިއްސާ ކުރުމުގެ ގޮތުން މީގެ ދެ އަހަރު ކުރިން ފެށިގެން ޔޫޓިއުބް ޗެނަލެއް "އަނަސާލާ ފެމިލީ" ގެ ނަމުން ގެނެސް ދެމުން އަންނަ ދެމަފިރިންނެވެ. ޔޫޓިއުބްގެ މި ޗެނަލް ގައި އާންމު ކުރާ ވީޑިއޯތަކަށް އަންނަނީ ބޮޑު ތަރުހީބެއް އަބަދުވެސް ލިބެމުންނެވެ.\nއަނަސް އާއި އަސަލާ އަށް ލިބިފައިވާ އަލަތު ދަރިފުޅަކީ މިހާރު އުމުރުން3އަހަރުގެ ކުއްޖެކެވެ. މި ފަހަރު ޖިންސް އިއުލާން ކުރި ދަރިފުޅަކީ ފިރިހެން ކުއްޖެއް ކަން ހާމަކުރަން ބުރުޖް ހަލީފާ ނޫ ކުލައިން ދިއްލާލުމަށްފަހު "އިޓްސް އަ ބޯއި" މިހެން އަރުވާފަ ހުންނަ ތަން ފެނިގެންދެއެވެ.\nބުރުޖް ޙަލީފާ ދިއްލުމުގެ ފުރުސަތު އެތަކެއް މަސްދުވަހުން ލިބުނު އިރު އިންސްޓަގްރާމް އިން މިކަން ފާހަނގަ ކުރަނީ " ބިގެސްޓް ޖެންޑަރ ރިވީލް" ގެ ގޮތުގައެވެ. މި ގޮތަށް ޖިންސު އިއުލާން ކޮށްފައި މިވަނީ ކުރިން އެއްވެސް ބަޔަކު ފާހަނގަ ނުކުރާފަދަ އާ ގޮތަކަށް އާއިލާ މީހުނަށް ދަރިފުޅުގެ ޖިންސް ހާމަކުރުމުގެ ގޮތުންނެވެ.\nމި ޖެންޑާ ރިވީލް އާއި ގުޅޭ ގޮތުން ވާހަކަ ދައްކަމުން މި ދެމަފިރިން ބުނީ ޕްލޭން ކުރި ގޮތާއި އެއްގޮތަށް ހުރިހާ ކަމެއް ވެސް ދިއުން ވަރަށް އުފާވާކަމަށެވެ. އަދި މިކަން ކާމިޔާބު ވުމުގައި ސަޕޯޓަރުންގެ ހިއްވަރާ އެހީ ވަރަށް ބޮޑުކަން ފާހަނގަކުރިއެވެ.\nއަނަސް ދެކޭ ގޮތުގައި މި ކުރެވުނީ އާދައިގެ ކަމެއް ނޫންކަމަށް އޭނާ ބުންޏެވެ


Biya Mash'roou Thah Nimifai Vumun Construction Dhaairaage Import Dhashah - Vaguthu\nފާއިތުވި ފަސް އަހަރު ދުވަސްތެރޭ ރާއްޖޭގައި ހިންގި ބިޔަ މަޝްރޫއުތައް ނިމުމާއެކު ކޮންސްޓްރަކްޝަން ދާއިރާގެ އިމްޕޯޓު ދަށަށް ގޮސްފިއެވެ.\nއެ މިނިސްޓްރީން ނެރެފައިވާ މި އަހަރުގެ ދެވަނަ ކުއާޓާގެ ރިޕޯޓުގައި ބުނެފައިވަނީ މަރާމާތު ކުރުމަށް ބޭނުންކުރާ ލަކުޑި އާއި ދަގަނޑާއި ސިމެންތި އަދި ހިލަވެލި ފަދަ ތަކެތި އިމްޕޯޓް ކުރާ މިންވަރު މިދިޔަ އަހަރުގެ ފަހު ކުއާޓާއިން ފެށިގެން ދަށްވެފައިވާ ކަމަށެވެ. އަދި އެދާއިރާއަށް ދޫކުރި ބޭންކް ކްރެޑިޓު އެ މުއްދަތުގައި އިތުރުވެފައިވީ ނަމަވެސް އިމްޕޯޓު ދަށްވެފައިވާ ކަމަށެވެ.\nއެ ރިޕޯޓުގައިވާ ގޮތުގައި ކޮންސްޓްރަކްޝަން ދާއިރާގެ އިމްޕޯޓް ދަށްވެފައި ވަނީ ސަރުކާރުން ހިންގި ބިޔަ މަޝްރޫއުތައް ނިމިފައިވާތީއެވެ. އަދި މި އަހަރުގެ މިހާތަނަށް މި ދާއިރާގެ އިމްޕޯޓުުގައި ބޮޑު ހިއްސާއެއް އަދާކޮށްފައި ވަނީ ރިސޯޓުތަކުން ކަމަށްވެސް ރިޕޯޓުގައި ވެއެވެ.\nއެގޮތުން އެ ދާއިރާއިން މި އަހަރުގެ ފުރަތަމަ ހަ މަސްދުވަހު އިމްޕޯޓް ކުރި މުދާ މިދިޔަ އަހަރުގެ މި މުއްދަތާ އަޅާ ބަލާއިރު ވަނީ 19 ޕަސެންޓް ދަށްވެފައެވެ.\nމި ދާއިރާގެ އިމްޕޯޓުގައި 45 ޕަސެންޓް ރިސޯޓުތަކުން ހިއްސާކޮށްފައި ވާއިރު ޕްރައިވެޓް ކުންފުނިތަކުގެ ހިއްސާއަކީ 43 ޕަސެންޓެވެ. ސަރުކާރު ކުންފުނިތަކުންނާއި ޕަބްލިކް ކުންފުނިތަކުން ހިއްސާ ކޮށްފައި ވަނީ އެންމެ 12 ޕަސެންޓެވެ.\nކޮންޓްރޯލެއް ނެތި، ހުރިހާ ވަސީލަތެއް ބޭނުންކޮށްގެން މަސްކިރަމުން އެބަ ގެންދަން - މިފްކޯ\nސެޕްޓެމްބަރު 23, 2019 09:27\nމި ސަރުކާރުގަ ރައީސް ޔާމީން ހިންގެވި ކަހަލަ ބިޔަ މަޟްހޫރުތައް ހިންގުމުގެ ގާބިލިތްޔަތު ނެތީމަ ދެން ތިކަހަލަ ކިތައްމެ ކަންތައްތަކެއް ފެންނަމުން ދާނެ


ފެބުރުވަރީ މަހުގެ އާމްދަނީގެ ގޮތުގައި ޖުމުލަ 905.7 މިލިއަން ރުފިޔާ ލިބިއްޖެ\n2015 ވަނަ އަހަރުގެ ފެބުރުވަރީ މަހުގެ ޖުމުލަ އާމްދަނީގެ ގޮތުގައި މީރާއިން 905.7 މިލިއަން ރުފިޔާ ބަލައިގަނެފައިވެއެވެ. މި އަދަދަކީ 2014 ވަނަ އަހަރު ފެބުރުވަރީ މަހުގައި ބަލައިގަނެފައިވާ އަދަދަށްވުރެ %84.7 އިތުރު އަދަދެކެވެ. މި ފެބުރުވަރީ މަހު ބަލައިގަނެފައިވާ އާމްދަނީ އިތުރުވެފައިވާ ސަބަބުތަކުގެ ތެރޭގައި ނޮވެންބަރު 2014 ގައި ޓޫރިޒަމް ޖީ.އެސް.ޓީ ރޭޓު %12 އަށް އިތުރުވުމުން ޓޫރިޒަމް ޖީ.އެސް.ޓީ ބަލައިގަނެފައިވާ އަދަދު %32.7 އިތުރުވުމާއި، ޓޫރިޒަމް ނޫން ދާއިރާގެ ޖީ.އެސް.ޓީ ބަލައިގަނެފައިވާ މިންވަރު 18.9% އިތުރުވުމާއި، ފެބުރުވަރީ 2014 އާ އަޅާބަލާއިރު ބަލައިގަނެފައިވާ ބީ.ޕީ.ޓީގެ އަދަދު 232% އިތުރުވުމާއި، ފެބުރުވަރީ 2014 ގައި ބަލައިގަނެފައި ނުވާ ލީސް ޕީރިއަޑް އެކްސްޓެންޝަން ފީ ފެބުރުވަރީ 2015 ގައި ބަލައިގަނެފައިވުން ހިމެނެއެވެ. 2014 ވަނަ އަހަރުގެ ފެބުރުވަރީ މަހަށްވުރެ %232 އިތުރަށް 2015 ފެބުރުވަރީ މަހު ލިބިފައިވާ ސަބަބަކީ ބީ.ޕީ.ޓީގެ ދެވަނަ އިންޓެރިމް ޕޭމަންޓުގެ ސުންގަޑިކަމަށްވާ 31 ޖަނަވަރީ، ހަފްތާ ބަންދާ ދިމާވުމުގެ ސަބަބުން 1 ފެބުރުވަރީއަށް ސުންގަޑި ބަދަލުވުމުގެ ސަބަބުން ޖަނަވަރީ މަހުގައި ލިބެންޖެހޭ ބީ.ޕީ.ޓީގެ އާމްދަނީން ބައެއް ފެބުރުވަރީ މަހުގައި ލިބިފައިވުމުންނެވެ.\nފެބުރުވަރީ 2015 ގައި ބަލައިގަނެފައިވާ އާމްދަނީގެ ތެރެއިން ޑޮލަރުގެ ގޮތުގައި 41.1 މިލިއަން އެމެރިކާ ޑޮލަރު ލިބިފައިވެއެވެ.\nފެބުރުވަރީ 2015 ގައި ލިބިފައިވާ އާމްދަނީއަކީ މި މަހުގައި ލިބޭނެކަމަށް އަންދާޒާ ކުރެވުނު އަދަދަށްވުރެ 17.6% ދަށް އަދެދެކެވެ. މީގެ ސަބަބުތަކުގެ ތެރޭގައި ޖީ.އެސް.ޓީގެ ސުންގަޑިކަމަށްވާ 28 ފެބުރުވަރީ، ހަފްތާ ބަންދާ ދިމާވުމުގެ ސަބަބުން 1 މާރިޗަށް ސުންގަޑި ބަދަލުވުމުގެ ސަބަބުން ފެބުރުވަރީ މަހުގައި ލިބެންޖެހޭ ޖީ.އެސް.ޓީގެ އާމްދަނީން ބައެއް މާރިޗު މަހުގައި ލިބިފައިވުން ހިމެނެއެވެ. އަދި ޖަނަވަރީ 2015 ގައި ދިވެހިރާއްޖެއަށް ޒިޔާރަތްކުރާނެކަމަށް އަންދާޒާކުރެވުނު އަދަދަށްވުރެ 17% މަދުން ފަތުރުވެރިން އައިސްފައިވުމުގެ ސަބަބުން ޓޫރިޒަމާ ގުޅޭ އާމްދަނީތައް ދަށްވެފައި ވުން ވެސް ހިމެނެއެވެ.\nވޭތުވެދިޔަ ފެބުރުވަރީ މަހުގައި އެންމެ ގިނައިން އާމްދަނީ ލިބިފައިވަނީ ޖީ.އެސް.ޓީއިންނެވެ. ޖީ.އެސް.ޓީގެ ގޮތުގައި ފެބުރުވަރީ މަހުގެ ޖުމްލަ އާމްދަނީގެ %41.8 (378.82 މިލިއަން ރުފިޔާ) ލިބިފައިވެއެވެ. ދެވަނައަށް އެންމެ ބޮޑު އާމްދަނީއެއް ލިބިފައިވަނީ ލީސް ޕީރިއަޑް އެކްސްޓެންޝަން ފީގެ ގޮތުގައި، ޖުމްލަ އާމްދަނީގެ 21% (190.17 މިލިއަން ރުފިޔާ) އެވެ. މީގެ އިތުރުން ބީ.ޕީ.ޓީގެ ގޮތުގައި ލިބިފައިވަނީ ފެބުރުވަރީ މަހުގެ ޖުމްލަ އާމްދަނީގެ %20.8 (188.28 މިލިއަން ރުފިޔާ) އެވެ. ޖުމްލަ އާމްދަނީގެ ނިސްބަތުން ޓޫރިޒަމް ލޭންޑް ރެންޓުގެ ގޮތުގައި %3.8 (34.42 މިލިއަން ރުފިޔާ) އަދި އެއަރޕޯޓް ސަރވިސް ޗާޖުގެގޮތުގައި %3.7 (33.88 މިލިއަން ރުފިޔާ) ލިބިފައިވެއެވެ.\n2015 ވަނަ އަހަރުގެ މިހާތަނަށް މީރާއިން 2.45 ބިލިއަން ރުފިޔާ ބަލައިގަނެފައިވެއެވެ. މިއީ 2014 ވަނަ އަހަރުގެ ފުރަތަމަ ދެ މަހުގައި މީރާއިން ބަލައިގަނެފައިވާ އަދަދަށްވުރެ %36.2 އިތުރު އަދަދެކެވެ.